3 ނޮވެންބަރ 2019 1 ކޮމެންޓް\n"އަސްލުތީ ވަރަށް ފިނޑިންގެ ގޮތެއް! އެއްވެސް ގަޓެއް ހުންނަ ނަމަ ތިހެން މޫނު ނިވައިކޮށްގެން ނޫޅޭނެ،" ރަމްލާ އަހަންނާ ދިމާކޮށްލިއެވެ. "ތިޔަށް ވުރެ ރީތި ފޮޓޯއެއް ޕްރޮފައިލަށް ލެވިދާނެ ދޯ!"\n"ކީއްކުރަން؟" ފޯނަށް ބަލައިގެން އިނދެ އަހަރެން ލިޔެލީމެވެ.\n"މޫނު ނިވައިކޮށްގެން ތިޔަ ހުންނަނީ މީހަކަށް ފެނިދާނެތީ ތަ؟" ނިމުމެއް ނެތް އެ ޝަކުވާއެއް ރަމުލާ ތަކުރާރުކޮށްލިއެވެ. "މަ ކިހައިވަރަކަށް ބުނާނީ ތި ފޮޓޯ ބަދަލުކުރާށޭ. މި ޒަމާނާ ނުވެސް ގުޅޭ. ތީ ވަރަށް ކަޓު ގޮތެއް އިނގޭ."\n"ތިއޭ މައްސަލައަކީ؟" އަހަރެން ބޭނުންވީ ރަމުލާއަށް ވިސްނައިދޭށެވެ.\n"ކޮބައި؟" ސުވާލުމާކު ތަކުން ރަމުލާ އިސްކުރީނު ފުރައިލިއެވެ.\n"މާ ބޮޑަށް ސޯޝަލް މީޑިއާއަށް ބަރޯސާވުން،" އަހަރެން އޮޅުން ފިލުވައިދިނީމެވެ. "ތިމާ އުޅޭތަންތަނާ ކުރާ ކަންތަކާ، ކާ އެއްޗެއްސާ ލައިހެދުމަށް ދަންދެން އެހެން މީހުންނަށް އާއްމުކުރުން. ނުވިތާކަށް ފޮޓޯ އާއްމުކުރުން."\n"އެ މައްސަލައެއް ތަ؟" ރަމުލާ ހިނިގަނޑެއް ފޮނުވައިލިއެވެ.\n"އެ މައްސަލައެއް ނޫން! އަމާން އޮމާން މުޖުތަމައުތަކުގައި،" އަހަރެން އިނގިރޭސިބަހުން ލިޔެލީމެވެ. "އެކަމަކު ރާއްޖޭގައި ވިސްނާލަން ޖެހޭ."\n"ތި ބުނީ ރާއްޖެއަކީ އަމާންތަނެއް ނޫނޭތަ؟" ރަމުލާ ވެސް އިނގިރޭސިބަހުން ލިޔެލިއެވެ.\n"ނޫސްތަކުގެ ފަލަސުރުޚީ ފަވާލާ ޚަބަރުތަކާއި ފުލުހުންގެ ފަރާތުން އާއްމުކުރާ މިކަހަލަ ވާހަކަތަކަށް ބަލައިފަ އެއްޗެކޭ ބުނޭ،" އަހަރެން ބޭނުންވި ދިމާއަށް ރަމުލާގެ ވިސްނުން ބަދަލުކޮށްލެވުނީތީ ހިތްހަމަޖެހިލެވުނެވެ. "އަމިއްލައަށް ބުނެބަލަ؟"\n"ކީކޭ!" ރަމުލާގެ ޖަވާބު އަވަހެވެ.\n"ގެއިން ބޭރަށް އެކަނި ނުކުންނަށް ޖެހިލުންވޭތަ؟ ކޮޓަރި ތަޅު ނުލައި ބޭރަށް ދެވޭތަ؟ މީހެއްގެ އުނދަގުލެއް ނެތި މަގުމަތީ ހިނގައިފައި ދެވޭތަ؟" އަހަރެން ހުއްޓައިލީ ރަމުލާ ލިޔަން ފެށުމުންނެވެ.\n"ބަލަ ތިޔައީ މާލޭގެ ހާލަތޭ. ރަށްރަށުގައި ތިކަހަލަ އެއްވެސް ބިރުވެރިކަމެއް ނޯވޭ. އެހެންވީމަ އަމިއްލައަށް ތި ބުނަނީ މާލެއަކީ އަމާންތަނެއް ނޫނޭދޯ!" އަނގަބޮޑުކޮށްލާ ބޭރަށް ދޫ ނެރެފައިވާ މޫނެއްގެ ނިޝާނެއް ރަމުލާ ފޮނުވައިލިއެވެ.\n"އޯކޭ! އަހަރެން އެއްބަސް،" އަހަރެން ލިޔެލީމެވެ. "އެކަމަކު؟"\n"ކޮން އެކަމެއް!" ރަމުލާގެ ހުރީ ތައްޔާރަށެވެ. "ޒަޔާންނަށް ހަވާލުކުރި މަސައްކަތް ނިންމާ! އޭރުން...!"\nޖެހިގެން އައީ ހުކުރު ދުވަހެވެ. މެންދުރުގެ އެންމެ ހޫނުގަދަ ވަގުތެވެ. އަހަރެން ހުރީ ހަނިމާދޫ ބައިނަލްއަޤްވާމީ ވައިގެ ބަނދަރުގައި މަޑުކޮށްލައިގެންނެވެ. މުޅިން އައު މާހައުލަކަށް ވީތީ ހަނދާންތައް ކެމެރާގެ އެހީގައި ރައްކާކުރުމައިގެން މަސްޢޫލުވެގެންނެވެ. ފޯނަށް މެސެޖެއް ލިބުނުކަން އިޢުލާންވެގެން ދިޔައެވެ.\n"ލޯންޗު އޮތީ ފާލަން ކައިރީ ތައްޔާރަށް. ކައްޕިގެ ނަންބަރު މިއޮތީ." ރަމުލާގެ މެސެޖެކެވެ.\nއަހަރެން އަވަސްވެގަތީ މެސެޖުގައި އޮތް ނަންބަރަށް ގުޅާށެވެ. ގަޑިއެއްހާ އިރުގެ ދަތުރެއް ނިންމާލުމަށްފަހު ލޯންޗުން ފޭބުމަށްފަހު ވަށައިގެންވާ މާހައުލަށް ބަލައިލީމެވެ.\nސާފު އަމާން، ހިމޭން މާހައުލެކެވެ. ތަނަސްވަސް ފުޅާ ބަނދަރެކެވެ. އިތުރު ފުރިހަމަކަމެއް ބަނދަރަށް ގެނުވައިދެނީ ފަޅުގައި ތަރުތީބުކޮށް ހައްޔަރުކޮށްފައިވާ ބިޔަ އޮޑިދޯނި ފަހަރުންނެވެ. ތަނަވަސް ފުޅާ އަތިރިމައްޗެކެވެ. ތަރުތީބު ކުރެވި ހައްދާފައިވާ ރުއްތަކެކެވެ. ބަނދަރުގެ އެއްކޮޅުގައި ކުލަކުލައިގެ ސާމާނުތަކުން ފުރިފައިވާ ކުޑަކުދިންގެ ޕާކުން ބަނދަރުމަތީގެ ހައިބަތު އިތުރުކޮށްދެއެވެ. އަނެއްކޮޅުގައި ހުރި މާސިންގާ ސްޓޭޖެކެވެ. ދުރުދުރުގައި ފަނުން ހަދާފައިވާ އަވިކުޑަތަކެއް ބަރިއަކަށް ރުކުރުވާލައިފައި ހުއްޓެވެ. ކޮންމެ ކުޑައެއްގެ ހިޔަލުގައި ވަށައިގެން އިށީނދެވޭނެ ގޮތަށް ހުއްޓެވެ. މުޅިމަންޒަރުގެ ތަސްވީރެއް ކެމެރޭގައި ކުރަހާލެވުނެވެ. ރަށްފުށުގެ ހަނދާނަކަށެވެ.\n'ދަތުރުވެރިންގެ ހިޔާ' ކުރިމަތީގައި ހަތަރުފުރާޅަށް ހަދައިފައިވާ ބިނާގެ ނަންބޯޑު ކިޔައިލެވުނެވެ.\nއަހަރެންގެ ކުރިމަތީގައި މިވަނީ ބޮޑު އިމްތިހާނެކެވެ. ބޮޑު ގޮންޖެހުމެކެވެ. ދަންނަ އެއްވެސް މީހަކު ނެތް މި ފަސްގަނޑަށް އަހަރެން ދިރެން އެބަޖެހެއެވެ. މިތަނަށް ހޭނެން އެބަޖެހެއެވެ. ބީރައްޓެހިކަން އެއްފަރާތްކޮށް ކެރެން އެބަޖެހެއެވެ. ތަނަވަސް ކަމުގެ ހިޔަލުން ފެންވަރައިގެން ކުރި ހުރިހާ ކަމެއް ދޫކޮށްލައި އަހަރެން މިއައީ މި އިމްތިހާނުން ފާސްވުމަށެވެ.\nކުރިމަތީހުރި ދަތުރުވެރިންގެ ހިޔަލަށް ވަދެ ހަމަޖެހިލީމެވެ. ފުރަތަމަ ބޭނުންވީ އަރާމުކޮށްލާށެވެ. ހިތުގައި ކުރެހިފައިވާ ތަސައްވަރާ ހަމައަށް ދިއުމަށް ކުރަން ހުރިމަސައްކަތް ބޮޑުކަމުންނެވެ. ރީތިކޮށް ހަދާ މުށިޖަހައިފައިވާ އަށިގަނޑުމަތީގައި އޮށޯވެލީމެވެ. ބޯދަށަށް ދަބަސް ލައިގެންނެވެ. ޖެހެމުންދިޔަ މަޑުމަޑު ވައިރޯޅިތަކާއެކު ބޮލަށް ލިބުނު ލުއިކަމުގެ ސަބަބުން އިސާހިތަކު ނިދޭގޮތްވިއެވެ.\n"ދޮންކަލޯ! ދޮންކަލޯ! ތެދުވޭ." ކުއްލިއަކަށް ސިހިފައި ލޯހުޅުވާލެވުނެވެ. ކުރިމަތީ ހުރީ ދެބައި ޢުމުރުގެ ފިރިހެނެކެވެ. ދޮން ހަންގަނޑެއްގެ ވެރިއެކެވެ. ސާދާ މޫނެކެވެ. އެކުވެރި ހިނިތުންވުމަކާއެކުގައެވެ.\n"ކިހިނެއްވީ؟" އެ މީހާގެ މޫނަށް ބަލަން އިނދެ އަހައިލެވުނެވެ.\n"ނިދަނީ ދޯ! އަހަރުމެން މިއުޅެނީ ތާސްގަނޑެއް ޖަހައިލަން ހަތަރު މީހުން ހަމަނުވެގެން." އެ މީހާ އަނެއްކާ ވެސް ވާހަކަދެއްކިއެވެ.\nޖަވާބުގައި އަހަރެން ހިނިތުންވެލީމެވެ. ކޮޅަށް ތެދުވެލަމުން ކޮނޑުގައި ދަބަސް އެލުވައިލީމެވެ.\n"މިތަނުގައި މަޑުކޮށްލާ." ތަންކޮޅެއް ދުރުގައި ހުރި ކުޑަދަށުގައި ހުރި ޖޯލީ ތިބި ދެމީހަކަށް އޭނާ އަތުން ހަނައަޅައިލިއެވެ.\n"މިރަށުގައި ގެސްޓްހައުސް ހުރޭތަ؟" އަށިގަނޑުމަތީގައި އިށީނދެ ދެފައި ވަށްކޮށް ހަމަޖެހިލަމުން އަހައިލީމެވެ.\n"ނުހުރޭ! އެކަމުގެ ކުއްޔަށްދޭ ކޮޓަރިތައް ހުންނާނެ،" އެމީހާ ބަލައިލީ އަހަރެންގެ މޫނަށެވެ. "މި ރަށުގައި ރައްޓެއްސެއް ވެސް ނެތް ތަ؟"\nޖަވާބުގައި އަހަރެން ނިތްއަރުވައިލީމެވެ.\n"އަހަންނަށް ކިޔަނީ އާދަނު،" އެމީހާ ހިތްހެޔޮކަމާއެކު ވާހަކަދެއްކިއެވެ. "އަހަރުމެން ގެ ވެސް މުޅިން ނުނިމިގެން މިއުޅެނީ!"\nއާދަނު އަހަރެންގެ މޫނަށް ބަލައިލިއެވެ.\n"އަހަރެން މީ ޒަޔާން." ސަލާމަށް އަތްދިއްކޮށްލަމުން އަހަރެން ބުނެލީމެވެ.\n"ކޮން ރަށެއްތަ؟" ސަލާމުގެ ޖަވާބުގައި އާދަނު ކޮށްލީ ސުވާލެކެވެ.\n"މާލެ." އަހަރެން މަޑުމަޑުން ބުނެލީމެވެ.\n"ކީއްކުރަން މިކޮޅަށް ތިއައީ؟" އާދަނު އަށިގަނޑުމަތީ ހަމަޖެހިލިއެވެ.\n"ކުޑަ ޕްރޮޖެކުޓެއްގަ. އަމިއްލަ މަސައްކަތެއް ކޮށްލަން." އަހަރެން ހިނިތުންވެލީމެވެ.\n"ދެން ރައްޓެހިވީތާ ދޯ،" އާދަނު ބަލައިލީ ޖޯލިފައްޗަށެވެ. އޭނާގެ އިޝާރާތަށް އައި ދެ އެމީހުންނާ އަރާ ހަމަވަނީއެވެ. "މިރަށް ކިހިނެއް ތަ؟"\n"އަދި މި ލެފީ،" އާދައިގެ ރާގެއްގައި އަހަރެން ބުނެލީމެވެ. "އެކަމަކު ދެން ތި މީހުންނާއެކު ގަނޑެއް ޖަހައިލައިފަ ދާނީ."\n"ކޮބާ އާދަނާ މި ކޮން ސޮރެއްތަ؟" އާދަނުގެ އިޝާރަތަށް އައި މީހުންގެ ތެރެއިން އެންމެ ދޮށްޓަށްހުރި ޤާސިމު ރާގު އަޅުވައިލަމުން ބުނެލިއެވެ.\n"މި މާލޭ ސޮރެކޯ. ކަމެއް ކުރަން އައިހޯ މިއުޅެނީ. އެ ސޮރު ދަންނަ މީހަކު ވެސް ނެތޯ." އާދަނު އޮޅުން ފިލުވައިދިނެވެ.\n"އެހެންވީ އިރު މިއަދު ޖެހޭނީ ބަލިވާ ބަޔަކު ސައިދޭ ގޮތަށް ކުޅެން." އެމީހުންނާއެކު އައި ދެވަނަ މީހާ ބުނެލިއެވެ.\n"އެންމެ ރަނގަޅު. ބަލި ނުވިޔަސް އަހަރެން ސައި ދީފާނަމޭ." އަހަރެން ބޭނުންވީ ތަނަށް ހޭނިލާ މީހުންނާ ފަރިތަވެލާށެވެ.\nއަހަރެން ތާސްކުޅެމެވެ. އެކަމަކު އެކަނިމާ އެކަންޏެވެ. ކޮންޕިއުޓަރުންނެވެ. ގުރޫޕު ހަދައިގެން ދުވަހަކު ވެސް ނުކުޅެމެވެ. މިއީ ވެސް އާ ތަޖުރިބާއެކެވެ. ތާސްކުޅުމަކީ ގޯސް އާދައެއްކަމަށް ބޮޑުދައިތަ އަބަދު ވެސް ނަސޭހަތްދޭ ހަނދާން އުތުރިގަތެވެ. މައްސަލައަކީ ތާސްކުޅުމެއް ނޫނެވެ. ތާސްކުޅެން ތިބެ ނަމާދު ވަގުތު ފަހަނައަޅައި ދިއުމެވެ. އެއްޗެއް ހާސިލުކުރުމަށް ބާޖުމަރައިގެން ތާސްކުޅުމެވެ. އެމީހުންނަށް ސައިދޭން އަހަރެން ބޭނުންވީ ވެސް އެހެންވީމައެވެ.\nދެތިން ގަނޑު ނިމުނު އިރަށް ބަންގި ގޮވައިފިއެވެ. އެހެންވެ އެމީހުން ބޭނުންވީ ތާސްކުޅުން ހުއްޓައިލާށެވެ. ނަމާދުން ފައިބައިގެން ސަޔަށް ދިޔުމަށް ބުނެއެވެ. އެމީހުންގެ ފަހަތުން ދަބަސް ކޮނޑުގައި އެލުވައިގެން ހުރެ އަހަރެން ހިނގައިގަތީ ބަނދަރުމަތީގައި ހުރި މިސްކިތާ ދިމާއަށެވެ.\n"ކޮބާ ޒަޔާން އަހަރުމެން ދެން ދިޔައީ. ވަރަށް ބޮޑަށް ޝުކުރިއްޔާ،" ޤާސިމު ހިނިތުންވެލިއެވެ. "އާދަނާ ޒަޔާނަށް ކަމުދާ ގެއަކުން ކޮޓަރިއެއް ހޯދައިދީ."\n"ވަރަށް ރަނގަޅު، ޒުވާން ސޮރަކު އުޅޭ ގެޔަކުން ކޮޓަރިއެއް ލިބޭގޮތް ވެއްޖެއްޔާ!" އަހަރެން ބޭނުންވާ އަމާޒަށް ވާސިލުވުމަށް ފުރަތަމަ މަގު ކޮށައިލީމެވެ.\n"އަހަރެންގެ ދައްތަގެ ގޭގައި ހުންނާނެ ކުލީ ކޮޓަރި." އާދަނު ވިސްނައިލިއެވެ. "އެ ގޭގެ އުޅޭނެ ޒަޔާންގެ އުމުރުގެ ސޮރެއް!"\n"އެހެންވީއިރު ތިވީ މާ ރަނގަޅަށް." ސައިކަލް އިސްޓާޓުކޮށްލުމުން އަހަރެންގެ އާދަނުގެ ސައިކަލުގެ ފަހަތަށް އެރީމެވެ.\n"އެ ސޮރު އުޅޭނީ އިންޖީނުގޭގަ. މީހަކާ ވެސް އަދި ނުއިނދޭ." ރަށުގެ ބޮޑުމަގުން ސައިކަލު ދުއްވަމުން ދިޔައެވެ. އަހަރެން އިނީ ކެމެރާ ނަގައިގެންނެވެ. މުޅިން އާ މާހައުލަކަށް ވުމުން ރަށުގެ މަގުތައް ދެނެގަތުމަށް ފޮޓޯނަގާށެވެ. ކުއްލިއަކަށް ސައިކަލް މަޑުކޮށްލިއެވެ.\n"ކޮބާ ކާކުތަ މޮޅީ؟" ރާޒުވާގެ ތެރެއަށް ގެއްލިފައި އިން ދެމީހެއްގެ ގާތަށް މަޑުކޮށްލާ އާދަނު ސުވާލުކޮށްލިއެވެ. "ވާފިރު ބަލިކޮށްލެވޭތަ އަހަންމަދާ؟"\n"ކިހިނެއް މަ ބަލި ކުރާނީ؟" ވާފިރު ބަލައިލީ އަހަރެންގެ މޫނަށެވެ. ހީވަނީ ދެކެފަރިތަ މީހަކު ބަލައިހެންނެވެ.\n"އެމީހުންގެ ކަމަކީ އަބަދު ވެސް ރާޒުވާ ކުޅުން،" އާދަނު ސައިކަލު ދުއްވާލަމުން ބުނެލިއެވެ. "އަތުންފައިން އެއްވެސް ކަމެއް ނުކުރާނެ! އަބަދު ތިބޭނީ އެ ކުޅެން."\n"އެހެންތަ؟" އަހަރެން ނޫން ގޮތަކަށް ބުނެލީމެވެ. މާބޮޑު ސަމާލުކަމެއް ދޭން ބޭނުން ނުވީމައެވެ.\n"ރާޒުވާ ކުޅުމެއް ނޫން ގޯހީ. ރާޒުވާގަ ޖެހި ހައްދު ފަހަނައަޅައި ދިއުން. ފެންވެރުމެން ނަމާދުކުރުމެއް ކެއުމެއް ބުއިމެއް ނެތީމަ،" އާދަނު ބުނެލިއެވެ. "އަނބިދަރިންނަށް ޚަރަދު ވެސް ނުކުރާތީ."\n"ދަރިއެއް ހުރޭ ތަ؟" އަހަރެން ޝައުޤުވެރިވާގޮތްވިއެވެ.\n"ދަރިއެއްހޭ؟ ސެޓެއް! އިނގިއްޔަކަށް ކުއްޖެއް،" އާދަނު ހޭންފެށިއެވެ. "މިހާރު ވެސް ބޮޑު."\n"ކޮބައި މިއާދެވުނީ،" އާދަނު ސައިކަލު މަޑުކޮށްލިއެވެ. "އެބަ އަންނަން ދައްތަ ގާތު އަހައިލައިފަ. ޒަޔާން މަޑުކޮށްލާ."\nއާދަނު ދޮރޯށި ހުޅުވާލަމުން އެތެރެއަށް ވަނެވެ. އަހަރެން ސައިކަލުން ފައިބައިގެން މަގުގެ ދެކޮޅަށް ބަލައިލީމެވެ. ހިތްފަސޭހައެވެ. ބޮލަށް އުނދަގޫވާނެ އެއްވެސް އަޑެއް ނީވެއެވެ. ދުރުން ކޮވެއްޔެއް ގޮވާލިއަޑު އިވުނެވެ. ބޯމަތިން ދިޔަ ދެތިން ކާޅެއްގެ އަޑު ފިޔަވާ އިތުރު އަޑެއްބަޑެއް ނީވެއެވެ.\nކެމެރާ އަތަށް ހެޔޮކޮށްލަމުން ޖެހިގެން އޮތް ގޯޅިއަށް އެޅީމެވެ. ފެހިކަން ގަދަ ސާފު ޖައްވެކެވެ. ގަސްތަކުގެ ފެހިކުލައިން މުޅި މަގުވަނީ ޖަރީވެފައެވެ. މީހެއްގެ ހިލަމެއް ނުވެއެވެ.\nމަގުގެ އަނެއްކޮޅަށް ބަލައިލީމެވެ. މީހެއްގެ ހިލަން ވުމުން ފޮޓޯއެއް ނެގީމެވެ. މަޑުމަޑުން އެމީހާ ލަސްހިނގުމެއްގައި އަންނަތަން ފެނެއެވެ. ބަރޯއެއް ދުއްވަމުންނެވެ. އެހެންވެ އަނެއްކާ ވެސް ފޮޓޯއެއް ނެގީމެވެ. މަޑުމަޑުން ކުރިއަށް ޖެހިލީމެވެ. އޭރު އަހަރެންނާ އެމީހާ އަރާ ހަމަވަނީއެވެ. ދުވަސްވީ މުސްކުޅިއެކެވެ. ކަޅުއެއްވެސް އިސްތަށްޓެއް ނެތެވެ. މެދުބޮލުގެ އޮމާން ހަންގަނޑުން ވިދުންކަނި ފާޅުވަމުންދެއެވެ. މޫނުމަތީގައި ތަރުތީބެއްނެތި ރޫތައް ބަރިޖަހައިލާފައި ހުއްޓެވެ. ހުދުކުލައިގެ ކުދިކުދި އިސްތަށިން ދަތްދޮޅި ފަޅުފިލައެވެ. މީހާވަނީ ކުރިއަށް ލެނބިފައެވެ.\nއެ މުސްކުޅި މީހާ އައީ ބަރޯއަކަށް ފަންގި ބޮނޑިތަކެއް އަޅައިގެންނެވެ. އަހަރެންގެ ހިތުގައި އެތަކެއް ސުވާލެއް އުފެދެމުން ދިޔައީމެވެ. ކުއްލިއަކަށް އެ މުސްކުޅިޔާ ބަރޯ ބެހެއްޓުމަށްފަހު ފުންނޭވާއެއް ބޭރުކޮށްލިއެވެ. ހިންދެމިލެވޭތޯ ބަލައިލިއެވެ. ހިންދެމިލުމުން ވެސް މުޅިން ތެދެއް ނުވެވެއެވެ. އަހަރެން ލޮލުގައި ކެމެރާ ޖެއްސީމެވެ. އެމީހާގެ ފޮޓޯއެއް ނެގީމެވެ.\n"ކާފަ ހާދަ ރީއްޗޭ ފޮޓޯއަށް." އަހަރެން އެ މުސްކުޅިޔާއަށް ފޮޓޯ ދައްކައިލީމެވެ.\nބަދަލުގައި އެ މުސްކުޅިޔާ ލުއި ހިނިތުންވުމެއް ދައްކައިލިއެވެ.\n"އަދި އެއް ފޮޓޯ ނަގަންތަ؟" އެ މީހާގެ މޫނަށް ބަލަހައްޓައިގެން ހުރެ އަހަރެން ސުވާލުކޮށްލީމެވެ. "ހިނިތުންވެލާ."\nއަހަރެންގެ ކޮންމެ ވާހަކައަކަށް އެ މުސްކުޅިޔާ ލެނބެމުން ދިޔައެވެ.\n"ކާފަ ހާދަ ބުރަކޮށް ތި އުޅެނީ،" އަހަރެން ވޮލެޓު ނެގީމެވެ. "އަން މިއޮތީ ކާފައަށް އޮތް ހަދިޔާއެއް."\nސަތޭކަ ރުފިޔާ ނަގައި ދިއްކޮށްލުމުން އެ މުސްކުޅިޔާ އަހަރެންގެ މޫނަށް ބަލަހައްޓައިގެން ހުރީއެވެ. އޭރު އެމީހާގެ ދެ ލޮލުން ކަރުނަ ނީރުނު މަންޒަރު އަހަރެން ދުށީމެވެ.\n"ހިފާ މީ ކާފައަށް އަހަރެން ދިން ހަދިޔާއެކޭ." އެ މުސްކުޅިޔާ އަހަރެންގެ މޫނަށް ބަލަހައްޓައިގެން ހުރީއެވެ.\nއެހެންވެ އަހަރެން އެ ރުފިޔާ އޮޅައިލުމަށްފަހު އެ މުސްކުޅިޔާގެ ގަމީހުގެ ޖީބަށް ލީމެވެ.\n"ޒަޔާން!" ފަހަތުން އާދަނު ގޮވައިލިއަޑު އިވުނެވެ.\nއެނބުރި ބަލައިލިއިރު އާދަނު ހުރީ އަހަރެން ކުރިމަތީގައެވެ.\n"ކުޑަކޮށް މަގުތައް ކެމެރޭގަ ކުރަހާލަނީ،" އަހަރެން ބަލައިލީ އާދަނުގެ މޫނަށެވެ. "މަގު ކުރަހަނިކޮށް މި ކާފަ ފެނިގެން ކާފަގެ މަންޒަރު ވެސް ކުރަހާލީ. ކާފަ ވަރަށް ފޮޓޯޖެނިކް. އެހެންވެ މަޑުކޮށްލީ."\n"ކޮބާ ހިނގާ! ކޮޓަރި އޯކޭ ވެއްޖެ. ގެއިން ކެއުމުގެ ކަންތައް ވެސް ހަމަ ޖެހިއްޖެ. ކުލި ދައްކާނެ ކަމެއް ވެސް ނެތް." އާދަނު ވަރަށް ގާތްގޮތަކަށް ބުނެލިއެވެ.\n"ނޫނޭ! އެހެން ނުހަދާ. ކުލީ ކޮޓަރީގައި ހުންނަންވާނީ ކުއްޔަށް." އަހަރެން ބުނީމެވެ.\n"ޒަޔާން ތީ މިހާރު އަހަރެންގެ ރަޙްމަތްތެރިއެއްނު. ރައްޓެހިން އަތުން ފައިސާއެއް ނުނަގާނެ." އާދަނު ހިނގައިގަތެވެ.\nއަހަރެން ވެސް އާދަނުގެ ފަހަތުން ހިނގައިގަތީމެވެ. ކޮނޑުގައި އޮތް ދަބަސް ރަނގަޅު ކޮށްލަމުންނެވެ.\n"ގެނޭ ޒަޔާންގެ ނަންބަރު. ކޮފީއަށް ދާންވީމަ މަ ގުޅާނަން." ކޮޓަރީގެ ދޮރު ހުޅުވާލަމުން އާދަނު ބުންޏެވެ.\n"ކަމެއް ބޭނުންވެއްޖެ ނަމަ ދައްތަ ގާތުބުނޭ. މިގޭގަ އުޅޭނީ ދައްތަގެ ދެމައިން. ދައްތަ ފިރިމީހާވީ ކަންނެއްޔަށްގޮސް. ކަމެއް ބޭނުންނަމަ ދައްތަ ގާތު ބުނެލާ،" އާދަނު ކަންކުރަންވީ ގޮތް އޮޅުންފިލުވައިދިނެވެ. "އޯކޭ މަ ގުޅާފަ ދައްތަ ދަރިފުޅު އަސްހަދު ގާތު ބުނާނަން ޒަޔާން އެކަނި ނުކުރާށޭ. މަވެސް ދާންޖެހިގެން މި ދަނީ."\nބޯޖަހައިލުމަށްފަހު އަހަރެން ކޮޓަރި ތެރެއަށް ވަދެ ހަމަޖެހިލީމެވެ. ފޮޓޯތައް ލެޕްޓޮޕަށް އެޅުމުގެ ބޭނުމުގައެވެ. ލެޕުޓޮޕަށް ފޮޓޯތައް ނެގުމަށްފަހު ފޮޓޯތަކަށް ނަޒަރު ހިންގައިލީމެވެ.\nސަތޭކަ އެތަކެއް ފޮޓޯ ނެގިފައި ހުއްޓެވެ. އަހަރެންގެ ލޮލުގައި އަޅައިގަތީ ރާޒުވާ ކުޅެން ތިބި ދެމީހުންގެ ތެރެއިން ވާފިރުގެ ފޮޓޯގައެވެ. އޭނާގެ އެ މޫނު ކޮންމެ ވެސް އެހެން ފަހަރަކު އަހަރެން ދުށް ހަނދާންވަނީއެވެ. ކޮންމެވެސް އެހެން މީހެއްގެ ފޮޓޯއިން އޭނާ ފެނުނު ހަނދާންވަނީއެވެ. ހަނދާނުގެ ދުރުމީގައި އެ މޫނު ހަރުލައިފައިވާތީއެވެ. ވިސްނީމެވެ. އެތައްފަހަރަކު ވިސްނީމެވެ. ވެސް އެއީ ކޮންތަނަކުން ފެނުނު މީހެއްކަމެއް ހަނދާނަކަށްނައެވެ. އަމިއްލައަށް ޗޮކެއް ކަނޑައިލެވުނެވެ.\nބާކީ ހުރި ފޮޓޯތަކަށް ބަލަމުން ގޮސް އަނެއްކާ ވެސް އެއްކަލަ މުސްކުޅިޔާގެ ފޮޓޯގަނޑު އަހަންނަށް ޚާއްޞަވިއެވެ. އެ މޫނު މަތިން ފާޅުވަމުން ދިޔަ އަސަރެވެ. މޫނުގައި ކުރެހިފައިވާ މަންޒަރަށް އަހަންނަށް ފަރުވާތެރިކަމާއެކު ބަލައިލެވުނެވެ. ނަލަ ހިނިތުންވުމެއްގެ ފަހަތުގައި އެތަކެއް އުދާސްތަކެއް ހުރިކަން ހާމަވަމުން ދިޔަވަރަކަށް އެ ފޮޓޯއަށް ދެވުނު ސަމާލުކަން ދިޔައީ އިތުރުވަމުންނެވެ.\nއެ މުސްކުޅިޔާ އެ ހާލުގައި، އެ މީހާ ފަންގި އުފުލަން ޖެހުނީ ކީއްވެ ބާއޭ ހިތަށް އެރިއެވެ. ރަނގަޅަށް ހިންދެމިނުލެވޭ ހާލުގައި އެކަނިމާ އެކަނި ބަރޯއެއް ދުއްވަން މަޖުބޫރުވީ ކުރުވީ ކޮންކަމެއްބާއެވެ؟ އެ މުސްކުޅިޔާގެ ދަރިޔަކު ނެތީބާއެވެ؟ އޭނާގެ އާރެއް ޔާރެއް މި ދުނިޔޭގައި ނޫޅެނީބާއެވެ؟ އެއީވެސް ދިވެއްސެކެވެ. ކޮންމެވެސް ދިވެހި އާއިލާއެއްގެ މެންބަރެކެވެ. ކޮންމެވެސް މަޔަކާއި ބަފަޔަކަށް ލިބިފައި ހުރި ދަރިއެކެވެ. އެ މަންމަޔާއި ބައްޕަގެ ވެސް އާއިލާއެއް އުޅެންވާނެތާއެވެ؟ އެއީ ހަމަގައިމު ވެސް ކާފަ ކިޔާ އުމުރުގެ މީހެކެވެ. އުމުރު ފަސްދޮޅަސްފަހަކުން މަތިވާނެއެވެ. ގައިމުވެސް ކާފަދަރިން ވެސް ތިބޭނެތާއެވެ؟ ކާފައިންގެ ލޯބި ލިބެނީ ހާދަ މަދުބަޔަކަށެވެ. އެ ނިއުމަތް ލިބޭ މީހުންނަށް އެއީ ކިހައި މުހިއްމު ލޯތްބެއްކަން ވަޒަން ނުކުރެވެނީ ކީއްވެބާއޭ އަހަރެންގެ ހިތަށް އެރިއެވެ.\nއަހަރެންނަކީ އެފަދަ ބައެއް ނަސީބުން މަހުރޫމުވެފައިވާ މީހެކެވެ. މަންމައާ ބައްޕައަކީ ވެސް ވަޒީފާގައި ހޭބޯނާރާ އުޅޭ ދެމީހުންނެވެ. އަމިއްލަ ވިޔަފާރި ކުރިއެރުވުމުގައެވެ. ބައްޕަ ގިނައިން އުޅެނީ ރާއްޖޭން ބޭރުގައެވެ. މަންމަގެ ޒިންމާއަކީ ރިސޯޓް ބެލެހެއްޓުމެވެ. އަހަރެންގެ ހުރިހާ ކަމެއް މަތިކޮށްފައި އޮންނަނީ ބޮޑުދައިތައާއެވެ. އާއިލީ ލޯތްބޭ ކިޔައި އެއްޗަކީ ގަންނަން ހުންނަ އެއްޗެއް ނަމަ އަހަރެން ނުބުންޏަސް މައިންބަފައިން އެ ގަނެދޭނެއެވެ.\nސަޅި... ވަރަށް ސަޅި


Kandu adeege ge: tourism ge aa zamaan!\nކަނޑު އަޑީގެ ގެ: ޓޫރިޒަމްގެ އާ ޒަމާން!\nކަނޑު އަޑީގެ ކޮޓަރި ހުންނާނެ ގޮތުގެ ކުރެހުމެއް-\nނަވާރަ ސަތޭކަ ހަތް ދިހައިގެ އަހަރުތަކުގައި ރާއްޖެ އަށް ފުރަތަމަ ޓޫރިސްޓުން އައުންވީ، ދުނިޔޭގެ މަލާމާތް ލިބުނު ކަމަށެވެ. އޭރު ދިވެހިންނާ ދިމާލަށް ބުނަމުން ދިޔައީ ތިޔަކަމެއް ނުވާނެ އެވެ. ރާއްޖެއަކު ޓޫރިޒަމް ފައްކާއެއް ނުކުރެވޭނެ އެވެ. ތިޔަ ނޫން އެހެން ކަމެއް ކުރެވޭތޯ ބަލާށެވެ. އެކަމަކު، އެ ދުވަސްވަރު މި މަސައްކަތުގައި ދެމިތިއްބެވި މަދު ބޭފުޅުންކޮޅު ކަރު އެލުވައިލީއެއް ނޫނެވެ. އޭގެ 44 ފަހުން މިއަދުގެ މަންޒަރު ބަދަލު ވެއްޖެ އެވެ. ދިވެހި ޓޫރިޒަމް ސާޅީސް ހަތަރު އަހަރު ފަހަނަ އަޅައި ދިޔައިރު މިއަދު ދުނިޔޭގައި ރާއްޖެއަކީ ބްރޭންޑެވެ. "ދިވެހިރާއްޖެ" އަކީ މަރުކާ އެެވެ.\nރާއްޖޭގެ ގޮނޑުދޮށްތަކުގައި އަޅަމުން ދިޔަ "ބީޗް" ކޮޓަރިތައް ބަދަލުކޮށް، ދެން ފެނުނީ މޫދު ކޮޓަރި ތަކެވެ. މި ވެސް ވީ ދުނިޔެ އަށް އޭރު މުޅިން އާ ކަމަށެވެ. އެތަށް މިލިއަން ބަޔަކު އާޝޯހުކުރުވި ކަމަށެވެ. ތިމާވެށީގެ ނާޒުކު، ރާއްޖޭގެ ފަރުތަކުގެ ރީތި މަންޒަރުތައް ކޮޓަރީގެ އެނދުމަތީގައި އޮވެގެން ފެންނަ ގޮތަށް އޭރު އެޅި މި ތަންތަނުގައި ރާއްޖެ އަންނަ ޓޫރިސްޓުން ކިތަންމެ އިރަކު ވެސް ކޮސްވެފައި ބަލަން ތިބެ އެވެ. އޭގެ ފަހުން ޓޫރިޒަމްގެ ޕައިނިއައިންގެ ގޮތުގައި ތިއްބެވި ބޭފުޅުންގެ ވިސްނުން ފުޅަށް އައީ އަދި މާ މޮޅު ހިޔާލެކެވެ. އޭރު ދުނިޔޭގައި އެ ހިޔާލުނު ވެސް ނެތެވެ. ދުނިޔޭގެ އެކި ކަންކޮޅުތަކުގައި ރީތި ކަނޑުތަކާއި ފައިސާ އޮހޭ މަހުޖަނުން ބައިވަރު ތިއްބެވެ. އެކަނަކު މިއިން އެކެއްގެ ހިޔާލަށްވެސް މިކަން ރޭކާއެއް ނުލަ އެވެ. އެއީ، މޫދުގެ އަޑީގައި ހަމަޖެހިލައިގެން ކާން ތިބެވޭނެ ގޮތް ހެދުމެވެ. އެހެންވެ ދުނިޔޭގައި އޭރު ހުޅުވި މޫދު އަޑީގެ އެންމެ ފުރަތަމަ ރެސްޓޯރެންޓް ރާއްޖޭގެ ޓޫރިޒަމަށް ގެނެސްދިނެވެ.އެއީ 2004 ވަނަ ހުޅުވި "އިތާ" ރެސްޓޯރެންޓެވެ.\nދިވެހި ޓޫރިޒަމްގެ ބްރޭންޑެއްގެ ގޮތުގައި މަގުބޫލު، ރަންގަލި ރިސޯޓުގެ ފަޅުތެރޭގައި ހެދި މި ރެސްޓޯރެންޓާއެކު ދުނިޔޭގެ މީހުންގެ ލޯ ރާއްޖެ އަށް އަމާޒުވި އެވެ. މީރު ކާނާ ލިބޭ ރެސްޓޯރެންޓްތަކާއި މޮޅެތި ކައްކާ އިން ދުނިޔޭގެ އެކި ކަންކޮޅުގައި ތިއްބަސް، "އިތާ" ގައި ތިބެ ކާލަން އެތަށް ލައްކަ ބަޔަކު ދަތުރު ކުރި އެވެ. މިއާއެކު ދެން މި ރެސްޓޯރެންޓް ފަރުމާކޮށް، މުޖޫދަށް ގެނައި މުއްސަނދި ފިކުރުމުގެ ބޭފުޅުންގެ ސިކުނޑީގައި އެހެން ހިޔާލެއް ފައްކާ ކުރި އެވެ. އެއީ ކަނޑު އަޑީގައި ތިބެ ކައި ބޮއެ ހެދޭއިރު، އަރާމުކޮށް ނިދައި ނުލެވެންވީ ކީއް ވެގެން ހެއްޔެވެ؟\nއެހެންވެ، ކަނޑުގެ އަޑީގައި މިހާރު އެ ވަނީ ގެއެއް އަޅަން ފަށާފަ އެވެ. "މުރަކަ" ގެ ނަމުގައި ހަދާ މި ރެޒިޑެންސް ވެގެން ދަނީ ދުނިޔޭގައި ވެސް މިގޮތަށް ހަދާ ފުރަތަމަ ތަނަށެވެ. މިތަން މި އަހަރު ހުޅުވާނެ އެވެ.\n"އަޅުގަނޑުމެން އަންޑަ ވޯޓާ ރެސްޓޯރެންޓް [އިތާ] ހުޅުވުމަށްފަހު، އެ ހިސާބުން ފެށިގެން ދިރާސާތައް ފަށައިދިން ކަނޑު އަޑީގެ ވިލާ ތަކެއް ހަދަން،" ކަނޑު އަޑީގެ ގެ ހެދުމުގެ މަސައްކަތް ފެށި ހިސާބު، މި މަސައްކަތުގެ އިސް މޭސްތިރި ކަމަށްވާ، ކްރައުން ކުންފުނީގެ އެއް ހިއްސާދާރު އަހުމަދު ސަލީމް ވިދާޅުވި އެވެ.\nސުވާލަކީ މި ތަން މިއީ ރާއްޖޭގެ ޓޫރިޒަމްގެ މުސްތަގުބަލް ހެއްޔެވެ؟ ގާތްގަނޑަކަށް 15 މިލިއަން ޑޮލަރުގެ މި އިންވެސްޓްމަންޓުގެ ވާހަކަ ދުނިޔޭގައި މި ވަނީ ގަދަވެފަ އެވެ. ކަނޑުގެ 16.4 ފޫޓު އަޑީގައި މިތަން ހެދިއަސް މިތަނުގެ ވާހަކަ އާއި ފޮޓޯތަށް ދައުރުވަނީ ދުނިޔޭގެ ފެންމަތީގަ އެވެ. އެ ނުފެންނަ މީހެއް މަދެވެ.\nތަޖުރިބާކާރުން ލަފާކުރާ ގޮތުގައި "މުރަކަ" ހުޅުވުމާއެކު މި ފަދަ އިތުރު އިންވެސްޓްމަންޓްތަށް ރާއްޖޭގައި ފެނުމުގެ ފުރުސަތު ބޮޑެވެ. އަދި ބައެއް ރިސޯޓުތަކުގެ ކޮޓަރިތަކުގެ ބޮޑު ބައެއް ކަނޑުގެ އަޑީގައި އަޅާނެ ދުވަސް ވެސް އޮތީ މާކަ ދުރުގަ އެއް ނޫނެވެ.\n"ބޭރުގެ މުއްސަނދި އެތަށް ބަޔަކު ރާއްޖޭގައި އެބަ އިންވެސްޓް ކުރޭ. ގައުމުތަކުގެ މުއްސަނދި މީހުންގެ ތެރޭގައި އެކެއް ދޭއް ތިނެއްގައި ގުނާލާ މީހުންގެ ވާހަކަ މި ދައްކަނީ. އެހެންވީމަ މި މީހުންނަށް މިއީ ފަސޭހަ ކަމެއް. އެހެންވެ ނުވާނެއެކޭ ނުބުނެވޭނެ،" ނަން ނުޖެހުމަށް އެދި ވާހަކަ ދެއްކި ޓޫރިޒަމް ދާއިރާގެ އިސް ފަރާތެއް ވިދާޅުވި އެވެ.\n"އެއްގޮ ތަކުން މިއީ މައްސަލައެއް ވެސް ނޫންކަން ނޭނގެ. އެކަމަކު މައްސަލަ ޖެހޭނީ ތިމާވެށީގެ އޭންގަލްއަކުން ވިސްނާނަމަ. މިހާރު މި ފެންނަނީ ފަޅުތައް ހިއްކާ ތަން. ކުރިއަށް އޮތްތަނުގައި ފަރުމަތީގައި ކޮޓަރި ހަދަން ފަށައިފިނަމަ އެ ވާނީ ބޮޑު މައްސަލަ އަކަށް."\nޓޫރިޒަމްގެ 44 އަހަރުވީއިރު، މި ވަނީ އާ ރަހަ ތަކެއް ދިވެހި ޓޫރިޒަމަށްވެސް ބޭނުންވެފަ އެވެ. އާ ހިޔާލުތަކާއެކު މުޅިން އާ ކޮންސެޕްޓް ތަކެއް ބޭނުންވެ އެވެ. އެކަމަށް އެންމެ ބޭނުންވި ވަގުތު މި ވަނީ ކަނޑު އަޑީގައި ގެ ވެސް އަޅަން ފަށާފަ އެވެ. ސުވާލަކީ މިއީ ރާއްޖޭގެ ޓޫރިޒަމްގެ މުސްތަގުބަލަށް ވެދާނެ ބާ އެވެ؟ އެކަން އެނގޭނީ އަދި ފަހުންނެވެ.


ޢީދު އުފަލުގެ ނަމުގައި އަރައިގަނެވޭ ބައެއް މުންކަރާތްތައް…! – Ilm\nޢީދު އުފަލުގެ ނަމުގައި އަރައިގަނެވޭ ބައެއް މުންކަރާތްތައް…!\nބަރަކާތްތެރި ރަމަޟާން މަހާއި ޙައްޖުގެ އަޅުކަން އަދާކޮށް ނިމުމާއިއެކު މުސްލިމުންނާއި ބައްދަލުކުރާ އެންމެ އުފާވެރި ދެދުވަހަކީ ފިތުރުޢީދާއި އަޟްޙާޢީދެވެ. އެދުވަސްތަކެއްގައި ﷲއަށް ތަކްބީރު ކިޔުމާއި އުފާފާޅުކުރުމާއި މީރު ކާތަކެތި ކައިބޮއި އުޅުމަށްޓަކައި ﷲ ތަޢާލާ ދެއްވައިފައިވާ މި ދެދުވަސް މިހާރު ބޭނުން ކުރެވެނީ ކޮންގޮތަކަށްތޯ ހަމަ ކޮންމެ މުސްލިމަކުވެސް ސުވާލުކޮށްލަން ޖެހެއެވެ. އެހެނީ އުފާފާޅުކުރުމުގެ ޙުދޫދު ކަނޑައެޅުއްވެވި ﷲ ތަބާރަކަ ވަތަޢާލާގެ އަމުރު ފުޅުތަކަށް ޙުރުމަތްތެރިކޮށް ނުހިތޭނަމަ އެއިލާހުގެ ކޯފާއާއި ޢަޒާބު އެބައެއްގެ މައްޗަށް އައުމަކީ ދުރުގައިވާކަމެއް ނޫނެކެވެ. އެގޮތުން މިލިޔުމުގައި މި ބަލާނަނީ ރާއްޖޭގެ މުޖުތަމަޢުގައި ޢީދާއި ގުޅުވައިގެން ކުރަމުން އަންނަ ބައެއް މުންކަރާތްތަކަށެވެ.\nލަވައާއި މިޔުޒިކްގެ ޙަރަކާތަތައް\nޢީދުދުވަހެއް ކުރިމަތިވެގެން އަންނައިރު ޝައިތާނާގެ ދުންމާރިފުމެ ލަވަކިޔާ ނަށާ ފަންނާނުންނާއި ބޭންޑުތަކާއި ބޮޑުބެރު ގުރޫޕްތައް ބޮޑެތި އަގުގައި މުސްލިމުންގެ ޢީދުގެ އުފަލަށް މަރުޙަބާ ކިޔައެވެ. މިކަމުގެ ހަރާމްކަމާއި މެދު އުއްމަތުގެ ޢިލުމުވެރިންގެ މެދުގައި އެއްވެސް ޚިލާފެއް ނުވެއެވެ.\nލުޤުމާން ސޫރަތުގައި ﷲ ތަޢާލާ ވަޙީކުރައްވާފައިވެއެވެ.\n﴿وَمِنَ النَّاسِ مَن يَشْتَرِي لَهْوَ الْحَدِيثِ لِيُضِلَّ عَن سَبِيلِ اللَّـهِ…﴾ [سورة لقمان ٦]\nމާނައީ: [ﷲގެ މަގުން (މީސްތަކުން) އެއްކިބާކޮށް، އަދި މަލާމާތުގެ ގޮތުގައި ބޭނުންކުރުމަށްޓަކައި ފައިދާއެއްނެތް ވާހަކަ ގަންނަ މީހުންވެސް، މީސްތަކުންގެ ތެރެއިން ވެއެވެ.]\nމިއުއްމަތުގެ ޢިލުމުވެރިޔާ އިބުން ޢައްބާސް رضي الله عنهما ވިދާޅުވެފައިވެއެވެ. “އެއީ ލަވަކިޔުމެވެ.” އަދި މުޖާހިދު رحمه االله ވިދާޅުވެފައިވެއެވެ. “اللهو އެއީ ބެރެވެ.”\nރަސޫލުﷲ ޞައްލަﷲ ޢަލައިހިވަސައްލަމް ޙަދީޘްކުރެއްވިއެވެ.\n((لَيَكُونَنَّ مِنْ أُمَّتِي أَقْوَامٌ، يَسْتَحِلُّونَ الحِرَ وَالحَرِيرَ، وَالخَمْرَ وَالمَعَازِفَ…)) [رواه البخاري تعليقا برقم 5590 ، ووصله الطبراني والبيهقي ، وراجع السلسلة الصحيحة للألباني 91]\nމާނައީ: ” ތިމަންކަލޭގެފާނުގެ އުންމަތުގެ މީހުންގެ ތެރެއިން ޒިނޭއާއި، ފަށުވި (ފޭރާމާއި)، ރަލާއި، މިއުޒިކު ކުޅޭ ސާމާނު ޙަލާލުކުރާނެ ބަޔަކު އަންނާނެއެވެ.”\nއަންހެނުންނާއި ފިރިހެނުން މަސްހުނިވެ ކުޅެވޭ ކުޅިވަރުތައް\nޢީދުދުވަސްތައް ފާހަގަ ކުރުމުގައި ދެޖިންސުގެ މީހުން މަސްހުނިވެގެން ތަފާތު ކުޅިވަރުތައް ކުޅުމާއި ޕާޓީތައް ބޭއްވުމާއި ފެންކުޅިކުޅުމަކީ އިސްލާމީ ތަރަޙައިން މުޅިން ބޭރުގައި ކުރެވޭ ބޮޑުވެގެންވާ މުންކަރާތެކެވެ. އެފަދަ ކަންކަން ގިނަވެފައިވާތީ ޒުވާނުންނަށް އެއީ ގޯސްކަމެއްހެން ހީނުވާކަހަލައެވެ. އެހެން ނަމަވެސް ރަސޫލުﷲ ޞައްލަﷲ ޢަލައިހިވަސައްލަމް ވަނީ އެކަލޭގެފާނުގެ ޞަޙާބީބޭކަލުންގެ ތެރެއިން އަންހެން ބޭކަނބަލަނުންނަށް ދީން އުނގައްނައިދެއްވުމަށް ވަކިދުވަހެއްގެ ވަކި މަޖިލިހެއް ކަނޑައަޅުއްވާފައެވެ. މިއީ ދީނުގެ ކަމެއްކުރެއްވުމުގައި އެކަލޭގެފާނު އެޅުއްވި ފިޔަވަޅެވެ. ވީއިރު އަދި އުފާފާޅުކުރުމަށް ދެ ޖިންސުގެ މީހުން އެކުވެ މަސްހުނިވާނީ ކޮންފަދައަކުންތޯއެވެ.\nފިރިހެނުން އަންހެނާގެ ހެދުން އެޅުން\nމިކަމަކީ ރާއްޖޭގެ ޢީދުތަކާއި ގުޅުވައިގެން ބޮޑުމާލި ނެރޭއިރު ނުވަތަ ކޯޑިކަނޑާއިރު ޢާއްމުގޮތެއްގައި ކޮށްއުޅޭ ކަމެކެވެ. އެގޮތުން ފިރިހެނުން އަންހެންހެދުމުގައި ނުވަތަ މި ނޫންވެސް ސޫރަތަކުގައި މޭކަޕްކޮށް ރަށުތެރޭގައި އެގޮތް މިގޮތަށް އެނބުރެއެވެ. ރަސޫލުﷲ ޞައްލަﷲ ޢަލައިހިވަސައްލަމް ޙަދީޘް ކުރައްވާފައިވެއެވެ.\n((لَعَنَ رَسُوْلُ اللهِ المُتَشَبِّهِيْنَ مِنْ الرِّجَالِ بِالنِّسَاءِ وَ المُتَشَبِّهَاتِ مِنْ النِّسَاءِ بِالرِّجَالِ)) رواه البخاري\nމާނައީ: “ފިރިހެނުންގެ ތެރެއިން އަންހެނުންނާއި އެއްގޮތއްވާ މީހުންނަށާއި އަންހެނުންގެ ތެރެއިން ފިރިހެނުންނާއި އެއްގޮތަވާ މީހުންނަށް ﷲ ގެ ރަސޫލާ ޞައްލަﷲ ޢަލައިހި ވަސައްލަމް ލަޢްނަތްލެއްވިއެވެ.”\nﷲގެ އަމުރުފުޅުތަކާއި ނަހީފުޅުތަކަށް ސަމާލުކަން ނުދިނުން\nޢީދުދުވަހެއް ނިމިގެންދާއިރު އެމާތް ދުވަހުގެ ބަރަކާތް ކެނޑި އެތައް މުންކަރާތެއް ފެތުރި އިސްލާމީ މުޖުތަމައެއް ދިރިއުޅޭ ރަށެކޭ ނުބުނެވޭވަރަށް ފާފަތަކަށް މީސްތަކުންގެ ތެރެއިން ގިނަބަޔަކު މިއޮންނަނީ އަރައިގަންފައެވެ. ނަމާދުތައް އަޅާފައި ތަކްބީރުކިޔުން ދޫކޮށް ރޭގަނޑާއި ދުވާލުގެ ހުރިހާ ވަގުތެއް ޝައިތާނާގެ ބައިވެރިން އުފާކޮށްދިނުމުގައި ހޭދަކުރެވެމުންދާއިރު ﷲގެ ދީނުގައި މި ދުވަހުގައި އުފާފާޅުކުރުން އޮންނަނީ ކޮންގޮތަކަށްތޯ ބަލައިލަނީ ވަރަށްވެސް މަދު މީހެކެވެ. އަދި މިނޫނަސް ޢީދުގެ އުފަލުގެ ނަމުގައި މުންކަރާތްތައް މަނާކުރާ މީހުންނަކީ ހައްދުފަހަނައަޅާފައި ތިބޭ މީހުންކަމަށް ބުނެއެވެ. ﷲ ތައާލާ ވަޙީކުރައްވައިފައިވެއެވެ.\n(وَمَن يُشَاقِقِ الرَّسُولَ مِن بَعْدِ مَا تَبَيَّنَ لَهُ الْهُدَىٰ وَيَتَّبِعْ غَيْرَ سَبِيلِ الْمُؤْمِنِينَ نُوَلِّهِ مَا تَوَلَّىٰ وَنُصْلِهِ جَهَنَّمَ ۖ وَسَاءَتْ مَصِيرًا) النساء 115\nމާނައީ: ” އަދި، އެމީހަކަށް ތެދުމަގު ބަޔާންވުމަށްފަހު، ރަސޫލާއި ދެކޮޅުވެރިވެ، މުއުމިނުންގެ މަގު ނޫން މަގަކަށް ތަބަޢަވާމީހާ (ދަންނާށެވެ!) އެމީހާ އިޚްތިޔާރުކުރި މަގަކަށް ތިމަންރަސްކަލާނގެ އެމީހާ ދޫކޮށްލައްވާ ހުށީމެވެ. އަދި، ތިމަންރަސްކަލާނގެ އެމީހާ ނަރަކަޔަށް ވައްދަވާ ހުށީމެވެ. އެއީ، ނުބައިވެގެންވާ ނިމިދިޔުމެކެވެ.”\nއަޅަމެން އެންމެންނަކީ ﷲ ސުބުޙާނަހޫ ވަތަޢާލާ އަންގަވައިފައިވާ ގޮތުގެމަތިން ޢީދު ދުވަސް ފާހަގަކުރާ ބަޔަކުކަމުގައި ލައްވާނދޭ! އާމީން


ޤައުމީ ދުވަހުގެ މުނާސަބަތުގައި އުތީމުގައި ޚާއްސަ ހަރަކާތްތަކެއް ބާއްވާފި ޤައުމީ ދުވަހުގެ މުނާސަބަތުގައި އުތީމުގައި ޚާއްސަ ހަރަކާތްތަކެއް ބާއްވާފި\nޤައުމީ ދުވަހުގެ މުނާސަބަތުގައި އުތީމުގައި ޚާއްސަ ހަރަކާތްތަކެއް ބާއްވާފި\nޤައުމީދުވަހުގެ ޚާއްސަ ރަސްމިއްޔާތުގެ ތެރެއިން\nދިވެހިރާއްޖޭގެ 77 ވަނަ ޤައުމީ ދުވަސް ފާހަގަ ކުރުމުގެ ގޮތުން އުތީމުގައި ޚާއްސަ ހަރާކާތްތަކެއް ކުރިޔަށް ގެންގޮސްފިއެވެ.\nޤައުމީ ދުވަސް ފާހަގަކުރުމުގެ ގޮތުން އުތީމުގައި ވަނީ ގައުމީ ދިދަ ނެގުމުގެ ޚާއްސަ ރަސްމިއްޔާތެއްބާއްވާފައެވެ. ދިދަނެގުމުގެ މި ރަސްމިއްޔާތުގައި ރަށުގެ އެކި ފަންތީގެ ދެ ޖިންސުގެ ބޭފުޅުންނާއި ސްކޫލްދަރިވަރުން ވަނީ ބައިވެރިވެފައެވެ.\nމި ރަސްމިއްޔާތައްފަހު ޤައުމީ ދުވަހުގެ ޚާއްސަ ޖަލްސާއެއް ބޮޑުތަކުރުފާނުގެ ހަނދާނީ މަރުކަޒުގައި ވަނީ ބާއްވާފައެވެ. މި ޖަލްސާ ބާއްވާފައި ވަނީ އެޗް.ޕީ.އޭގެ ޚާއްސަ ހުއްދައާއެކު އެޗް.ޕީ.އޭގެ ގަވާއިދުތަކާއި އެގޮތަށެވެ. މިޖަލްސާގައި ހއ.އަތޮޅު ކައުންސިލްގެ މެމްބަރުންގެ އިތުރުން އުތީމުގައި ހުރި، ސަރުކާރު މުއައްސަސާތަކުގެ އިސްވެރިންނާއި، ސްކޫލްދަރިވަރުންނާއި، އެމް.އެން.ޑީ.އެފްގެ ޚާއްސަ ޓީމެއްވެސް ވަނީ ބައިވެރިވެވަޑައިގެންފައެވެ.\nމިރަސްމިއްޔާތުގައި މިނިސްޓަރ އޮފް ހޯމްއެފެއާޒް އިމްރާން އަބްދުﷲ ވަނީ ވީޑިއޯ މެދުވެރިކޮށް ޚިތާބެއް ދެއްވާފައެވެ. އަދި ޤައުމީދުވަހާއި ގުޅިގެން ރައީސްޖުމްހޫރިއްޔާ ޤައުމާ މުޚާޠަބުކުރައްވާ ދެއްވި ޙިޠާބުވެސް ވަނީ މިޖަލްސާގައި ވަނީ ދައްކާފައެވެ.\nޤައުމީ ދުވަސް ފާހަގަ ކުރުމުގެ ގޮތުން އުތީމުގައި ކުޅިވަރުގެ ޚާއްސަ ހަރަކާތްތަކެއްވެސް ވަނީ، ކުރިއަށް ގެންގޮސްފައެވެ. އެގޮތުން ވަނީ އަންހެނުންގެ ވޮލީ މެޗަކާއި ފިރިހެނުންގެ ފުޓްބޯޅަ މެޗެއްގެ ކުޅެފައި ވާއިރު، މަސްރޭހެއްވެސް ކުރިޔަށް ގެން ދިޔުމަށް ވަނީ ހަމަޖެހިފައެވެ. މި މަސްރޭހުގައި އެންމެ ގިނަ މަސް ބާނާގެން އަންނަ ޓީމް ތަކުގެ މެދުގައި 1ވަނަ 2ވަނަ3ވަނަ ޓީމް ހޮވާ، އެޓީމްތަކަށް ފައިސާގެ އިނާމް ދިނުމުގެ އިތުރުން، އެންމެ ބޮޑު މަސް ބަނާ ފަރާތެއްވެސް ހޮވުމަށް ވަނީ ހަމަޖެހިފައެވެ.\nޤައުމީ ދުވަހުގެ ގޮތުގައި 1946 ވަނަ އަހަރުން ފެށިގެން ކޮންމެ އަހަރެއްގެވެސް ރަބީއުލްޢައްވަލުމަހުގެ އެއްވަނަ ދުވަސް ފާހަގަކުރަމުން އަންނަނީ، ޕޯޗުގީޒުންގެ އަޅުވެތިކަމުގައި 15 އަހަރާ6މަސްވީ އިސްތިއުމާރީ އަނިޔާވެރ،ި ވެރިކަމުން އުތީމު މުޙައްމަދުތަކުރުފާނު ދިވެހިރާއްޖެ ސަލާމަތްކުރެއްވި ޙާދިސާގެ ހަނދާން އާކުރުމުގެ ގޮތުންނެވެ.\nހއ.އުތީމަކީ ބޮޑުތަކުރުފާނުގެ އުފަން ރަށް ކަމުގައި ވާތީ، ކޮންމެ އަހަރަކުވެސް ޚާއްސަގޮތެއްގައި އެރަށުގައި ޤައުމީ ދުވަހުގެ ހަރަކާތްތައް ބާއްވައެވެ.


Maadhamaa in Feshigen Hukuru Namaadhu Kuran Ninmaifi – Iru\nމާދަމާއިން ފެށިގެން ހުކުރު ނަމާދު ކުރަން ނިންމައިފި\nމާދަމާއިން ފެށިގެން މާލެ ސަރަހައްދުގެ މިސްކިތްތަކުގައި ހުކުރު ނަމާދު ކުރަން އިސްލާމިކް މިނިސްޓްރީން ނިންމައިފި އެވެ.\nމާދަމާގެ ހުކުރު ނަމާދަށް ދާ ފަރާތްތަކުންވެސް އިސްލާމިކް މިނިސްޓްރީން މިހާރު އާއްމުކޮށްފައިވާ އުސޫލްތަކަށް އަމަލުކުރުމަށް އެ މިނިސްޓްރީން އެދުވަޑައިގަންނަވައެވެ. މިގޮތުން ގެއިން ވުޟޫ ކޮށްގެން މިސްކިތަށް ދިއުމާއި ވަކި މުސައްލައެއް ގެންދިއުމާއި އެ މީހެއްގެ މުސައްލަ މަތީގައި ނޫނީ ނަމާދު ނުކުރުން ހިމެނެއެވެ. މީގެއިތުރުން ނަމާދަށް ދާއިރާ މިސްކިތުގައި ނަމާދުގައި ތިބޭއިރު މާސްކު އަޅައިގެން ތިބުމަށް ހާއްސަ ސަމާލުކަމެއް ދިނުމަށްވެސް އިސްލާމިކް މިނިސްޓްރީން އިލްތިމާސްކުރައްވައެވެ.\nފުއްޕާމޭގެ ބަލި ހުންނަ މީހުންނާއި ރޯގާ ޖެހިފައިވާ މީހުންނާއި ހުން އައިސްފައިވާ މީހުންނާއި ކެއްސާ މީހުންނާއި ޢުމުރުން ދުވަސް ވެފައިވާ މީހުން މިސްކިތަށް ނުދިއުމާއި ނަމާދު ނިމުމަށް ފަހު މިސްކިތުގައި މަޑު ނުކުރުމަށްވެސް އިސްލާމިކް މިނިސްޓްރީން އެދިވަޑައިގަންނަވައެވެ.\n26 މީހަކު ބަލިން ރަނގަޅުވެއްޖެ\nކޯވިޑް-19ގެ ހާލަތާއި ގުޅިގެން، މާލެ ސަރަހައްދުގެ މިސްކިތްތަކުގައި ޖަމާއަތުގެ ނަމާދު ކުރުން މެދު ކަނޑާލީ، މާރިޗު މަހުގެ 18 ވަނަ ދުވަހުގެ ޢަޞުރު ނަމާދު ވަގުތުން ފެށިގެންނެވެ. އަދި 15 އޭޕްރީލްގައި މާލެއިން ކޯވިޑް-19ގެ ޕޮޒިޓިވް ކޭސްތައް ފެންނަން ފެށުމާއި އެކު މިސްކިތްތައް ބަންދު ކުރިއެެވެ.


Islamic Affairs – Ministry of Islamic Affairs\n1440 ވަނަ އަހަރުގެ ފަޤީރުންނާއި މިސްކީނުންގެ ދަފްތަރު ( މާލެ ސިޓީ )\n1440 ވަނަ އަހަރުގެ ފަޤީރުންނާއި މިސްކީނުންގެ ދަފްތަރު ( މާލެ ސިޓީ ) ޑައުންލޯޑް ކުރެއްވުމަށް މި ލިންކަށް ކްލިކް ކޮށްލައްވާ! މި ލިސްޓް ތައްޔާރުކޮށްފައިވަނީ ހޯދަން ބޭނުންފުޅުވާ ބޭފުޅެއްގެ އައިޑީ ކާޑު ނަމްބަރު ޖެއްސެވުމުން ފަސޭހައިން ހޯދޭގޮތަށެވެ.\nކޮރޯނާ ވައިރަސް ( ކޮވިޑް-19 ) އާއި ގުޅިގެން މާލެ ސިޓީ ފުރަބަންދުގެ ޙާލަތުގައި ޚިދުމަތް ދިނުމުގެ ޕްލޭން\nމި އީ ދުނިޔޭގެ ހަލުވިކަމާއެކު ފެތުރެމުންދާ ކޮވިޑް-19 ރޯގާއާ ގުޅިގެން މާލެސިޓީ ފުރަބަންދު ކުރުމާގުޅިގެން، މިނިސްޓްރީ އޮފް އިސްލާމިކް އެފެއާޒާއި އެ މިނިނސްޓްރީގެ ދަަށުން އަންނަ ކީރިތި ޤުރުއާނާބެހޭ މަރުކަޒާއި އިސްލާމީ ފަތުވާދޭ އެންމެ މަތީ މަޖިލީހުގެ ޚިދުމަތްތައް ފޯރުކޮށްދިނުމުގައި ޢަމަލުކުރާނެގޮތުގެ ޕްލޭނެވެ.\nމި ޕްލޭން ޑައުންލޯޑް ކުރެއްވުމަށް މި ލިންކަށް ކްލިކް ކޮށްލައްވާ!\nފިޠުރު ޒަކާތް ބަލައިގަތުމަށް ހަމަޖެހިފައިވާ ގޮތް\nކޮވިޑް-19 އާއި ގުޅިގެން 1441 ވަނަ އަހަރުގެ ފިޠުރު ޒަކާތް ބަލައިގަންނަ ގޮތްތަކަށް މިނިސްޓްރީ އޮފް އިސްލާމިކް އެފެއާޒްއިން ޢާއްމުކޮށްފިއެވެ. މިގޮތުން މާލޭގައި އޮންލައިކޮށް ޒަކާތް ދެއްކޭނެ ގޮތް ހަމަޖައްސާފައިވީ ނަމަވެސް އަތޮޅު ތެރޭގެ ރަށްތަކުން ފިޠުރު ޒަކާތް ބަލައިގަތުމަށް ހަމަޖެހިފައިވަނީ އެރަށެއްގެ ރަށު ކައުންސިލު މެދުވެރިކޮށެވެ. މާލެ ފިޔަވައި އެހެން ރަށްރަށުން ފިޠުރު ޒަކާތް ދައްކަންޖެހޭ އަގު އެރަށެއްގެ ކައުންސިލުން އާއްމުކުރާނެއެވެ.\nކޮންމެ ރަށެއްގައި އަގު ކަނޑައަޅާނީ އެރަށެއްގައި އަހަރުތެރޭ ކައިއުޅުނު ހަނޑުލާ ފުށުގެ ބާވަތްތަކުން މިނިސްޓްރީގެ ފަރާތުން އަންގާފައިވާއިރު އެރަށެއްގައި ހަޑުލާ ފުށް ލިބެން ހުންނަ އަގުތަކަށް ބެލުމަށްފަހު ފަޤީރުންނަށް ގެއްލުން ނުވާނެގޮތުގެ މަތިން ފަރުދަކަށް 2.4 ކިލޯއަށް ޖެހޭ އަގު ޒަކާތުގެ ގޮތުގައި ދެއްކުމަށް ކައުންސިލުތަކަށް ވަނީ މިނިސްޓްރީގެ ފަރާތުން އަންގާފައެވެ.އެހެންކަމުން ފިޠުރުޒަކާތް ދައްކަވާއިރު ކޮންމެ ބޭފުޅަކުވެސް ފިޠުރުޒަކާތް ދައްކަވަނީ އެބޭފުޅަކު ދިރިއުޅޭ ރަށެއްގައި ފިޠުރު ޒަކާތް ދެއްކުމަށް ކަނޑައަޅާފައިވާ އަގުތޯ ޔަޤީންކުރުއްވުމަކީ ވަރަށް މުހިންމުކަމެއްކަން މިނިސްޓްރީ އޮފް އިސްލާމިކް އެފެއާޒް އިން ހާމަކުރައްވައެވެ.\nހަމައެހެންމެ މާލެ ފިޔަވައި އެހެން ރަށްތަކުގައި ދިރިއުޅެމުންދާ ފަރާތްތަކުން ޒަކާތް އެރަށެއްގެ ކައުންސިލާ ހަވާލުކުރެއްވުމަށް ވަރަށް ބޮޑު އަހަންމިއްޔަތުކަމެއް ދިނުމަށް މިނިސްޓްރީ އޮފް އިސްލާމިކް އެފެއާޒްއިން އިލްތިމާސްކުރައްވައެވެ. އެހެނީ އޮންލައިކޮށް ދައްކާ ފައިސާ އަކީ މާލޭގެ ފަޤީރުންނަށް ބެހުމަށް ހަމަޖެހިފައިވާ ފައިސާއަށް ވާތީއެވެ. މިގޮތަށް ހަމަޖައްސާފައި މިވަނީ ޒަކާތް ހައްޤުވާ އަހުލުވެރިންނަށް އެ ފައިސާ މި ދަނޑިވަޅުގައި ފަސޭހައިން ލިބޭނެގޮތް ހަމަޖެއްސެވުމަށެވެ.\nއެހެން ރަށްރަށާއި ޚިލާފަށް މާލޭގައި ޒަކާތް ދައްކުމަށް ހަމަޖެހިފައިވަނީ ދިރާގު ޕޭއި އެންޑް ލައިފްސްޓައިލް އެޕްލިކޭޝަން އަދި އެސްއެމްއެސް، އުރީދޫ އެމް ފައިސާ އެޕްލިކޭޝަން އަދި އެސް އެމް އެސް، ބީއެމްއެލްގެ ވެބްސައިޓް މެދުވެރިކޮށެވެ. މީގެ އިތުރުން އެމްއައިބީގެ އޮންލައިން ބޭންކިންގ ” ފައިސާ ނެޓް” އަދި މޯބައިލް ބޭންކިންގ “ފައިސާ މޯބައިލް” ގެ ޒަރީއާއިން ޒަކާތްދެއްކޭނެ ގޮތްވަނީ ހަމަޖައްސާފައެވެ.\nދިރާގު ޕޭ މެދުވެރިކޮށް ޒަކާތް ދެއްކެވުމަށް މި ލިންކް އަށް ކްލިކް ކޮށްލައްވާ!\nބީއެމްއެލް މެދުވެރިކޮށް ޒަކާތް ދެއްކެވުމަށް މި ލިންކް އަށް ކްލިކް ކޮށްލައްވާ!\nމާލޭގައި ޒަކާތް ދައްކަވާ ފަރާތްތަކުން ޒަކާތް ދައްކަވާނީ ތިރީގައި މިވާ އަގު ތަކަށެވެ.\n# ބާވަތް ފައިސާގެ ޢަދަދު\n1 އާދައިގެ ހަނޑޫ 15 ރުފިޔާ\n2 ތައިލެންޑް ހުދު ހަނޑޫ 48 ރުފިޔާ\n3 ބާސްމަތީ ހަނޑޫ 105 ރުފިޔާ\n4 ރަތް ހަނޑޫ 65 ރުފިޔާ\n5 އާދައިގެ ފުށް 12 ރުފިޔާ\n6 އާޓާ ފުށް 55 ރުފިޔާ\nމިނިސްޓްރީ އޮފް އިސްލާމިކް އެފެއާޒް އިން މިއަހަރު ފިޠުރު ޒަކާތް ބަހަން ނިންމާފައިވަނީ އެންމެ ފަހުން އެކުލަވާލެވުނު ފަޤީރުންގެ ދަފްތަރަށެވެ. މި ދަފްތަރު އެކުލަވާލެވިފައިވަނީ 2019 ވަނަ އަހަރުގެ އޮކްޓޯބަރ ގައެވެ. ކޮވިޑް-19 އާގުޅިގެން މި އަހަރުގެ ފިޠުރު ޒަކާތް ބެހުމަށްޓަކައި ދަފްތަރަށް އެއްވެސް ބަދަލެއް ގެނެސްފައި ނުވެއެވެ. މިގޮތަށް ނިންމާފައިމިވަނީ ކޮވިޑް-19 ގެ މި ޙާލަތުގެ ސަބަބުން ދަފްތަރު އެކުލަވާލުމުގައި ހުރި ދަތިތަކުގެ ސަބަބުން އެކަން ފަސްކުރެވިފައިވާތީއެވެ.\nރާއްޖޭގައި މިހާރު ތިބި ފަޤީރުންގެ ޖުމްލަ އަދަދަކީ 8764 އެކެވެ. މީގެ ތެރެއިން މާލޭގެ ދަފްތަރުގައި 1717 ފަރާތަކުން ރަޖިސްޓަރީ ވެފައި ވާއިރު، އަތޮޅު ތެރޭގައި 7047 މީހަކު ފަޤީރުންގެ ގޮތުގައި ރަޖިސްޓަރީކޮށްފައި ވެއެވެ. މާލޭގައި ޒަކާތް ބަލައިގަތުމަށް ހަމަޖެހިފައިވަނީ ރަމަޟާން މަހުގެ 28 ވަނަ ދުވަހާ ހަމައަށެވެ. އަދި ރަށްރަށުން އެ ރަށެއްގެ ކައުންސިލުން ކަނޑައަޅާފައިވާ ތާރީޚަކާ ހަމައަށް ޒަކާތް ދެއްކެވުމަށް ވަނީ އަންގާފައެވެ.\n1441 ވަނަ އަހަރުގެ ރަމަޟާންމަހަށް ދިވެހިރާއްޖޭގެ ރައްޔިތުންނަށް ޢަރަބި ޤައުމުތަކުން ހަދިޔާކުރެއްވި ކަދުރު ބެހުމުގެ އުޞޫލު\t(246 downloads)\n1441 ވަނަ އަހަރުގެ ރަމަޟާން މަހަށް ދިވެހިރާއްޖޭގެ ރައްޔިތުންނަށް ސަޢޫދީ ޢަރަބިއްޔާއިން ހަދިޔާކުރެއްވި ކަދުރު ބަހުމާބެހޭ\t(78 downloads)\nކޮވިޑް 19 އާއި ގުޅިގެން ރާއްޖޭގެ ހުރިހާ ރަށްރަށުގައި ފަރުޟު ނަމާދާއި ތަރާވީޙް ނަމާދު ޖަމާޢަތުގައި ކުރުމާއި ގުޅޭ (19 އޭޕްރީލް 2020)\t(1075 downloads)\nލޮކްޑައުން ކުރާ ރަށްރަށުގައި ޖަމާޢަތުގައި ނަމާދު ކުރުމާގުޅޭ (18 އޭޕްރީލް 2020)\t(254 downloads)\nޒަކާތު މަސައްކަތްކުރުމަށް ކޮންޓްރެކްޓް މީހުން ހޯދުން\nޒަކާތު ޢާމިލުން ހޯދުމަށް\t(1001 downloads)\nލޮކްޑައުން ކުރާ ރަށްރަށުގައި ޖަމާޢަތުގައި ނަމާދު ކުރުމާގުޅޭ (18 މާޗް 2020)\t(727 downloads)


Pensionthah Huttuvan Hushahelhi Bill Anburaa Nagaifi - Vaguthu\n6 މަސް ކުރިން ( އޭޕްރީލް 25, 2021 )\nރައްޔިތުންގެ މަޖިލިހުގެ ތޮއްޑޫ ދާއިރާގެ މެންބަރު ހަސަން ޝިޔާން - ފޮޓޯ: މަޖިިލިސް\nޕެންޝަން ލިބެމުންދާ ގިނަ ބަޔަކަށް ޕެންޝަން ނުދޭ ގޮތަށް ނުވަތަ ދެމުންދާ ޕެންޝަންތައް ހުއްޓުވާ ގޮތަށް ޕެންޝަން ޤާނޫނަށް އިސްލާހު ގެންނަ ބިލް އަނބުރާ ނަގައިފިއެވެ.\nރައްޔިތުންގެ މަޖިލީހަށް މި ބިލް ހުށަހެޅުއްވި ތޮއްޑޫ ދާއިރާގެ މެންބަރު ހަސަން ޝިޔާން (ގިޓާ) މިއަދު ކުރެއްވި ޓްވީޓެއްގައި ވިދާޅުވީ، ސަރުކާރުގެ ފަރާތުން ރައްޔިތުންގެ މަޖިލީހަށް އޭނާ ހުށަހެޅުއްވި ބިލް މިހާރު އަނބުރާ ނަންގަވާފައިވާ ކަމަށެވެ.\nސަރުކާރުގެ ފަރާތުން ރައްޔިތުންގެ މަޖްލިސަށް އަޅުގަނޑު ހުށަހެޅި ޤާނޫން ނަމްބަރ 8/2009 ( ދިވެހިރާއްޖޭގެ ޕެންޝަނާބެހޭ ޤާނޫނު ) އަށް ... އިޞްލާޚް ގެންއުމުގެ ބިލް އަނބުރާ ނަގަން ނިންމައިފިން pic.twitter.com/QL2nGZUC0H\n— Hassan Shiyan - gita 🎈❓ (@HassanShiyaan) April 25, 2021\nއެބިލްގައި ވަނީ އުމުރުން 65 އަހަރަށް ވުރެ ދޮށީ އުމުރުގެ ރަށްވެހިންނަށާއި ފުލުހުންނާއި ސިފައިންނަށް އަދި ފަނޑިޔާރުންނަށް ދޭ އަސާސީ ޕެންޝަން ފިޔަވައި، ދައުލަތުގެ އެހެނިހެން އިދާރާތަކުން ދެމުން އަންނަ ޕެންޝަންތައް ދިނުން ހުއްޓައިލުމަށެވެ.\nބިލުގައިވާ ގޮތުން މިހާރު ޕެންޝަން ލިބެމުން އަންނަ ފަރާތްތަކުގެ ތެރެއިން ދައުލަތަށް 20 އަހަރު ދުވަހު ޚިދުމަތް ކުރި ފަރާތްތަކާއި، 40 އަހަރު ދުވަހު ޚިދުމަތް ކުރުމުން ދެވޭ ޕެންޝަން ދައުލަތުގެ އިދާރާތައް މެދުވެރިކޮށް ދިނުން ހުއްޓުމަކަށް އަންނާނެއެވެ. ކަސްޓަމްސްގައި ޚިދުމަތް ކުރާ ފަރާތްތަކަށް ވެސް ޚާއްސަ ޕެންޝަނެއް ދެމުން އަންނައިރު، އެ ޕެންޝަން ވެސް ކެނޑިގެން ދާނެއެވެ.\nމި ބިލާ ގުޅިގެން އާންމުންގެ ގިނަ ފާޑުކިއުންތަކެއް އަމާޒުވެގެން އައެވެ.\nއޭޕްރީލް 25, 2021 13:58\nބޯގޯސް ކުރާނިކަމެއްނެތިއްޔާ ވައްޑެ ހަދާހެން ފަރުމަހަށް ދޭބަލަ\nއޭޕްރީލް 25, 2021 14:23\nއޭޕްރީލް 25, 2021 14:57\nލާދީނީ އެމްޑީޕީ މީހުނަށް ވޯޓުދީގެން މަޖިލީހުގެ ވބާރު ހޯދާދިން މީހުނަށް މިވަރުންވެސް އެއްޗެއްވިސްނޭނެބާ؟\nއޭޕްރީލް 25, 2021 17:04\nބޮނޑިބަތްކޭ މީހުންތިބޭނީ އަބަދުވެސް ދެބަދޭތެރެވެފަ. އަތުގައި އޮތްއެއްޗެއް ދަމައިގަތަސް ވާނީ ދަމައިނުގަންނަކަމަށް.\nއޭޕްރީލް 25, 2021 17:44\nޕެންސަނޭ ކިޔާފަ ތި ދެނީ 200 ރުފިޔާ . އުމުރު ދުވަ ހަށް\nބަދަލު ގެންނަން އެވެސް ކަޑާ ލެވޭތޯ . ޥަރަށް އޯގާތެރި.މި ބޮޑުވާގޮތެއް ނޯވެ. .\nއޭޕްރީލް 25, 2021 18:40\nރައްޔިތުން އަތުން ވޯޓު ހޯދައިގެން ރައްޔިތުން ނިކަމެތި ކުރަން އުޅޭމީހުން ތި މަ ޖިލީހުގައި ތިބީ\nއޭޕްރީލް 25, 2021 20:29\nމިހާރު ތިއުޅެނީ ކަރަށް އަތްލާން،\nއޭޕްރީލް 25, 2021 22:18\nމިސޮރުމެން ވޯޓް ހޯދަންއަހަރެމެންކުރިމައްޗަށް އަންނަން ލަދެއްހަޔާތެއްވެސްނުގަނޭ ވޯޓް ހޯދަންއައިސް ބުނާނެ ރަތްޔެތުންގެ ދިރިއުޅުމުގެ ފެންވަރު ރަނގަޅުކޮށްދޭނަން މުއައްޒުފުންގެ މުސާރަބޮޑުކޮށްދޭނަން މިސޮރުމެންގެ މުސާރަ މަހަކު =/85000ރުފިޔާ އަހަރެމެންގެ މުސާރަ =/3000ރުފިޔާ މީތޯ ތިބުނާ ރަތްޔެތުންގެ ދިރިއުޅުމުގެފެންވަރު ރަނގަޅުކޮށްދިނުމަކީ އަހަރެމެން މުޅި އުމުރުދުވަހުމަސައްކަތްކުރީމަވެސް =/85000ރުފިޔާ ހަމަނުކުރެވެ\nއޭޕްރީލް 25, 2021 22:32\nތަފާތުކުރުމަކީ، އަނިޔާއެކެވެ. އަނިޔާވެރިންނަށް މާތްﷲތެދުމަގެއް ނުދައްކަވައެވެ.\nއޭޕްރީލް 25, 2021 23:19\nމިސަރުކާރުންނަށް ޖުރެވޭހާވެސްކަމަކީ ސިވިލްސާވެންޓކަށްލިބޭއެއްޗެއް ކަނޑައިލުން ނުވަތައުނިކުރުން . ޅިބޭއެއްޗެއް އިތުރުވުން ކުރިންއިތްކަމެއް އެއަށްވުރެ ރަނގަޅުވުން ފަދަ އެއްވެސް ކަމެއްނުކުރެވެ. ޓެކްސް ނެގުން ޖުރިމަނާކުރުން ފަދަ އާއްމުންއަތުން އެއްޗެއް އަތުކުންފަދަ ކަމެއްނޫނިއްޔަކާ ނުކުރެއެވެ. ÷ޕެންސަން ނިޒާމަކީ ވަރައް ރަނގަޅުނުޒާމެއް ރާއްޖޭގައި ސަލާމް ޖަހާމީހުންނުތިބެނީ މިނިޒާމްގެ ސަބަބުން.


މުސްކުޅިވާއިރު ކެއުމުގައި ހިމަނަންޖެހޭ ބައެއް ކާނާ – Haftha\nމުސްކުޅިވާއިރު ކެއުމުގައި ހިމަނަންޖެހޭ ބައެއް ކާނާ\n.އުމުރުން ދޮށީވާ ވަރަކަށް މީހާ ދާނީ މުސްކުޅިވަމުންނެވެ. މީހާގެ އުމުރުން ވަކި ހިސާބަކަށްދާއިރު، .މުސްކުޅިވެ ގައިބާރު ދެރަވެއެވެ. ނަމަވެސް ސިއްހަތަށް ފައިދާހުރި ކާނާ ހިމެނުމުން، އަވަހަށް މުސްކުޅިބަލި ޖެހުމުން ވެސް ދުރުކޮށްދޭނެ އެވެ.\nރާއްޖޭގައި އާންމުކޮށް ލިބެންހުންނަ، މި މޭވާގައި ގިނަ އަދަދަކަށް ވިޓަމިން ސީ ހިމެނެއެވެ. މިއީ ކެންސަރު ޖެހުމުން ދުރުކޮށްދޭ މޭވާއެކެވެ. އަދި ހަށިގަނޑުގެ ތާޒާކަން އިތުރުކޮށްދީ، ޒުވާކަން އިތުރުކޮށްދެއެވެ. އަދި އޮރެންޖަކީ ލޯ ކައިރީގައި ވްރިންކަލްސް އުފެދޭ މިންވަރުވެސް މަދުކޮށްދޭ މޭވާއެއް ކަމަށް ސިއްހީ މާހިރުން ބުނެއެވެ.\nކާލަން މީރު މި މޭވާ އަކީ މުސްކުޅިވުމުން ދުރުކޮށްދީ ހަމުގެ އުޖާލާކަން އިތުރުކޮށްދޭ މޭވާއެކެވެ. އަދި ސްޓޯބެރީގައި ގިނަ އަދަދަކަށް ވިޓަމިން ސީ އާއި ފައިބާ އެކުލެވުމުގެ ސަބަބުން ހަށިގަނޑުގެ ސެލްތަކުގެ ދިރުން ވަރުގަދަކޮށްދެއެވެ.\nރާއްޖޭގައި ގުދުރަތީ ކޮކޯ ލިބުމަކީ ދަތިކަމެކެވެ. ނަމަވެސް އެންމެ ގިނަ އަދަދަކަށް ކޮކޯ އެކުލެވެނީ ޑާކް ޗޮކްލެޓުގަ އެވެ. ކޮންމެ ދުވަހަކު ޑާކް ޗޮކްލެޓް ކޮޅެން ކާލުމަކީ އެދެވިގެންވާ ކަމެކެވެ. އެގޮތުން މުސްކުޅިވުމުން ދުރުކޮށްދޭ، ބުލެޓް ޕުރެޝަރު ދަށްކޮށް، ހަށިގަނޑުގައި ލޭ ދައުރުވުމަށް އެހީވެދެއެވެ.\nކްރޭން ބެރީ ޖޫސް\nކްރޭން ބެރީ ޖޫހުން ކެންސަރަށް މަގުފަހިކޮށްދޭ ސެލްސްތައް ނައްތާލަދެއެވެ. އަދި ދަތުގެ ރީދޫކަން ދުރުކޮށްދީ ދަތްތައް ހުދުކޮށްދެ އެވެ. ދުވާލަކު އެއް ތަށި ކްރޭންބެރީ ޖޫސްތައްޓެއް ބުއިމުން ހަށިގަނޑުގެ ދުޅަހެޔޮކަން އިތުރުކޮށްދޭނެ އެވެ. އުމުރުން ދުވަސްވާ ވަރަކަށް ސެންސަރާއި އެހެނިހެން ނުރައްކާތެރި ބަލިތައް ޖެހުމުގެ ފުރުސަތު ގިނަވެއެވެ. އެހެންކަމުން ފައިދާހުރި ކާނާތައް ގިނަ ކުރުމަކީ މުހިއްމު ކަމެކެވެ.


Ummeedhu - 10 | Vaahaka އުއްމީދު – 10 – Vaahaka\nއުއްމީދު - 10\n720 1 0\tJanuary 12, 2022\nއުއްމީދު - 1\nއުއްމީދު - 2\nއުއްމީދު - 3\nއުއްމީދު - 4\nއުއްމީދު - 5\nއުއްމީދު - 6\nއުއްމީދު - 7\nއުއްމީދު - 8\nއުއްމީދު - 9\nއުއްމީދު - 11\nހޮނިހިރު ދުވަހެވެ. ދުވަހުގެ ބޮޑު ބައި ކިޔެވުމުގައި ހޭދަކޮށް ޑރ.ފިޒާން ދިން އިރުޝާދުގައި ހިފުމުގެ ގޮތުން ބޭރަށް ގޮސްލަން ނަބްހާން ހިތަށް އެރިއެވެ. އެހެނަސް އެ ޚިޔާލަކީ އެންމެ ރަނގަޅު ޚިޔާލުތޯ އޭނާގެ ސިކުނޑި ނަބްހާންއާއި ސުވާލުކޮށްލީ މައިންބަފައިންގެ ސޫރަ ލޯމަތިން ސިފަވުމުންނެވެ.\nނުތަނަވަސްވެފައި ހުރި ނަމަވެސް ނަބްހާން އޭނާގެ މައިންބަފައިން ގާތުން ހުއްދަ ހޯދަން ދިޔައެވެ. ނަސީބު ކަންދިމާކުރިގޮތުން އޭނާއަށް ދެވުނީ އަމީންއާއި މުނީރާ ކޮންމެވެސް ރަސްމިއްޔާތަކަށް ދާން އުޅެނިކޮށެވެ. ދެމީހުންވެސް އުޅެނީ ނިކަން އަވަސް އަރުވާލާފައެވެ. އެހެންކަމުން ނަބްހާން ހަމަ އެހުމާއި އެކީ އާންބަސް ދިނެވެ. މުނީރާ އެއިރު އަލަމާރިން އޭނާގެ އަގުބޮޑު ޕާސް ނަގަނީއެވެ. އަމީން އުޅެނީ ކަޅުކުލައިގެ ކޯޓު ލުމުގައެވެ. ނަބްހާން ޝުކުރު އަދާކުރަމުން ފުރިހަމަ ހިނިތުންވުމަކާއި އެކީ އެކޮޓަރިން ނިކުމެގެން ގޮސް ތައްޔާރުވާން ފެށިއެވެ.\nކަޅުކުލައިގެ ފައިކުރި ހިމަ ފަޓުލޫނާއި އަޅިކުލައިގެ ޓީޝާޓުގައި ހުރި ނަބްހާން ފެންނަލެއް ފުރހަމައެވެ. އެންމެ ފެންތިއްކެއްވެސް ނީންނާނެ ވަރަށް ހިއްކާލައިފައިވާ އިސްތަށިގަނޑު އަތުން ސްޓައިލްކޮށްލުމަށްފަހު އޭނާ ކޮޓަރިން ނިކުތީ ގަޔަށް ސެންޓު ބުރުވާލަމުންނެވެ. އެންމެ ފަހުކަމަކަށް ބޫޓުތަށް އަޅާފައި ހުންނަ ކަބަޑުގެ ވަތްގަނޑު ހުޅުވާލުމަށްފަހު އޭގެއިން އޭނާގެ ހުދުކުލައިގެ ނައިކީ އެއަރފޯސްއަށް އަރައިގެން ގެއިން ނިކުތެވެ.\nހަތެއް-ބީ ޖަހާފައި އިން އެޕާޓްމެންޓް ކުރިމަތިން ނަބްހާން ހުރަސްކޮށްލަނިކޮށް ދޮރު ހުޅުވާލުމަށްފަހު ޝާޔަން ނިކުތެވެ. ކަޅުކުލައިގެ ޖީންސަކާއި ހުދުކުލައިގެ ޓީޝާޓެއްގެ އިތުރުން އެ ޓީޝާޓު މަތިން ހުދާއި ކަޅު ފެންނަންހުރި ގޮޅިޖެހި އަތްދިގު ގަމީހެއް ލައިފައި ހުއްޓެވެ. ގަމީހުގެ ގޮށްތައް ނާޅުވާ ހުރުމުން އޭނާ އެތެރެއިން ލައިގެން ހުރި ޕްލެއިން ޓީޝާޓު ނިކަން ރީއްޗަށް ފެނެއެވެ. ހުދުކުލައިގެ ބޫޓަކަށް އަރާލައިގެން ހުރި އިރު ޝާޔަން މިއަދުވެސް ހުރީ އޭނާގެ 'ކެޝުއަލް ލުކް' ގައެވެ. ނަމަވެސް ފުރިހަމައެވެ. އެހެން ދުވަސްދުވަހާ ޚިލާފަށް ޝާޔަން މިއަދު ހުރީ އޭނާގެ އިސްތަށިގަނޑު މައްޗަށް އައްސާލައިފައެވެ.\nނަބްހާންގެ ދެލޯ ހުއްޓިފައިވަނީ ޝާޔަންގެ އަތުތެރޭގައި އޮތް ހުދުކުލައިގެ ކަފަކޮޅެއްހެން ހީވާ ބުޅަލަށެވެ. ޝާޔަން އެބުނީ ހަމަ ތެދެކެވެ. އޭތީގެ ނޫކުލައިގެ ދެލޯ ހީވަނީ ހަމަ ފުން ކަނޑެއް ހެންނެވެ. ނަބްހާންއަށް އޭގެ ދެލޯ އަމާޒުވެފައި ހުރި އިރު އޭނާއަށް ހިނިތުންވެލެވުނީ ބޭއިޚްތިޔާރުގައެވެ.\n"ތާކަށް ދަނީތަ؟" ޝާޔަން ނަބްހާން ގާތު އަހާލިއެވެ. ނަބްހާން ލިފްޓާއި ދިމާއަށް އަތްދިއްކޮށްލަމުން ހިނގާލަން ދާން ކަމުގައި ބުނެލިއެވެ. "ހެޔޮތަ ނަބްހާންއާއި އެކީ ދިޔަޔަސް؟ ޔޫކީ ގޮވައިގެން ޓެރަހަށް ދާން އަސްލު އުޅުނީ." ޝާޔަން ޔޫކީއަށް އިޝާރާތް ކޮށްލަމުން ބުނެލިއެވެ. ނަބްހާން ބޯ ޖަހާލުމާއި އެކީ ހިނިތުންވެލައިގެން ހުރި ޝާޔަން ނަބްހާންއާއި އެކީ ހިނގައިގަތެވެ.\nހަވީރުގެ އެ ހިތްގައިމު ވަގުތުގެ އުފާ ހޯދަން މާލޭގެ އެކި މައިޒާންތަކަށް އައިސް އުޅޭ މީހުންގެ އަދަދު ނުހަނު ގިނައެވެ. ހަފްތާގެ ކޮންމެ ދުވަހަކު މަސައްކަތުގައި ބުރަކޮށް އުޅުމަށްފަހު ލިބޭ ޗުއްޓީ ދެދުވަހު ބޯ ހަމަޖައްސާލަން ކޮންމެ މީހަކުވެސް މަސައްކަތް ކުރެއެވެ. ނަބްހާންއާއި ޝާޔަން ގޮސް ވަތް ޕާކު ތެރޭގައިވެސް ފުދޭވަރަކަށް މީހުން އުޅެއެވެ. އެހެނަސް މާގަސްތަކާއި ބިޔަ ގަސްތަކުން ފުރިފައިވާ އެ ޕާކު ބިމުގެ ގޮތުން ބޮޑުކަމުން އެހާ ގިނަ މީހުން އުޅޭކަން ފާހަގައެއް ނުވެއެވެ. ޕާކުގެ ބަލައިލި ކޮންމެ ދިމާއަކުން ފެންނަ ފެހިކަމުގެ ސަބަބުން ހިތްތަކަށް ހަމަޖެހުން ގެނުވާފަދަ ބާރެއް އެ ގަސްތަކަށް ލިބިގެންވެއެވެ.\nހެދިފައިވާ ގަސްތަކެއްގެ މެދުން ކުރިއަށް ދެވޭނެހެން ގާ އަތުރައިފައި އޮތް މަގު މަތިން ލައިފައި ނަބްހާންއާއި ޝާޔަން ކުރިއަށް ދިޔައެވެ. ޔޫކީވެސް އެކި ދިމަ ދިމާއަށް ނަޒަރު ހުއްޓައިގެން އޮންނަނީ އާ ތާކަށް އާދެވުމުން އެތަން ދަސްކުރަން އުޅޭ ފަދައަކުންނެވެ. ގަސްތަކުގެ ތެރޭގައި އިން މުށިކުލައިގެ ބެންޗު ފެނުމުން ނަބްހާންއަށް އޭނާގެ ވަރުބަލިކަން އިޙްސާސް ކުރެވުނެވެ.\n"މިތާ އިށީންނަމާ؟ މިހާރު ދެފައިގަ ރިއްސާ އެބަ." ނަބްހާން އެ ބެންޗަށް އިޝާރާތް ކުރަމުން ބުނެލިއެވެ. ޝާޔަން ވެސް އެކަމާ އެއްބަސްވަމުން ބޯ ޖަހާލިއެވެ. އެބުނާހެން ޚުދު އޭނާވެސް ނުހަނު ވަރުބަލިވެއްޖެއެވެ. މޫނުމަތިން ހިއްލާލައިފައިވާ އޮށްދާތަކުގައި ޝާޔަންގެ ނިތްމައްޗަށް ވެރިފައި ހުރި އިސްތަށީގެ ތުނި ފަށަލަ ކޮންމެވެސް ވަރަކަށް ތަތްލަވައިފައި ހުއްޓެވެ.\nބެންޗުގައި އިށީނުމަށްފަހު ޝާޔަން ޔޫކީ ބިންމައްޗަށް ބޭލިއެވެ. އެއަށްވެސް އެތާ ހިނގާލުމުގެ ފުރުސަތު ދިނުމަށެވެ.\nނަބްހާން ގުދުވެލުމަށްފަހު ޔޫކީގެ ބޮލުގައި ފިރުމާލިއެވެ. "ހީވަނި ހަމަ ވިލާކޮޅެއްހެން." ޔޫކީގެ ކެހެރިގަނޑުގައި އަތް ފިރުމާލުމަށްފަހު ތެދުވެ ބެންޗުގައި ބުރަކަށި ޖައްސާލަމުން ނަބްހާން ބުނެލިއެވެ. "ސްނޯހެނެއްނޫންތަ ހީވަނީ؟" ނަބްހާންގެ މޫނަށް ނަޒަރު ހުއްޓާލަމުން ޝާޔަން ސުވާލުކޮށްލިއެވެ. އެއާއި އެކީ ނަބްހާން އަނެއްކާވެސް އެމީހުން ކައިރީގައި ހުރި މާ ގަސް ބޮނޑިއަކާއި ދިމާއަށް ހިނގަމުން ދިޔަ ޔޫކީއަށް ނަޒަރު ހުއްޓާލިއެވެ. "އާން ތިހެން ބުނީމަ ވައްތަރުވެއްޖެ." ނަބްހާން ހިނި އައެވެ.\n"އެހެންވެޔޭ ޔޫކީއަށް ޔޫކީ ކިއީ. މާމަ އަހަރެންގެ އަތަށް ޔޫކީ ލައިދިން ވަގުތު ބޮލަށް އެންމެ އަވަހަށް އައި ބަހަކީ އެއީ. ކަންދިމާކުރިގޮތުން އެ ދުވަސްވެސް ވީ ވިންޓަރގެ ދުވަހަކަށް. ފުދޭވަރަކަށް ސްނޯ ވެހުނު އެދުވަހު. ޖަޕާނު ބަހުން ޔޫކީ ގެ މާނައެއް ސްނޯ އަކީ." ޝާޔަންގެ ނަޒަރު ހުއްޓިފައިވަނީ ޔޫކީއަށެވެ. އެހިނދު ނަބްހާންއަށް އޭނާގެ ސުވާލުން ފުރިފައިވާ ހިތް ކޮންޓްރޯލެއް ނުކުރެވުނެވެ.\n"ޝާޔަންގެ މާމައަކީ؟" ނަބްހާންއަށް ބޭއިޚްތިޔާރުގައި އެ ސުވާލު ކޮށްލެވުނެވެ. އެހެން އެހެވުނު ދެރަ ހީވީ ދުލުކުރިން އެ ސުވާލު ބޭރުވުމުންނެވެ. ދެން ކުރެވޭނެ ކަމެއް ނެތެވެ. ނޭނގޭ ކަމަށް ހަދަމުން އޭނާ އިސްތަށިގަނޑުގައި އަތް ހިންގާލީ އެހެންވެއެވެ. "މާމައަކީ މާމައެއްނު؟" އެއްމިޔަކަނުން ހިނިތުންވެލަމުން ޝާޔަން ބުނެލިއެވެ. ނަބްހާން ވިސްނޭ ފަދައިން މަޑުމަޑުން ބޯ ޖަހާލިއެވެ.\n"އިނގިއްޖެޔޭ ތި ބުނި އެއްޗެއް. މާމަ އުޅޭނީ ޖަޕާންގަ. އެއީ މަންމަ ފަރާތު މާމަ. އެ މާމަ އެކަނި ހުރީ އަހަރެންގެ. އަސްލު ތި ހީކުރާ ވަރަށްވުރެ އަހަރެންގެ އާއިލާ މާ ކުޑަވާނޭ." މާމަގެ ވާހަކަ ދެއްކުމުން ޝާޔަންއަށް އޭނާގެ މާމަ ކައިރީގައި ހުރެވުނު ކަހަލަ އިޙުސާސެއް ކުރެވުނެވެ. އެ މާމަގެ ސޫރަ ލޯމަތިން ކުރެހުމުން އޭނާއަށް ބޭއިޚްތިޔާރުގައި ހިނިތުންވެލެވުނެވެ.\nނަބްހާން ބޯ ޖަހާލިއެވެ. "އަހަރެންގެ މަންމަ އެއީ ޖަޕާން މީހެއް. ބައްޕަ.. ރާއްޖެ." ބައްޕަގެ ވާހަކަ ބުނި ވަގުތު ޝާޔަންގެ އަޑަށް އައި ބަދަލު ނަބްހާންއަށް ފާހަގަކުރެވުނެވެ. އެ މޫނުމަތީގައިވީ ހިނިތުންވުންވެސް ހިނދުކޮޅަކަށް ފިލައިގެން ދިޔައެވެ. އެހެނަސް އޭގެ ދެވަނަ ސިކުންތުގައި ޝާޔަން އޭނާގެ މޫނުމައްޗަށް ހިނިތުންވުން އަނބުރާ ގެނައެވެ.\nޔޫކީ މާ ދުރަށް ދާން ފެށުމުން އެބަ އަންނަމޭ ބުނެފައި ޝާޔަން ހިނގައިގަތެވެ. ނަބްހާން އެކަނިވުމާއި އެކީ މުޅި މާހައުލަށް ނަޒަރު ހިންގާލިއެވެ. ހިނިތުންވެފައިވާ މޫނުތަށް ފެނުމާއި އެކީ ނަބްހާންއަށް އޭނާގެ އިޚްތިޔާރުން ބޭރުގައި ހިނިތުންވެލެވުނެވެ. އޭނާގެ ހިތުގެ ހަމަޖެހުން ނަގާލައިފައިވާ އެތަށް ހާސް ނޭދެވޭ ޚިޔާލުތަކުގެ މަތިންވެސް ހަނދާން ނެތުނު ފަދައެވެ.\nބިޔަ ގަސްތަކުގެ ފަތްތަކުގެ ދޭތެރެއިން ފެންނަމުން ދިޔަ މަޑު ނޫކުލައިގެ އުޑަށް ނަޒަރު ހުއްޓާލައިގެން އިން އިރު ނަބްހާންގެ ތުންފަތުގައި ދުވެލައިފައިވަނީ ރީތި ހިނިތުންވުމެކެވެ. ޖެހެމުންދިޔަ މަޑު ވައިރޯޅިތަކަށް ގަހުގެ ފަތްތައް އެއްފަތާ އަނެއްފަތާ ތޮޅެލާގޮތް ބަލައިލަން ކިތަންމެހާވެސް ހިތްގައިމެވެ.\nނަބްހާން އެހެން އިންދާ ޝާޔަން އޭނާ ކުރިންވެސް އިންތާ އިށީންދެލަމުން އުނގުމަތީގައި ޔޫކީ ބާއްވާލުމަށްފަހު އޭގެ ކެހެރިގަނޑުގައި ފިރުމަންފެށިއެވެ. "ޝާޔަންގެ އެހެން ރައްޓެހިން ނުތިބޭތަ؟" ނަބްހާން އުޑުން ނަޒަރު ވަކިކޮށްލުމެއްނެތި ސުވާލު ކުރިއެވެ.\nހަމަ ހުރެފަ ކުއްލިއަކަށް ނަބްހާން އެ ކޮށްލި ސުވާލުން ޝާޔަން ގާތަށް ހިނި އައެވެ. އެއަށްފަހު ބޯ ހޫރުވާލުމަށްފަހު ނޫނެކޭ ބުނެލިއެވެ. "ގިނަ ރައްޓެހިންނާއި އެކީ ބޮލުރިހުންވެސް އިތުރަވެގެންދާކަމަށް އަހަރެންގެ ދިރާސާތަކުން ދައްކާ." ޝާޔަންގެ ޖަވާބާއި އެކީ ނަބްހާން ހިނިގަނޑެއް ޖަހާލުމަށްފަހު ބިންމައްޗަށް ނަޒަރު ހުއްޓާލިއެވެ.\n"އައި އެމް އެފްރެއިޑް އޮފް ލޫޒިންގް ޕީޕްލް." ނަބްހާން ޝާޔަން އަށް އިވޭ ވަރުން މަޑު މަޑުން ބުނެލިއެވެ. ޔޫކީގެ ބޮލުގައި ފިރުމަމުން ދިޔަ ޝާޔަންގެ އަތަށް މަޑުޖެހުމެއް އައެވެ. އޭގެ ދެވަނަ ސިކުންތުގައި އޭނާއަށް ނަބްހާންއާއި މެދު ވިސްނާލެވުނެވެ. ނަބްހާންގެ އެއްވެސް އެކުވެރިއެއް އޭނާއަށް މިހާތަނަށް ސްކޫލުން ފެނިފައެއް ނުވެއެވެ. ނުވިތާކަށް އޭނާގެ ޢާއިލާ މީހެއްވެސް ޝާޔަން ނުދެކެއެވެ. ނަބްހާންގެ ގާތް މީހުންނާއި ގުޅޭ ގޮތުން އޭނާއަށް އިނގޭ އެއްޗެއްވެސް ނެތެވެ. ވީއިރު އޭނާ އެ ބިރުގަންނަނީ ކާކު ގެއްލިދާނެތީ ހެއްޔެވެ؟\n"އެންޑް އައިމް އެފްރެއިޑް އޮފް ލެޓިން ޕީޕްލް އިން." ޝާޔަން އޭނާގެ ޚިޔާލު ފާޅުކޮށްލިއެވެ. މާޒީގެ ހަނދާންތައް ސިކުނޑީގައި އާލާވުމާއި އެކީ އޭނާގެ އެ ބިރަކީ ސަބަބުތަކެއް ނެތި ގަންނަ ބިރެއް ނޫންކަން ޝާޔަން އޭނާގެ އަމިއްލަ ނަފްސަށް ވިސްނައިދިނެވެ. އެއާއި އެކީ އަނެއްކާވެސް އެދެމެދަށް ވެރިވެގެން ދިޔައީ ހަމަހިމޭންކަމެވެ. އެ ހަމަހިމޭންކަން ނަގާލަން ދެމީހުންކުރެ އެކަކުވެސް ބޭނުންނުވާފަދައެވެ. އަމިއްލަ ޚިޔާލީ ކަނޑުގައި ބެހިގެން ދަމުންދިޔަ ޝާޔަންގެ އިތުރުން ނަބްހާންވެސް އިންތަނުން ގުޑިލީ މީހަކު ވާހަކަ ދެއްކި އަޑަށެވެ.\n"މަންމަ ބަލާބަލަ. ލޯބި ދޯ؟" ޝާޔަންގެ ކުރިމައްޗާއި ވީ ގޮތަށް އައިސް ހުއްޓިލީ ހަތަރު ވަރަކަށް އަހަރުގެ ކުޑަ އަންހެން ކުއްޖެކެވެ. އޭނާ ގާތުގައި އޭނާގެ މަންމަ މަޑުކޮށްލައިގެން ހުއްޓެވެ. ހިފަހައްޓައިގެން ހުރީ ބަލާބެލުމަށް އެކުއްޖާގެ ފެންފުޅިއެވެ. "ކޭން އައި ޓަޗް އިޓް؟ ޕްލީޒް.." ޔޫކީ އާއި ދިމާއަށް އަތްގެންދަމުން އެ ކުޑަ ކުއްޖާ ޝާޔަންގެ މޫނަށް ބަލައިލީ ހުއްދަ ހޯދާ ފަދައަކުންނެވެ. ޝާޔަން ލުއި ހިނިތުންވުމަކާއި އެކީ ބޯ ޖަހާލިއެވެ. ދަތްކޮޅު ފެންނަ ވަރަށް ހިނިތުންވެލަމުން އެކުއްޖާ އޭނާގެ ކުޑަ ކުޑަ އަތް ޔޫކީގެ ކެހެރިގަނޑު މަތީގައި ބާއްވާލިއެވެ. އެއަށްފަހު ހިނިތުންވެ ހުރެ އޭނާގެ މަންމަގެ މޫނަށް ބަލައިލިއެވެ. ޝާޔަންއަށް ހިނި އާދެވުނެވެ.\nއެކުއްޖާގެ އެ ޢަމަލުން ޔޫކީ އަޑެއް ލައްވާލުމާއި އެކީ އަވަސް އަވަހަށް އެކުއްޖާ އޭނާގެ އަތް ދަމައިގަތެވެ. ޝާޔަން އެކުއްޖާ ގާތު އެއީ ޔޫކީ ރުޅި އައިސްގެން ލައްވާލި އަޑެއް ނޫންކަމުގައި ބުނަމުން ކުޑަކޮށް ވާހަކަ ދައްކާލިއެވެ. އެއަށްފަހު އެކުއްޖާ އޭނާގެ މަންމައާއި އެކީ ހިނގައިގަންނަމުން ޝާޔަންއަށް ހަނާ އަޅަން ފެށިއެވެ. ޝާޔަންވެސް ބަދަލުގައި އެ ޢަމަލު ތަކުރާރު ކޮށްލިއެވެ.\n"ޔޫކީގެ ފޭނުން ވަރަށް ގިނަ." ނަބްހާން ޔޫކީގެ ބޮލުގައި އޭނާގެ އިނގިލިން މަޑުމަޑުން ދެތިންފަހަރަކު ޖަހާލިއެވެ.


Thauleemuge islaahuthakun kon badhaleh?\nކްލާސްްރޫމެއްގައި ޓީޗަރަކު ކިޔަވައިދެނީ؛ ޓީޗަރުން ލައިސަންސް ނަގަން މަޖުބޫރުވާނެ -- ފޮޓޯ: އަވަސް\nރައްޔިތުންގެ މަޖިލީހުގެ 2020 ވަނަ އަހަރުގެ ތިންވަނަ ދައުރުގެ 10 ވަނަ ޖަލްސާއިން ފާސްކުރި ތައުލީމުގެ ބިލް މި ހަފްތާގައި ތަސްދީގު ކުރި އެވެ. އެ ގާނޫނުގައި ބުނާ ގޮތުން އުނގެނުމުގެ ހައްގު ކުޑަކުދިންނަށާއި ބޮޑެތި މީހުންނަށް ކަށަވަރުކޮށްދީ މުދައްރިސުންގެ ހައްގުތައް ރައްކާތެރި ކޮށްދޭނެ ނިޒާމެއް ރާއްޖޭގައި ގާއިމު ވާނެ އެވެ. އަދި އިސްލާމީ އަގީދާ އާއި ތަރުބިއްޔަތު އުނގަންނައިދޭ އަދި އިސްލާމީ ޝަރީއަތާއި އަގީދާއާ ފުށުނާރާނެހެން އިންސާނީ ހައްގުތަކަށް އިހްތިރާމު ކުރުމަށާއި އާންމުކޮށް އެންމެންގެ މެދުގައި ސުލްހަމަސަލަސްކަމާއި ރަހުމަތްތެރިކަން ބާއްވައިގެން އުޅުމުގެ މުހިންމުކަން އުނގަންނައިދޭ އެ ކަންކަމަށް ބާރުއަޅާ ތައުލީމީ ނިޒާމެއް ގާއިމު ކުރުމަކީ މި ގާނޫނު ހެދުމުގެ މަގުސަދު ކަމަށެވެ.\nމި ގާނޫނަށް އަމަލުކުރާނީ އެންމެ އަވަހަށް ދިރާސީ އަހަރު ފެށޭ ތާރީހުގަ އެވެ. ކޮވިޑް އާ ގުޅިގެން ސްކޫލްތައް ބަންދު ކުރުމަށްފަހު އަންނަ އަހަރުގެ ދިރާސީ އާ އަހަރު ފަށަނީ އޮގަސްޓުގަ އެވެ.\nމި ބިލު ތަސްދީގު ކުރުމާ ގުޅިގެން ޓީޗަރަކު ބުންޏެވެ. އަހަރުމެންގެ އަސްލު ކަންބޮޑުވުންތަކެއް އަަދިވެސް ނުބެލެ އެވެ. އެ ވާހަކަތައް އަޑު އަހާނީ ކޮން ދުވަަހަކުން ހެއްޔެވެ. އޭނާ ދެކޭ ގޮތުގައި އަލަށް އަމަލު ކުރަން ފަށާ މި ގާނޫނުގައި އާ އެއް ކަމެއްވެސް ނެތެވެ.\nއެ ގާނޫނުގައި ބުނާ ގޮތުން ބަދަލު ތަކެއް އައި ކަމަކު ގިނަ ކަންކަން ހުރީ މިހާރުވެސް އަމަލު ކުރަަމުން އަންނަ ގޮތަށެވެ. ތަފާތަކީ، އެ ކަންކަމަށް ގާނޫނީ ތަތްގަނޑު ޖެހުނީ އަދި ކިރިޔާ އެވެ. މީގެ އެތައް އަހަރެއް ވީ އިރު ވެސް ރާއްޖޭގައި ޕްރީ ސްކޫލުން ފެށިގެން ސާނަވީ ތައުލީމު ނިމެންދެން އައީ ދިވެހި އިސްލާމް ކިޔަވައިދެމުންނެވެ. އެއީ ޑްރޮޕް ނުކުރެވޭނެ ކޮމްޕަލްސަަރީ މާއްދާތަކެވެ. އާ ގާނޫނުގައި ބުނާ ގޮތުން، ރާއްޖޭގައި ޕްރީ ސްކޫލު ތައުލީމުން ފަށައިގެން މަތީ ސާނަވީ އަަށް ކިޔަވައިދޭ ކޮންމެ ސްކޫލެއްގައި ވެސް ދިވެހި ދަރިވަރުންނަށް އިސްލާމީ އަގީދާ އާއި އިސްލާމީ ތަރުބިއްޔަތު އަދި ދިވެހި ބަސް ކިޔަވައިދޭން ޖެހޭނެ އެވެ. އެކަން އެހެން އޮންނަތާ އެތައް އަހަރެއް ވެއްޖެ އެވެ.\nއިސްލާމް ދިވެހި މަތީ ސާނަވީ އާ ހަމައަށް ކިޔައިދޭން މަޖުބޫރު ވާނެ --\nއިސްލާމް ޓީޗިން ދާއިރާގައި 20 އަހަރު މަސައްކަތް ކޮށްފައިވާ ހާޝިމް ވިދާޅުވި ގޮތުގައި މީގެ ކުރިންވެސް މިހެން އަމަލު ކުރިޔަސް އެ ދެ މާއްދާއަކީ ސްކޫލުގައިވެސް މާ ބޮޑު އިސްކަމެއް ދީގެން ކުރިއަަށްގެންދާ މާއްދާތަކެއް ނޫނެވެެ. ހަމަ އެކަނި ނަމަކަށް އޮންނަ މާއްދާ އެއްގެ ގޮތުގައި ގިނަ ބަޔަކު ދެކޭ ކަން ގައުމީ ޔުނިވާސިޓީގައި އިސްލާމިކް ޓީޗިން ކިޔަވައިދޭ ހާޝިމް ވިދާޅުވި އެވެ. އަދި، އާ ގާނޫނެއް އައިސް އެ ދެ މާއްދާ މަޖުބޫރު ކުރެވުމުން ތަފާތު ތަކެއް އަންނަން ޖެހޭ ކަމަށް އޭނާ ދެކެ އެވެ.\n"އެހެން މާއްދާތަކަށް ދީފަ އޮންނަ ވަގުތަށްވުރެވެސް މަދު ވާނެ އިސްލާމް ދިވެހި ގަޑީގެ ވަގުުތު. އެހެންވީމަ އެއީ މަޖުބޫރު މާއްދާ އަކަށް ހެދީމަ އިނގިރޭސި އެކޭ އެއްގޮތަށް ހަމަ އެ ދެ މާއްދާ އަށްވެސް އިތުރު ވަގުތު ދެވެން ޖެހޭނެ ކަމަށް ގަބޫލު ކުރަނީ. އެކަހަލަ ކަންކަން ބަދަލު ކުރަން މިހާރު ލަސްވެސް ވެއްޖެ. ކިޔަވައިދިނުމުގައި ގެންގުޅޭ ތަފާތު ކުރުންތައް މިއީ"\nއެ ގާނޫނުގައި އިތުރަަށް ބުނަނީ، ކޮންމެ ކުއްޖަކު ވެސް 18 އަހަރުވަންދެން ތައުލީމް ނުވަތަ ހުނަރު ދަސްކޮށްދޭ ތަމްރީނު ޕްރޮގްރާމެއްގައި ބައިވެރިވުމާއި، ދިވެހި ދަރިވަރުންނެކޭ އެއްގޮތަށް ބޭރުގެ ދަރިވަރުންނަށް ވެސް ޕްރީ ސްކޫލުން ފެށިގެން މަތީ ސާނަވީއާ ހަމައަށް ކިޔެވުމުގެ ހައްގު ހޯދައިދިނުމާއި ސަރުކާރުން ކަނޑައަޅާ ވަކި ސިޔާސަތެއްގެ ދަށުން ރާއްޖޭގައި އުޅޭ ބިދޭސީ ދަރިވަރުންނަށް ވެސް ހިލޭ ކިޔަވައިދެވޭނެ ގޮތް ހެދުން ކަމަށެވެ.\n30 އަކަށް ސޮފްްހާގެ ދިގު ގާނޫނުން އެންމެ ބޮޑު ތަފާތެއް އަންނާނެ ކަމަށް ލަފާ ކުރެވެނީ ޓީޗަރުންނަށެވެ. ރާއްޖޭގެ ތައުލީމީ ދާއިރާގައި ލެކްޗަރާ އިންނާއި ޓީޗަރުންނާއި މުދައްރިސުންވެސް ކިޔަވައިދެމުން އައީ އެމީހުންނަށް ވަކި ހާއްސަ ލައިސަންސެއް ނެތި އެވެ. މި ގާނޫނާއެކު ސްކޫލުތަކުގައި ކިޔަވައިދޭ ޓީޗަރުންނާއި އެ ނޫން ވެސް ތަނެއްގައި ކިޔަވައިދޭ ނަމަ އެ މީހެއްގެ އަތުގައި ކިޔަވައިދިނުމުގެ ލައިސަންސް އެއް އޮންނަން މަޖުބޫރެވެ.\nގާނޫނުގައި ބުނާ ގޮތުން، މި ބޯޑުގެ ރިޔާސަތު ބަލަހައްޓާނީ މިނިސްޓަރު އައްޔަންކުރައްވާ ރަޖިސްޓްރާ އެކެވެ. އެމީހަކީ އެޑިއުކޭޝަން މިނިސްޓްރީގައި މަސައްކަތްކުރައްވާ، ޑެޕިއުޓީ މިނިސްޓަރު ނުވަތަ އެއަށްވުރެ މަތީ މަގާމެއް އަދާކުރައްވާ ބޭފުޅަކަށް ވާންޖެހެ އެވެ. ރަޖިސްޓްރާގެ އިތުރުން ބޯޑުގައި ތިބެން ޖެހޭނީ އެޑިއުކޭޝަނަލް މެނޭޖްމަންޓް ދާއިރާ ނުވަތަ ތައުލީމީ ސިޔާސަތުގެ ދާއިރާގެ ބޭފުޅަކާއި ކިޔަވައިދިނުމުގެ ދާއިރާގެ ފަރާތަކާއި ތައުލީމީ މަންހަޖު އެކުލަވަލައިލުމުގެ ދާއިރާގެ ފަރާތަކާއި ޗައިލްޑް ސައިކޮލޮޖީ ނުވަތަ އެޑިއުކޭޝަނަލް ސައިކޮލޮޖީގެ މީހެކެވެ.\nސްކޫލެއްގައި ބޭއްވި ހަފްލާ އެއްގައި އެޑިއުކޭޝަން މިނިސްޓަރު - އަހުމަދު ޝުރާއު | އަވަސް\nނެޝަނަލް އިންސްޓްޓިއުޓް އޮފް އެޑިއުކޭޝަންގައި ގިނަ ދުވަހު މަސައްކަތް ކުރައްވާފައިވާ، އަދި މަޑުއްވަރީ ދާއިރާގެ މެމްބަރު އާދަަމް ޝަރީފްް އުމަރު ވިދާޅުވި ގޮތުގައި އެ ގާނޫނުން އާ ކަމެއް އަދި އިތުރު ކުރި އެރުމެއް ލިބޭނެ ކަމަކަށް ނުބެލެވެ އެވެ. އޭނާ ދެކިވަޑައިގަންނަވާ ގޮތުގައި ޓީޗަރުންގެ ލައިސަންސް ދޭ ޓީޗާސް ރެޖިސްޓްރޭޝަން ބޯޑަކީ މިނިވަން ތަނަކަށް ވާން ޖެހެ އެވެ.\n"ބޯޑުގެ ރިޔާސަަތަށް އައްޔަން ކުރަަނީ މިނިސްޓަރު ބޭނުންފުޅުވާ މީހެއް. އެހެންްވީމަ އެ ބޯޑު ސިޔާސީ ނުވެ ދާނެ ކަމަކަށް ނުބެލެވޭ. މިނިވަން ތަނަކަށް ވާން ޖެހޭ" އާދަމް ޝަރީފު ވިދާޅުވި އެވެ.\nޓީޗަރުންނަށް ލައިސަަންސް ދިނުމާ ގުޅޭ ގޮތުން ޓީޗިން ދާއިރާގެ އެހެން ބޭފުޅަކު ވިދާޅުވީ މިއީ ބޭރުގައުމުތަަކުގައިވެސް ކުރަމުން އަންނަ ކަމެއް ކަމުން މިކަމުގައި ގޯހެއް ނެތް ކަމަށެވެ. މިސާލެއް ދެއްވާ ވިދާޅުވީ، ލޯޔަރުންނާއި ޑޮކްޓަރުންވެސް ރާއްޖޭގައި އެމީހުން ކުރާ މަސައްކަތް ކުރާ އިރު ވަކި ލައިސަންސް އެއް އޮވެގެން އެކަން ކުރަންޏާ ޓީޗަރުންނަށްވެސް އެކަން މަޖުބޫރު ކުރުމުން ދާއިރާއަށް ބޮޑެތި ފައިދާތަކެއް ކުރާނެ ކަމަށެވެ. އަދި އެކަމުގެ ސަބަބުން ރަނގަޅު ތައުލީމީ މީހުން ދާއިރާއަށް ނިކުމެ ފެންވަރު ބެލެހެއްޓޭނެ ކަމަށެވެ.\n"އަޅުގަނޑު ދެކޭ ގޮތުގައި، މި ލައިސަންސް 10 އަަހަރުން ނޫނީ 15 އަހަރުން ނަމަވެސް އާ ކުރަން ޖެހޭނެ. އޭރުން ޓީޗަރުންގެ ކިޔަވައިދިނުމުގެ ފެންވަރަށްވެސް ބަދަލު ތަކެއް އައިސް ޒަމާނީ ވަސީލަތްތަކަށްވެސް ފަރިތަވާނެ. އަދި މި ލައިސެންސް ބިދޭސީ ޓީޗަރުންނަށް ދޭ ކަމުގައިވާނަމަވެސް ދިވެހިންނެކޭ އެއްގޮތަށް ތަފާތު ކުރުމެއް ނެތި އަމަލު ކުރެވެން ޖެހޭނެ. މީގައި ކަންބޮޑުވުން އޮތީ އެ ބޯޑަކީ މިނިވަން ތަނަކަށް ވުމާމެދު. ބޯޑު މެމްބަރުންގެ ނުފޫޒުން، މި ދާއިރާގައި މިހާރު ހުރި ކަންބޮޑުވުންތަކުގެ އިތުރަށް އާ ކަންބޮޑުވުމަކަށް މި ކަން [ލައިސަންސް ދިނުން] ވެގެން ނުވާނެ"\nގާނޫނުގައި އިތުރަށް މުހިއްމު ކަމެއް ގޮތުގައި ފާހަގަވަނީ ކިޔަވަައިދޭ ތަންތަނުގެ ފެންވަރު ބެލެހެއްޓުމެވެ. ބައެއް ޓީޗަރުން ދެކޭ ގޮތުގައި އެކަންކަމަކީ މިހާރުވެސް ގާނޫނެއް ނެތް ކަމުގައި ވިޔަސް ސަރުކާރުން ކުރަން ޖެހޭ ކަމެކެވެ. ހާއްސަކޮށް ޕްރައިވެޓް ސްކޫލްތަކުގެ ފެންވަރު ބެލެހެއްޓެން ޖެހޭނެ ކަމަށް ދެކެ އެވެ.\nއާ ގާނޫނާ ގުޅިގެން ގިނަ ޓީޗަރުން ދެކޭ ގޮތުގައި، އަދިވެސް ދާއިރާގެ ކަންބޮޑުވުންތަކަށް ބެލެން ޖެހޭ ވަރަކަށް ނުބެލެ އެވެ. އަދި ތައުލީމީ އެކި ކަންކަަމުގައި ހުރި އުނދަގޫތައް ހައްލުވާނެ ދުވަހެއް ދެކެން ބޭނުންވެ އެވެ.\nރައްޔިތުންގެ މަޖިލިސް އާދަމް ޝަރީފު އުމަރު މިނިސްޓްރީ އޮފް އެޑިއުކޭޝަން + ޑރ. އައިޝަތު އަލީ ޓީޗަރުން


IUMSU Quran mubaaraai iulaan koffi\nއައިޔޫއެމްއެސްޔޫ ގުރްއާން މުބާރާތް އިއުލާނުކޮށްފި\nދިވެހިރާއްޖޭގެ އިސްލާމީ ޔުނިވާސިޓީގެ ދަރިވަރުންގެ ގުޅުމުގެ ފަރާތުން މި އަހަރު ބާއްވާ ގުރްއާން މުބާރާތް އިއުލާންކޮށްފި އެވެ.\nމި މުބާރާތް ބޭއްވުމަށް ހަމަޖެހިފައިވަނީ ރަމަޟާން މަހުގައެވެ.\nމުބާރާތް ކުރިއަށް ގެންދިޔުމަށް ހަމަޖެހިފައިވަނީ ތިން އުމުރުފުރާއަކަށް ބަހާލައިގެންނެވެ. އޮންލައިންކޮށް ކުރިއަށްގެންދާ މި މުބާރާތުގައި ބައިވެރިވެވޭ ކެޓެގަރީތަކަކީ، 10 އަހަރުން ދަށް، 10 އަހަރާއި 18 އަހަރާއި ދެމެދު އަދި 18 އަހަރުން މަތީ އުމުރުފުރާ އެވެ. މި މުބާރާތުގައި ކޮންމެ ކެޓެގަރީއަކުން އެއްވަނަ ދެވަނަ ތިންވަނަ، އަދި މުޅި މުބާރާތުން އެއްވަނަ ދެވަނަ އަދި ތިންވަނަ ހޮވުމަށް ވަނީ ހަމަޖެހިފައެވެ.\nމުޅިރާއްޖެއަށް ހުޅުވާލައިގެން ބާއްވާ މި މުބާރާތުގައި ވީޑިއޯތައް ސަބްމިޓު ކުރަން ހަމަޖެހިފައިވަނީ ކޮންމެ އުމުރުފުރާއަކަށްވެސް އެ އުމުރުފުރާއަކަށް ކަނޑައެޅިފައިވާ ވަކި މުއްދަތެއްގައެވެ. މި މުބާރާތުގައި ބައިވެރިވުމުގެ ފުރުސަތު މުބާރާތުގެ ގަވާއިދާއި އެކު ހުޅުވާލެވޭނެ ކަމަށް ދިވެހިރާއްޖޭގެ އިސްލާމީ ޔުނިވާސިޓީގެ ދަރިވަރުންގެ ގުޅުމުން ވަނީ ބުނެފައެވެ.\nމި މުބާރާތާއި ގުޅޭ ގޮތުން އައިޔޫއެމްއެސްޔޫގެ ރައީސް ވިދާޅުވީ މި މުބާރާތް ބޭއްވުމުގެ މަގުސަދަކީ ރާއްޖެ އާއި ރާއްޖެއިން ބޭރުގައި ދިރިއުޅޭ ދިވެހިންނަށް ގުރްއާން މުބާރާތުގައި ބައިވެރިވުމުގެ ފުރުސަތު ދީ، ދިވެހިންގެ ހިތްތަކުގައި ގުރްއާނަށް ލޯބި ޖައްސައި ކީރިތި ގުރްއާން ރީތިކޮށް ކިޔެވުމުގެ މައިދާނުގައި ދިވެހިންގެ މެދުގައި ވާދަވެރިކަން އުފެއްދުން ކަމަށެވެ.\nއިސްލާމިކް ޔުނިވާސިޓީ ކީރިތި ގުރުއާން\nލޯފަން މީހުންނަށް ހިލޭ ގުރުއާން ކޯހެއް\nކީރިތި ގުރްއާނާބެހޭ މަހްފިލެއް ބާއްްވައިފި


Baazaarumathi Thohjehifaivaa Manzaru Fenifa Dherave, Kanboduvey: Ameen - Vaguthu\nބާޒާރުމަތި ތޮއްޖެހިފައިވާ މަންޒަރު ފެނިފައި ދެރަވެ، ކަންބޮޑުވޭ: އަމީން\nބާޒާރުމަތީގައި ބަޔަކު ހަރަކާތްތެރިވަނީ.\nކޮވިޑް-19 ފެތުރުނަ ނުދިނުމަށް ސަރުކާރުން އަޅާފައިވާ ފިޔަވަޅުތަކުގެ ތެރެއިން މާލެ ސަރަހައްދު ފުރަބަންދުކޮށްފައި އޮތަސް، ބާޒާރު މަތި ތޮއްޖެހިފައި އޮންނަ މަންޒަރު ފެނިފައި ކަންބޮޑުވެވަޑައިގަންނަވާ ކަމަށް ހެލްތު މިނިސްޓަރު އަބްދުﷲ އަމީން ރޭ ވިދާޅުވެއްޖެއެވެ.\nނޭޝަނަލް އެމަޖެންސީ އޮޕަރޭޝަން ސެންޓަރު (އެންއީއޯސީ) ގައި ބޭއްވި ނިއުސް ކޮންފަރެންސްގައި އަމީން ވިދާޅުވީ ޒަރޫރީ ބޭނުމެއްގައި މަގުމައްޗަށް ނުކުންނަ އިރެއްގައި ރައްކާތެރިވުމަށްޓަކައި އަޅަން ޖެހޭ ފިޔަވަޅުތައް އެޅުމަކީ ކޮންމެހެން މުހިންމު ކަމެއް ކަމަށެވެ. އަދި ބާޒާރުގައި މުދާ ވިއްކަން އިންނަ މީހާގެ ޒިންމާ އާއި މުދާ ގަންނަން ދާ މީހާގެ ޒިންމާ ވަކި ކުޑައެއް ނޫން ކަމަށް ވެސް އަމީން ވިދާޅުވިއެވެ. އަދި ގޭ ތިރިން ފިހާރައަށް ހިދުމަތެއް ހޯދަންދާ މީހާގެ ޒިންމާ ވެސް ކުޑަ ނޫން ކަމަށް ވިދާޅުވިއެވެ.\n"އަޅުގަނޑަށް މިއަދު ވެސް ބާޒާރު މަތިން ފެނުނު ބައެއް ފޮޓޯތައް ފެނުނީމަ، އަޅުގަނޑު ހަމަ ދެރަވެ، ކަންބޮޑުވޭ،" އަމީން ވިދާޅުވިއެވެ.\nހެލްތު މިނިސްޓަރު އަބްދުﷲ އަމީން ރޭގައި ނޫސްވެރިންނާ ވާހަކަ ދައްކަވަނީ. --- ފޮޓޯ: ރައީސް އޮފީސް\nއަމީން ވިދާޅުވީ ސިފައިންނާއި ފުލުހުން މަގުމަތީގެ ކަންކަން އެވަރަށް ބަލަމުންދާއިރު ވެސް ބައެއް ފޮޓޯތައް ފެނުނީމަ އިންތިހާއަށް ކަންބޮޑުވެވަޑައިގެންނެވި ކަމަށެވެ. މުދާ ގަންނަ މީހާ އާއި މުދާ ވިއްކަން އިންނަ މީހާ އަށް ސަރުކާރުން ދޭ އިރުޝާދުތައް އަޑު އިވިފައިވާނެ ކަމަށް ވެސް އަމީން ގަބޫލު ކުރައްވައެވެ.\nއެކަމަކު، އަމީންގެ ކަންބޮޑުވެވަޑައިގެންނެވީ އެ އިރުޝާދުތަކަށް އެމީހުން ބޯނުލެނބުމެވެ. ކޮންޓެކްޓް ޓްރޭސިން ހެދިކަމުގައި ވިއަސް އެ މީހުން ބައްދަލުވި މީހުން އިންތިހާއަށް ގިނަ ވާނެ ކަން އޭނާ ފާހަގަކުރެއްވިއެވެ.\nސޯޝަލް މީޑިއާގައި ދައުރުވަމުންދާ ފޮޓޯތަކުން ފެންނަނީ ގިނަ ބަޔަކު ކައިރި ކައިރީގައި މަސައްކަތް ކުރަމުންދާ މަންޒަރެވެ. ގިނަ މީހުން މާސްކާއި އަންގި އަޅައިގެން ތިއްބަސް، އެ ފޮޓޯތަކުން ފެންނަނީ އިޖުތިމާއީ ގައިދުރުކަން އެއްވެސް ވަރަކަށް ނުގެންގުޅޭ ތަނެވެ.\nކަމާބެހޭ ފަރާތްތަކުން ކުރިން ހާމަކޮށްފައިވާ ގޮތުގައި ކޮވިޑް-19 ގެ ބިރުވެރިކަން އެންމެ ބޮޑަށް މިހާރު އޮތީ ބާޒާރު މައްޗަށެވެ.\n"މިއީ ކުދި ކުދި ކަންކަމަށް ބެލުނު ކަމުގައި ވިއަސް މިއީ ހަގީގަތުގައި މި ބަލިން ރައްކާތެރިވުމަށް އަޅުގަނޑުމެން އަޅަންޖެހޭ މުހިއްމު ފިޔަވަޅެއް. އެ ޒިންމާ އަޅުގަނޑުމެން ފަރުދީގޮތުން އަދާކުރެވިއްޖެ ކަމުގައިވާ ނަމަ ރާއްޖޭގައި މި ބަލި ފެތުރިގެންދާ މިންވަރު މަދުކުރެވޭނެ،" އަމީން ވިދާޅުވިއެވެ.\nމާލޭގެ ބާޒާރުމަތީގެ ފިހާރަތަކުގެ ތެރެއިން އެމްއެޗްއޭ އާއި ލިލީ އަދި ބީއެޗްއެމް ޓްރޭޑާސްގެ މުވައްޒަފުންތަކެއް ވަނީ ކޮވިޑް-19 އަށް ފައްސިވެފައއެވެ. އޭގެ ތެރޭގައި ގިނަ އަދަދަކަށް ބިދޭސީން ހިމެނޭ އިރު، އެ ތަންތަން ވަނީ މޮނިޓަރިންގެ ހާލަތުގައެެވެ.\nރާއްޖެ އިން މިހާތަނަށް 280 މީހެއްގެ ގައިން ބަލި ވަނީ ފެނިފައެވެ. އަދި މި ބަލީގައި ދިވެއްސަކު ވަނީ ދުނިޔެ ދޫކޮށްފައެވެ.\nއަމީން ވިދާޅުވީ ކުއްލިއަކަށް ޕީކަކަށް ގޮސްފި ނަމަ، އެއްވެސް ގައުމެއްގައި އެކަމާ ދެކޮޅަށް މަސައްކަތް ކުރުމުގެ ގާބިލްކަން ލިބިފައި ނުވާ ކަމަށެވެ. އެހެންވެ، ކޮންމެ މީހަކު ވެސް ގެއިން ނުކުންނަ އިރު، އެމީހަކު ނުކުންނަނީ އިރުޝާދުތަކަށް ބޯލަނބައިގެންތޯ ވިސްނަން ޖެހޭ ކަމަށް އަމީން ވިދާޅުވިއެވެ.\nއޭޕްރީލް 30, 2020 13:46\nފިޔަވަޅުތަކާއެކު ބާޒާރު ތޮއްޖެހިފަ ދެއްތޮ؟2މަސްކުރިން ތައްޔާރުވެފައި.\nއޭޕްރީލް 30, 2020 13:54\nގިނައިން އެތިބީ ބަންގަލަދޭޝް މީހުން، ސަރުކާރުން ބާޒާރު މަތީގަ އުޅޭ މީހުންނާ މެދު ފިޔަވަޅެއް އަޅައިގެން ތިކަން ހައްލު ވާނީ...\nއޭޕްރީލް 30, 2020 15:00\nމި ވައިރަސްގެ ނުރައްކާ އެނގޭނަމަދޯ. ބޭރަށް ބޯވެސް ދިއްކޮށްނުލާނެ. މިނިސްޓަރ އަޅުގަނޑުވެސް ހިތާމަކުރަން. ޔާﷲ ކޮރޯނާ ވައިރަސްގެ ވަބާއިން އަޅަމެން ސަލާމަތްކުރައްވާނދޭވެ. އާމީން! ?\nއޭޕްރީލް 30, 2020 23:31\nތިޔަފޮޓޯނެގިމީހާއައްމުޅިބާޒާތުގަ ނެގިފަތިހިރަފޮޓޯއަކީ އެތަނައްސަޕުލައިއާގަޑީގަ އެތާމަސެއްކައްކުރާމީހުންތައްހެލިފެލިވެއުޅުނުތަން ތިގޮތައްދޮގުނަހައްދަވާ މިހާރުމީހުންބޮނޑިވެނޫއުޅެ މަގުމަތީގަވެސްގިނައިންއުޅެނީ އެންމެފަހުންސަރުކާރުންދޫކުރި މީހުން ދެންބިދޭސިން އެމީހުންވެސްގިނައިންއުޅެނީ ރޯދަވިއްލަން ތަކެތިހޯދަން އެހެންނޫނީ އެމީހުންރޯދަވީއްލަނީ މިސްކިތުން\nމެއި 1, 2020 00:23\nއެ ފޮޓޯއެއީ އަމީންގެ އެދިވަޑައިގަތުމަކަށް ވަކިބޭނުމަކަށް\nސެލެކުޓް ކުރެވިފައިވާ ފޮޓޯއެއްކަމަށް ލަފާކުރެވެނީ.\nއޭރުން އަމީނަށް ބުނެވޭނީ ރާއްޖޭގައި ކޮވިޑު ފެތުރުނީ ރައްޔިތުން އިހުމާލްވެގެންނޭ. ތިމާއާއި ރައްޔިތުން ހަވާލްކުރި ޒިންމާއިން ސަލާމަތްވާން މިއައްވުރެ މޮޅުގެތެއް ނޯންނާނެދޯ ؟\nއޭޕްރީލް 30, 2020 15:11\nދެން ކޮންހާ ހާސަރެއް ދަމާކަށްތޯ. ފިޔަވަޅު އަަޅުއްވާ! މި ދަނޑިވަޅުގައި އާދޭސް ނުކިރައްވާ\nފިޔަވަޅު އަޅުއްވައިގެން ވެސް ރައްޔިތުންނަށް ސަލާމަތްތެރިކަން ހޯއްދަވަން ތިކުރައްވާ މަސައްކތްޕުޅު ކުރިޔަށް ގެންދަވާ!\nއޭޕްރީލް 30, 2020 15:52\n2019 ޑިސެމްބަރ މަހުން ފެށިގެން ސަރުކާރުން ގޮވެލިފަތި ގޮވަމުން ދިޔައީ އެންމެ ނުރައްކާތެރި ޙާލަތަށްވެސް ތައްޔާރޭ. ޑޮކްޓަރުންނާއި ޞިއްޙީ މާހިރުންގެ ބަސް ސަރުކާރުން އަޑުނާހާ ޤައުމީ ބޯޑަރު ބަންދު ނުކުރުމުގެ ނަތީޖާ މިއީ. މިކަމުގެ ޤާނޫނީ ޒިންމާ ދައުލަތުގެ ވަލިއްޔުލް އަމްރު ނަގަން ނުޖެހޭނެ ހަމަ އެއްގޮތެއްވެސް ނޯންނާނެ. ދިވެހިރައްޔަތުން މިދަނީ މަރުވަމުން. ދުވަހެއް ދުވަހަކަށް ޕޮޒިޓިވްވާ މީހުން އިތުރުވަމުން. ދޯހަޅި ނާޤާބިލް ސަރުކާރު އިސްތިއުފާ ދޭންވީ ހަމަމިހާރު. ދިވެހިންގެ ޚަޒާނާ ދަވާލި ސަރުކާރުގައި މިވައިރަސް ކޮންޓްރޯލް ކުރެވޭނެ ޤާބިލްކަމެއް ނެތްކަން އެނގިއްޖެ. އިތުރަށް ބޭކާރުވާހަކަ ދައްކާނެ ކަމެއްނެތް.\nއޭޕްރީލް 30, 2020 16:06\nސަރުކާރު ފެއިލްވެފަ. އިބޫ އިްސްތިއުފާދީ.\nއޭޕްރީލް 30, 2020 16:31\nކޮބާހޭ ނާޑް ޕްރައިވެޓް ލިމިޓެޑް އަށްދިން ފައިސާ އާއި ވެންޓިލޭޓރ\nއޭޕްރީލް 30, 2020 16:57\nޢެކަން ހައްލު ކުރާނީ ޢާމުންތަ ނޫނީ ސަރުކާރުންތަ؟ މާލެ ފުރާ މީހުން މަގުމައްޗަށް ނެރެފަ ބައިތިއްބާ...\nއޭޕްރީލް 30, 2020 17:52\nރައްޔިތުންގޭބަންދުކުރުމަކުން ނުފުދޭނެ. ކިހިނެއްތޯ ބަނޑަށްމަރުވާން ގޭގައޮންނާނީ. ސަރުކާރުގެ އެއްވެސްޕްލޭނެއްނެއް މުދާރަތްޔިތުންނަށް ފޯރުކޮށްދިނުމަށް. މިދަނޑިވަލުގަ ސަރުކާރުގައިތިބި ނުފޫޒްގަދަމީހުން އެތިބީ މުޅިދައުލަތް ފެލާލަން ފޫގަޅައިގެން. އަނެއްކާ މިފަހަރު ނުކުންނާނީ ސޯލިހް ސްޓީލިން ޕެރަޑައިސްތޯ.\nއޭޕްރީލް 30, 2020 18:10\nސަރުކާރު ނުކުޅެދޭކަން މިކަންކަމުންވެސް އެނގިހާމަ ވަމުން މިދަނީ.\nއޭޕްރީލް 30, 2020 18:38\nމަނިކުފާނެވެ. ތިޔަ ނޫން ދުވަސްވަރެއް ދިޔަތޯ؟ ރަށްރަށު މީހުން މާލެއަށް އައިސް އެއްބޯޓުން އަނެއް ބޯޓުން ގޮސް ހައެއްކަ ބޯޓު ހުރަސްކޮށްފައި ހައިންޗީގެ ފިލައެއްގެ މަތީގައި ބަސްތާއަރުވައި މުދާ އަރުވައި ބާލާ ހަދާއިރު ފެނުނު އިންސާނަކު މި ގައުމުގައި ވެރިކަން ކޮށްފިތޯ؟ މައުމޫން މާލޭ ބަނދަރުތައް ހެދީމާ ހައްލުވާނެ ކަމަށް ހީކުރިން. އެކަމަކު ހެދި ބަނދަރަށް އަންނި ޖެޓީ ކިޔުން ފިޔަވައި އިތުރު ކަމެއްވީތަން ދުށީ ކާކުތޯ؟ ގައިމު ޒަމާނީ ފެންވަރަށް ގުދަން ހަދާފައި ކުދިކުދި ކެރޭނު ހަރުކޮށްފައި ކޮންމެ ބޯޓަކަށް އަންނަ މުދާ ވަކިން ބަހައްޓާފައި މުދާ އަރުވަންވީމާ ބަނދަރަށް ކައިރިކޮށް އެއްފަހަރާ ހުރިހާ މުދަލެއް ކެރޭނުން އަރުވަން ހެދިނަމަ މިއަދު މިހާލެއް ނުޖެހޭނެ ނޫންތޯ. މާލޭ ލޯކަލް މާރުކޭޓު ބުރިބުރިއަށް ހަދާފައި ގުދަން ހަދާފައި ބެހެއްޓިނަމަ ގެންނަ ހުރިހައި މުދަލެއް ގުދަން ކޮށްފައި ވިއްކޭނެ ނޫންތޯ. މާލޭ މަސްމާރުކޭޓު ޒަމާނީ ފެންވަރުގައި ހަދަނިއްޔޭ ކިޔާތާ މިހާރު ދިހަބާރަ އަހަރުވަނީ. އެކަމަށް މަސްމާރުކޭޓު ކުރިމަތިން ހިއްކިތަނުގައި ފިޔަފާޅިއެއް ޖަހައިގެން ވިޔަފާރިކުރާތާ ކިހާ ދުވަހެއް ވެއްޖެތޯ. ވިޔަފާރިވެރިން ފިހާރަތުން ހޯލްސޭލްކޮށް ގަންނަ މުދާ އަރުވާނެ ބަނދަރެއް ހުޅުމާލޭގައިވެސް ހެދިދާނެ ނޫންތޯ. ބޯޓު ފުލްވަންދެން މުދާ ބަހައްޓާނެ ގުދަން ނެހެދޭނެތޯ. މިހާރު ބްރިޖްމަތިން މުދާތައް ގެންގޮސް އެގުދަންތަކުގައި ބެހެއްޓުން އެއީ ދަތިކަމެއްތޯ. މާލޭގައި ލޮރީއާއި ޕިކަޕް މަދީތޯ. ދެންވެސް ކަމެއް އައިމައެއްނޫން ހިތާމަކުރަންވީ. މިހިރަ ކަންކަމަކީ އިސްލާހު ނުކުރެވޭނެ ރަނގަޅު ނުކުރެވޭނެ ކަންކަމެއް ނޫން. ކުރަންވީ ނޫންތޯ.\nއެންމެ ގޯސްހާލަތަށްވެސް ތައްޔާ ރުކަމަށްބުނި. ވަރަށް ވަގުތު ލިބުނުކަމަށްވެސްބުނި. މިހާރުތިކިޔާ އެއްޗެއް ނޭނގުނު.\nއިއްޒަތްތެރި ހެލްތް މިނިސްޓަރެވެ. މަނިކުފާނުގެ އަތްޕުޅުގައި އޮތް ފޯނުން އިކޮނޮމިކް މިނިސްޓްރީގެ ވެބްސައިޓް ބަލައިލެވޭނެ. ބައްލަވައިލައްވާށެވެ. ވިޔަފާރި ރަޖިސްޓަރީކުރުމާ ބެހޭގޮތުން ހެދިފައި ހުރި ގަވާއިދުތައް ހަދާފައި ހުރީ ކޮން ދުވަސްވަރެއްގައިތޯ އޭގައި އޮތް އެއްޗަކާ އެއްގޮތަށް މިޒަމާނުގައި ކަމެއް ކުރެވިދާނެތޯ ބަލައިލަބަލާށެވެ. އެއިން ގަވާއިދެއް ކިޔާ މީހަކު ވަލަކަށް ވަނުންނޫން ކަމެއް ނުވާނެ. ގަވާއިދުގައި ލިޔެފައި އޮތް އެއްޗެއް އެ މިނިސްޓްރީގައި އުޅޭ މީހަކަށް އެނގޭތޯ ބަލައިބަލާށެވެ. ވިޔަފާރި ރެގިއުލޭޓްކުރުމަށް ފަސްއަހަރުން ފަސްއަހަރުން އެމިނިސްޓްރީގެ ނަން ރީތިކޮށްފައި ރީތި މިނިސްޓަރަކު ލުމުން ފުދޭނެތޯ؟ އޭގެ ނަތީޖާ މިއަދު މަނިކުފާނު ތިޔަ ދެކެވަޑައިގަންނަވަނީ އިނގޭތޯ.\nއޭޕްރީލް 30, 2020 19:06\nތޮއްޖެހޭނެ ދޯ، ލާރި ހޯދަން މީހުން ކުރާ މަސަތްކަތް ހުއްޓައެއްނުލާނެ ދެރަ ނިކަމެތިން ބިކަނުވާން ކުރާ މަސައްކަތް، އެހެންނޫނަސް ޑެލިވަރީ ކުރުމާ މިތާ ގޭގޭގަ ތާށިވެފަ މިތިބަ އެންމެންނަށް ކާންދީ ކާނާ، ބޭސް، ގެއަށް ބޭނުންވާ ތަކެތި ފޯރުކޮށްދޭން ކޮންމެސް ބަޔަކު އުޅޭނެ ދޯ، މީގަ ރައްޔިތުން ކުއްވެރިކުރުމުގެ އެއްވެސް ހައްގެއް އަމީން އަކަށް ނެތް\nއޭޕްރީލް 30, 2020 21:43\nރާއްޖެއިން ބޭރުން މާލެއަށް އަންނަ ބޯޓުފަހަރުގެ ކަންކަން ކުރަން މާލޭގައި އޭޖުން ތިބޭގޮތަށް ރަށްރަށުން މުދާ ބަލާ އަންނަ ބޯޓުފަހަރުގެ އޭޖެންޓުން ތިބޭ ގޮތަށް ގަވާއިދު ހަދަންވީ ނޫންތޯ. އޭރުން ކޮންމެ ބޯޓެއް މާލެ އަންނައިރު އެ ބޯޓަކަށް ބަރުކުރާނެ މުދަލާއި މާލެއަށް ވަންނާނެ ވަގުތާއި ބަނދަރުން ޖާގަ ލިބޭނެ ވަގުތާއި މުދާ ބާލާނެ ވަގުތާއި މިހެންގޮސް ބޯޓާ ބެހޭ ހުރިހާ ކަމެއް އޮންނާނީ ހަމަޖެހޭ އިންތިޒާމެއްގެ ތެރޭގައި ނޫންތަ! މުޅިމާލެ ތޮއްޖެހި އެކެއްގެ ބޯމަތިން އަނެކެއްގެ ކޮނޑުމަތިން ފަސްހަބޯޓާއި ހައެއްކަ ދޯނި ފަހަނަޅައިދާ ފަހުން މުދާކޮޅު ބޯޓުން ބޭލުމާއި އެރުވުން އޮތްއިރުވެސް އިންތިޒާމެއް ހަމަނުޖައްސައި މިތިބީ މިއީވެސް ރައްޔިތުންގެ ޒިންމާއެއްތޯ. ވެރިންގެ ޒިންމާއެއް ނެތްތޯ. މާލޭ ސިޓީ ކައުންސިލުގެ ޒިންމާއެއް ނެތްތޯ. ޕޯޓްސް އޮތޯރިޓީގެ ޒިންމާއެއް ނެތްތޯ. ކަމެއް ޖެހޭއިރަށް ހުރިހާ ކަމެއް ފުލުހުންގެ ބޮލަށް ކަނޑާލާފައި ފުލުހުންނަށް ނުބެލެހެއްޓުނީއޭ ބުނެ ޒިންމާއިން ރެކިގަތުމަކީ ހައްލުތޯ.\nއޭޕްރީލް 30, 2020 23:34\nމިއްދު ރައްޔިތުންގެ ބޮލުގަ އެ ކިޒިންމާއަޅުވާ ގައުމުހިންގުމާ ހަވާލުވެތިބީން ޒިންމާއިން ރެ ކެން ހުއްޖަތްދެއް ކީމަ ނިމުނީތޯ؟\nއެންމެފުރަތަމަ ދުވަހުވެސް ސިއްހީދާއިރާގެ ކަން ކަން އެނގޭ ފެންވަރުހުރި މީހުންގެ ބަހައް ގޮންޖަހާ ފުރަގަސްދިނުމުގެ ހިތިނަތީޖާމިފެންނަނީ. ރައްޔިތުން އެމީހުންގެ އަނބިދަރީންގެ ޒަރޫރަތްތައް ފުއްދާދިނުމައް ނިހާޔަތައް ބޭނުންވެފާމެ ކެތްތެރިކަމާއެ ކު ގެތަ ކުގަ މިތިބެނީ ހިތާދެ ކޮޅަށް . އެއީ މުޅިގަ އުމާ ރައްޔިތުންގެ ހައްގުގަ. މިގުރުބާނީން ނުފުދި ރައްޔިތުންނާ ދިމާލައް އިނގިލި ދިއް ކުރާނަމަ ތިޔްބުނާ ބަސްހައްގެނޫން.\nއޭޕްރީލް 30, 2020 23:59\nމޑޕގެ ޢިއްތިހާދުގެ ވެރިންގެ ހުންނަ ސިފަޔަކީ އެމީހުންގެ އިހުމާލުން ކަންކަންކުރެވި އެމީހުން ކުއްވެރިވާހިސާބުން ދެންއެކަމުން ބަރީއަވާން ރައްޔިތުންނަށް އެމީހުންގެ ކުށުގެ އަސްލު އޮޅުވާލާ މޮޅު ސުޓަންޓެއްޖައްސާ ރައްޔިތުން ގުނބޯ\nހައްދާލާނީ. މި ކަންކަމާ އަތްޖަހާ ބަޔަކުވެސް ތިބޭނެ


BREAKING: R. Maduvvari Monitoring ah laifi | Fainu Online\nޢުމަރު އިބްރާހީމް 10 މޭ 2021, ހޯމަ, 17:21\nރ. މަޑުއްވަރީ މޮނިޓަރިންއަށް ލައިފިއެވެ.\nއެރަށް މޮނީޓަރިންއަށް ލާފައިވަނީ އެރަށަށް ފުޓްސަލް މުބާރާތަކަށް ގޮސްހުރި ކުޅުންތެރިޔަކު ޕޮޒިޓިވް ވުމާއި ގުޅިގެނެވެ.\nއެރަށުން ވާހަކަދެއްކި މީހަކު ބުނީ، މަޑުއްވަރީ މޮނިޓަރިންއަށް ލާފައިވަނީ، އެރަށުގައި އޮތް މުބާރާތަކަށް، ވެކްސިންގެ2ޑޯޒް ޖަހައިގެން އެރަށް ގޮސްހުރި މީހަކު ޕޮޒިޓިވްކަން އެނގިފައިވާތީއެވެ.\nމަޑުއްވަރީ މޮނިޓަރިންއަށް ލާފައިވާތީ، އެރަށު ސްކޫލްގެ އެލްކޭޖީ، ޔޫކޭޖީ ން ފެށިގެން ގުރޭޑް 8 އާއި ހަމައަށް ކިޔެވުން ވަނީ މެދުކަނޑާލާފައެވެ.\nނަމަވެސް، ގުރޭޑް9ގެ ކިޔެވުން އެޗްޕީއޭ ގައިޑްލައިންއާއި އެއްގޮތަށް ކުރިޔަށް ދާނެ ކަމަށާއި، ގުރޭޑް 10 ގެ އެކްސްޓްރާ ކްލާސްތަކާއި އިންތިޙާނު ކުރިޔަށް ދާނެކަމަށް މަޑުއްވަރީ ސްކޫލުން ވަނީ މަޢުލޫމާތު ދީފައެވެ.


Israel in Hanguraama eh Feshumah Thayyaaruvany - 1 | Dhiislam\nއިސްރާޢީލުން ހަނގުރާމައެއް ފަށަން ތައްޔާރުވަނީ! (1)\nދިއިސްލާމް ޑެއިލީ ޖުލައި 5, 2010\nމިހިނގާ 2010ވަނަ އަހަރުގެ ހޫނު މޫސުމާ ދިމާކޮށް އިސްރާޢީލުން މެދުއިރުމަތީގައި ހަނގުރާމައެއް ފަށާފާނެކަމަށް ޔަހޫދީ ދައުލަތުގެ އަމަލުތައް ދިރާސާކުރާ ފަރާތްތަކުން ބުނަންފަށައިފި އެވެ. މިކަމަށް އިޝާރާތްކޮށް އުރުދުންގެ ރަސްގެފާނު ޢަބްދުﷲ ވެސް ވަނީ އިންޒާރުގެ މޭރުމަކުން ވާހަކަދައްކާފަ އެވެ. ލުބްނާން އާއި ދެކޮޅަށް ދެން އިސްރާޢީލުން ފަށައިގަންނަ ޢުދުވާނެއްގައި އެ ޤައުމު ދިފާޢުކުރަން ފަލަސްޠީނުގެ ޙަމާސްއިން ޙިޒްބުﷲ އަށް އެއްބާރުލުން ދޭނެކަމަށް ބުނެފައި ވެއެވެ. މިހެންކަމުން އިސްރާޢީލަށްޖެހޭނީ އުތުރު ފަރާތުން ޙިޒްބުﷲ އާއި ހަނގުރާމަކުރަމުން ދާއިރު ދެކުނުން ޙަމާސްއާއި ކުރިމަތިލާށެވެ. މިކަން މިހެން އޮތްއިރު ލުބްނާންގެ ދިފާއުގައި ސޫރިޔާއިން ހަނގުރާމައިގެ ތެރެއަށް ވަންނާނެކަމަށް ބުނެފައި ވެއެވެ. އިސްރާޢީލުން އިސްވެ ސޫރިޔާއަށް ހަމަލާދީފިނަމަ އީރާނުން ސޫރިޔާއަށް މަދަދުދޭނެކަމަށް ބެލެވެ އެވެ.\nއިސްރާޢީލުން ފަށާފާނެ ކުއްލި ޢުދުވާނަކާ ކުރިމަތިލުމަށް ޙިޒްބުﷲ ޖަމާޢަތުން މިހާރު އޮތީ ރަނގަޅަށް ތައްޔާރުވެގެންނެވެ. އެބައިމީހުންގެ އަތުގައި ހުރި ރޮކެޓްތައް މިހާރު އިސްރާޢީލުގެ އެންމެ ބޮޑު ރަށް ކަމުގައިވާ ޓެލްއަވީވް އާއި ހަމައަށް ފޯރަ އެވެ. މިހެންކަމުން ޙިޒްބުﷲ ޖަމާޢަތުގެ ވެރިޔާ ޝެއިޚް ޙަސަން ނަޞްރުﷲ ވިދާޅުވެފައި ވަނީ އިސްރާޢީލުން ލުބްނާނަށް ހަމަލާދީފި ނަމަ ޓެލްއަވީވަށް އަލިފާނުގެ ވާރޭ އޮއްސާލާނެކަމުގަ އެވެ. މިވަރުގެ ބޮޑު ގެއްލުމެއް އުފުލަން އިސްރާޢީލު ތައްޔާރަށް އޮތްކަމުގައި ވާނަމަ ލުބްނާނަށް ހަމަލާދޭންވީ އެވެ. އިތުރު ގެއްލުމާ ހަލާކު އުފުލަން ބޭނުން ނޫންނަމަ ހިމޭނުން އޮންނަންވީ އެވެ. ޒަޔަނިސްޓް ޔަހޫދީންނަކީ އެމީހުންގެ ތެރެއިން އެންމެ މީހަކުވެސް މަރުނުވެ ހަނގުރާމަތަކުން ނަޞްރު ލިބުން އެދޭ ބައެކެވެ. މިހެންކަމުން އިސްރާޢީލުން ހަނގުރާމައެއް ފަށާނަމަ އެކަމުން ޔަހޫދީ ދައުލަތަށް ލިބިދާނެ ގެއްލުންތަކާމެދު ތަކުރާރުކޮށް ވަނީ ވިސްނަންޖެހިފަ އެވެ.\n2006ގެ ހޫނު މޫސުމުގައި ހިނގާދިޔަ 34 ދުވަހުގެ ހަނގުރާމަ ފެށެން މެދުވެރިވި ސަބަބެއްކަމުގައި ވަނީ ޙިޒްބުﷲ ޖަމާޢަތުން އިސްރާޢީލު ސިފައިންގެ ދެ މީހުން ހައްޔަރުކުރުމާ ގުޅިގެންނެވެ. ޙަޤީޤަތުގައި މިކަމެއް ހިނގީ ޔަހޫދީން ލުބްނާނުގެ ތެރެއަށް ސިއްރުން ވަދެގެން ޢުދުވާނެއް ހިންގަން ރާވަނިކޮންނެވެ. ހައްޔަރުކުރެވުނު ދެ މީހުން އޭރުވަނީ ޒަޚަމްވެފައިކަމަށް އޮތީ ބެލެވިފަ އެވެ. އެ ހާދިސާއަށް ބަރާބަރު ދެ އަހަރު ވީފަހުން، ޖުލައި 2008ގައި އިސްރާޢީލުގެ އެދުމުގެ މަތީން އެ ދެމީހުން އިސްރާޢީލާއި ހަވާލުކުރުމަށް ޙިޒްބުﷲ އިން އެއްބަސްވި އެވެ. ނަމަވެސް ޝަރުތަކީ އިސްރާޢީލުގެ ޖަލުތަކުގައި ތިބި ލުބްނާން އާއި ފަލަސްޠީނު މީހުންގެ ތެރެއިން 1000 މީހުން ދޫކޮށްލުމެވެ. އަސީރުން ބަދަލުކުރުމުގެ ތެރޭގައި ދެ ފަރާތުންމެ މަރުވެފައި ތިބި މީހުންގެ ހަށިތައް ވެސް ބަދަލުކުރުމަށް އޮތީ އެއްބަސްވެފަ އެވެ. އިންޓަނެޝަނަލް ކޮމިޓީ އޮފް ދަ ރެޑްކްރޮސް މެދުވެރިކޮށް އަސީރުންނާއި ސަންދޯއްތައް ބަދަލުކުރުމުގެ ވަގުތު އައިސްޖެހުނުއިރު ދެފަރާތުގެ އޮފިޝަލުންނާއި އެ ނޫންވެސް ކަމާބެހޭ މީހުންތައް ސަރަހައްދީރޮނގު ކައިރިއަށް ޖަމާވެ މުޅިތަން އޮތީ ފުރިފަ އެވެ. އަދި އެ މަންޒަރުތައް ނިއުސް ޗެނަލްތަކުން ވަގުތުން ޓެލެވައިޒްކޮށްގެން މުޅި ދުނިޔެއަށް އޭރު ދިޔައީ ދައްކަމުންނެވެ. އިސްރާޢީލުގެ އޮފިޝަލުންނާ، ހައްޔަރުކުރެވުނު އިސްރާޢީލު ސިފައިންގެ ދެމީހުންގެ އާއިލާތަކުން ހީކޮށްގެން ތިބިގޮތާ ޚިލާފަށް ޙިޒްބުﷲ އިން ގެނެސްދިނީ އެ ދެ މީހުންގެ ހަށިގަނޑު އޮތް ދެ ސަންދޯކެވެ. ރޮމުން ތިބި ހާލު އެ ސަންދޯއްތަކުގައި ހިފައި އެއް ބަސްވުމާއި އެއްގޮތަށް އަމަލުކުރުން ނޫންގޮތެއް އިސްރާޢީލަކަށް އެވަގުތަކު ނެތެވެ. ވުމާއެކު ޢަރަބި މުސްލިމް އަސީރުންގެ ތެރެއިން 1000 މީހުން ދޫކޮށްލައި 200 މުޖާހިދުންގެ ހަށިތައް ޙިޒްބުﷲ އާއި ހަވާލުކުރި އެވެ. އިސްރާޢީލުގެ މައްޗަށް ޙިޒްބުﷲ އިން ހޯދި އެ ކާމިޔާބީ ފާހަގަކުރުމުގެ ގޮތުން އެ ދުވަހަކީ ލުބްނާންގައި ބަންދު ދުވަހެއް ކަމުގައި އިޢުލާނުކޮށް ބޮޑަތި އިޙްތިފާލްތައް ބޭއްވުނެވެ. އެ ދުވަހަކީ ލުބްނާންގެ ސަރުކާރާއި ރައްޔިތުން އެއް އަޑަކުން އެއްބައިވަންތަކަން ފާޅުކުރި ދުވަހެކެވެ. އެ ދުވަހުގެރޭ ޝެއިޚް ޙަސަން ނަޞްރުﷲ ކުޑަ ވަގުތުކޮޅަކަށް ނަމަވެސް މީސްތަކުންގެ ތެރެއަށް ނުކުމެވަޑައިގެން މިނިވަންކުރެވުނު މުޖާހިދުންނާ ސަލާމްކުރައްވާ ހެއްދެވި އެވެ. މިކަންކުރެއްވީ އޭނާ ހުންނެވި ކޮންމެ ތަނަކަށް އިސްރާޢީލުގެ ޖާސޫސީ އޭޖެންޓުންނާ ޢަސްކަރިއްޔާއިން ހަމަލާދޭނެކަން އެނގިވަޑައިގަންނަވާ ހާލުގަ އެވެ. ގިނަ އިރުތަކެއްނުވެ ނަޞްރުﷲ އޭނާގެ ހަށިފާރަވެރިންނާއެކު ވަޑައިގަތް ތަނެއް ނޭނގި ކުއްލިޔަކަށް ގެއްލިއްޖެ އެވެ. ނަމަވެސް ދެން އޭނާ ފެނުނީ ބައިރޫތުގެ އެކި ތަންތަނުގައި ބެހެއްޓިފައި ހުރި ބޮޑަތި ސްކްރީންތަކުން ލުބްނާނުގެ ރައްޔިތުންނާ ވަގުތުން މުޚާތަބުކުރައްވަނިކޮންނެވެ. އެރޭގެ ވާހަކަފުޅުގައި ނާކާމިޔާބުގެ ދައުރު ނިމިއްޖެކަމަށް ވިދާޅުވި އެވެ. ވުމާއެކު ދެން މި ފެށެނީ ޒަޔަނިސްޓު އިސްރާޢީލުގެ މައްޗަށް ކާމިޔާބުހޯދުމުގެ ޒަމާންކަމަށް އިޢުލާނުކުރެއްވި އެވެ.\n2000ވަނަ އަހަރުގެ މޭ މަހު އިސްރާޢީލަށް ވަނީ ދެކުނު ލުބުނާނުން އަމިއްލައަށް ފައިބައިގެންދާން މަޖުބޫރުވެގެން އެތަން ދޫކޮށް ގޮސްފަ އެވެ. ޙިޒްބުﷲ މުޖާހިދުންގެ ހަމަލާތަކަށް ކެތް ނުވެގެން އެތަނުން އިސްރާޢީލް ފޭބީ ނުފައިބާނެކަމަށް ހަރުއަޑުން ގޮވިތާ އެއް އަހަރު ވެސް ނުވަނީހެވެ. ދެކުނު ލުބްނާންގައި އިސްރާޢީލުގެ ގިނަ އަދަދެއްގެ ސިފައިން މަރުވަމުންދާތީ އެތަންދޫކޮށް ދިޔުމަށް އިސްރާޢީލުގައި އޭރު ހުރި ބޮޑުވަޒީރު އިހޫދު ބަރާކް ބޭނުންވާކަން އިޢުލާނުކުރުމުން އޭރިއަލް ޝަރޯން އެކަމަށް ފާޑުކިޔަން ފެށި އެވެ. ޝެރޯން އޭރު ހުރީ ލިކޫޑް ޕާޓީގެ ލީޑަރުކަމުގެ މަޤާމުގައިކަމުން އޭނާ ބޭނުންވެފައި އޮތީ ހަރުކަށިކަން ދައްކައިގެން ބޮޑުވަޒީރުކަމުގެ މަޤާމަށް އައުމަށެވެ. މިހެންކަމުން ޝެރޯން ބުނެފައިވަނީ 1000 އަހަރު ފާއިތުވިކަމުގައި ވިޔަސް އިސްރާޢީލު ދެކުނު ލުބުނާނުން ނުފައިބާނެކަމުގަ އެވެ. ޝެރޯންގެ މި ބަހަށް ރައްދުދިނުމުގެ ގޮތުން ޙިޒްބުﷲ އިން ބުނެފައިވަނީ، "އެއްހާސް އަހަރު ވަންދެން އޭނާގެ އިސްރާޢީލު ދެމިއޮންނާނެއޭ ޝެރޯން ގާތު ކާކުހޭ ބުނީ؟" މިހެންނެވެ. މި ސުވާލަށް ދޭނެ ޖަވާބެއް ނޭނގި ބަސްހުއްޓިފައި ތިބެންޖެހުނުތާ ގިނަ ދުވަހެއްނުވެ އިސްރާޢީލަށް ދެކުނު ލުބުނާނުން ފައިބަންޖެހިއްޖެ އެވެ. މި ހުރިހާކަމެއް ހިނގިއިރު ދެކުނު ލުބްނާންގައި އިސްރާޢީލާ އެއްކޮޅަށް ހަނގުރާމަކުރުމަށް ސައުތް ލެބަނަން އާމީގެ ނަމުގައި އިސްރާޢީލުން ޢަރަބި ކްރިސްޓިޔަނުންގެ ލަޝްކަރެއް އުފައްދާފައި އޮތެވެ. އިސްރާޢީލު ދެކުނު ލުބްނާން ދޫކޮށްދާއިރު މިބުނެވުނު ނަޞްރާނީ ބައިގަނޑު ހިމާޔަތްކުރަންޖެހިފައި ވާތީ އެބައިމީހުން އެމީހުންގެ އާއިލާތަކާއެކު ގެންގޮސް އިސްރާޢީލުގައި 'ވަގުތީގޮތުން' ވަޒަންވެރި ކުރުވީ އެވެ.\nރާއްޖެ އިސްލާމް.ކޮމް އިން ނަގާފައި


Drone Ah Fen Elhidhaanethy Dhen Haas Vaakah Nujeheyne! - Vaguthu\nޑްރޯންއަށް ފެން އެޅިދާނެތީ ދެން ހާސްވާކަށް ނުޖެހޭނެ\nދިވެހިންގެ ތެރޭގައިވެސް ޑްރޯން ބޭނުންކޮށްގެން ފޮޓޯ ނަގާ މީހުން އިތުރު ވެއްޖެއެވެ. މިއިން ކޮންމެ މީހެއްގެ ވެސް އެއް ޝަކުވާއެއް އޮވެއެވެ. އެއީ ވާރޭ ވެހޭ ވަގުތުތަކުގައި ޑްރޯން ނުދުއްވޭ ފަހަރު އައުމެވެ. ނަމަވެސް މިޝަކުވާތަކަށް މިވަނީ ޙައްލެއް ލިބެން މިވަނީ ގާތްވެފައެވެ.\nޖަޕާނުން އުފައްދާފައިވާ މިޑުރޯންއަކީ މަތީގައި ހުންނަ ކުޑައެއްގެ އެހީގައ ވާރެއިން ސަލާމަތްކޮށްދޭ ގޮތަށް ފަރުމާކޮށްފައިވާ ޑްރޯންއެކެވެ.\nމިއަންނަ އަހަރު މާކެޓަށް ނެރުމަށް ހަމަޖެހިފައިވާ މިޑްރޯން 20 މިނެޓްވަންދެން އުދުހުމުގެ ޤާބިލްކަން ހުންނާނެ ކަމަށް މިޑްރޯން އުފެއްދި ފަރާތުން މައުލޫމާތުދެއެވެ. އަދި މިޑްރޯންގެ ބެޓެރި ވަރުގަދަކޮށް 1 ގަޑިއިރު ދުއްވޭ ގޮތަށް ފަރުމާ ކުރުމުގެ މަސައްކަތް ކުރިޔަށް ދާކަށްވެސް މި ޑްރޯން އުފެއްދި ކުންފުނިން ބުނެއެވެ.\nމިފަދަ ޑްރޯންއެއް މާކެޓްއަށް ނެރުން ވެގެންދާނީ ފޮޓޯގުރަޕީއަށް ލިބޭނެ އިތުރު ކުރިއެރުމަކަށެވެ. ސަބަބަކީ ވާރޭ ވެހޭ ވަގުތަކީ ގިނަ ރީތި ފޮޓޯ ނެގޭ ކަހަލަ ވަގުތަކަށް ވީނަމަވެސް ފޮޓޯ ނަގަން ގެންގުޅޭ ގިނަ އާލާތްތައް މިވަގުތު ތަކުގައި ބޭނުން ނުކުރެވޭތީއެވެ.\nޙަ ބަ ހަ\nޖޫން 4, 2018 - 16:34\nވައި ޖެހެންޏާ ތި ނަގަން ޖެހޭނީ އަރުވާ ގައުމު ނޫން އަނެއް ގައުމުން.


SunOnline: Azmee Dhuniye dhookuriyas Eynaage Hunaru abadhah!\nއަޒްމީ ދުނިޔެ ދޫކުރިޔަސް އޭނާގެ ހުނަރު އަބަދަށް!\nއައިމިނަތު ލުބާ 28 Aug 2019, 10:01\nއަލްމަރްހޫމް އަޒްމީގެ ހުނަރުވެރި މަސައްކަތްތަށް ދައްކާލުމަށް އާޓް ގެލެރީގައި ކުރިއަށް ދާ މައުރަޒުގެ ތެރެއިން -- ސަން ފޮޓޯ/ ފަޔާޒު މޫސާ\nމާފަންނުގައި އަލަށް ހުޅުވި މުހައްމަދު ޖަމީލް ދީދީ މިސްކިތުގައި މަސައްކަތް ކުރަމުން ދަނިކޮށް، ވެއްޓި ލިބުނު އަނިޔާތަކުގެ ސަބަބުން މިދިޔަ އޭޕްރީލް މަހުގެ ތެރޭގައި ނިޔާވި އެސްޓީއޯގެ އައިޓީ ހެޑް، މުސްތަފާ އަޒުމީގެ ހުރިހާ ރަހުމްތެރިން ވެސް އެއްބަސްވާ އެއް ކަމެއް އޮވެ އެވެ؛ އޭނާ އަކީ މޮޅު ހުނަރުވެރިއެކެވެ. އޭނާ ކުރާ މަސައްކަތެއް ނަމަ ކުރަނީ އެހާމެ ފަރުވާތެރިކޮށް ނުހަނު ގަޔާވެގެން އެވެ. އޭނާގެ މަސައްކަތްތަކުގެ މޮޅު ކަމާ މެދު ސުވާލެއް އުފައްދާނެ ޖާގައެއް ނޯވެ އެވެ. އެއީ އެހާވެސް ފުރިހަމަ އުފެއްދުންތަކެކެވެ.\nއަޒްމީއަކީ ލަކުޑިން ތަކެތި އުފެއްދުމުގައި އަރާހުރި މާވަޑިއެކެވެ. އޭނާގެ އުންމީދަކަށްވެފައި އޮތީ އޭނާގެ ހުނަރު ގިނަ ބަޔަކަށް ދައްކާލުމެވެ. އެކަމަކު އެ އުންމީދު ހާސިލް ނުވެ އުޅެނިކޮށް އަހަރުމެންނާ އޭނާ އަބަދަށް އަލްވަދާއު ކިޔަން ޖެހުނީ އެވެ.\nއަޒްމީ އަހަރުމެންނާ އެކު މިއަދު ނެތަސް އޭނާ ދެކެމުން އައި ހުވަފެން ހަގީގަތަކަށް ހަދައިދިނީ ރަހުމަތްތެރިންނާއި އާއިލާއިންނެވެ. ތަފާތު ވައްތަރުގެ ލަކުޑި ހޯއްދަވައިގެން ތަކެތި ތައްޔާރުކުރެއްވުމަކީ އަޒްމީގެ ރަސްމީ ވަޒީފާއަށް ފަހު އޭނާ ކުރައްވާ މަސައްކަތެވެ. އެ މަސައްކަތް އޭނާ ކުރައްވަނީ ނުލާހިކު ޖޯޝާ ފޯރީގައި، ހިތާއި ފުރާނަ އެކަމަށް ހުސްކުރައްވައިގެން އެވެ.\nއާޓްގެލަރީގެ މިދިޔަ އާދިއްތަ ދުވަހު ހުޅުވި "އަޒްމީ މެމޯރިއަލް އެގްޒިބިޝަން" އިން އާ ވަނީ އޭނާގެ ހަނދާންތަކެވެ. މިއަދު އިރުއޮއްސި 6:00 ގައި އެ އެގްޒިބިޝަން ބަންދުވި ނަމަވެސް ހުނަރުން ފުރިގެންވާ އޭނާގެ ފުރިހަމަ މަސައްކަތްތައް ތާ އަބަަދަށް އަހަރުމެންގެ ހަނދާނުގައި ހަރުލާފައި ހުންނާނެ އެވެ.\nއެ އެގްޒިބިޝަނުން އޭނާގެ މޮޅު ގިނަ އުފެއްދުންތައް ފެންނާން އެބަ ހުއްޓެވެ.\nދިވެހި ރުކުގެ ލަކުޑިންނާއި، ހިރުނދު ގަހާއި ކުރެދި ގަހުގެ ލަކުޑިންވެސް އަޒްމީ ވަނީ ތަކެތި ހައްދަވައިފަ އެވެ.\nލަކުޑި ކޮށައި މަށައިގެން ގޭތެރޭގައި ބޭނުންކުރެވޭނެ ތަށިތަކާއި، ކުޑަ ފޮށިތަކާއި، ރީއްޗަކަށް ބަހައްޓާލެވޭނެ ފަދަ އެތައް ލަކުޑީގެ އުފެއްދުމެއް އޭނާގެ މަސައްކަތުގެ ތެރޭގައި ހިމެނެ އެވެ.\nއަޒްމީ ނިޔާވި ހާދިސާ އޭނާއާ ކުރިމަތިވި އިރު، ވެސް އެކުވެރިންތަކަކާ އެކު އޭނާ ހުންނެވީ މުހައްމަދު ޖަމީލް ދީދީ މިސްކިތުގެ ލަކުޑީގެ މަސައްކަތް ކުރެއްވުމުގަ އެވެ. އެ މަސައްކަތް އޭނާ ދަސްކުރެއްވީ 2011ގަ އެވެ. އަޖުމަބަލައިލުމަށް ފެއްޓެވި މަސައްކަތަށް އެންމެ ފަހުން އަޒްމީ ހިތް ޖެހި އޭނާގެ މަސައްކަތް ވެސް އެތައް ބަޔަކަށް ކަމުދިޔައީ އެވެ.\nހަމަގައިމުވެސް ގެއްލިގެން އެ ދިޔައީ ހުނަރުވެރިއެކެވެ. އުފެއްދުންތެރިއެކެވެ. އެ ހުނަރުވެރިޔާ އަތުން އުފައްދާ އާ މަސައްކަތްތަކެއް ނުފެނުމަކީ ފަޅުމަކަމަށް ވާނެ އެވެ. އެކަމަކު އަޒްމީގެ ފެންނާން ހުރި ހުނަރުވެރި މަސައްކަތްތަކުން އޭނާގެ ޒިކުރާތައް ތާއަބަދަށް އަހަރުމެންނާ އެކު ދެމިހުންނާނެ އެވެ.\nރިސޯޓްތަކުގެ އީދު ކުޅިވަރާއި ފޯރި މާޒީގެ ތެރެއަށް\nއަންވަރު ސާގެ ސްޓިކާތަކުން އީދު ތަހުނިޔާ ކިޔާލަމާ


Ganoonee goas thakeh hadhaa nama vakeelun thedhuvan jehey: Muizzu | Mihaaru\nއަލަށް ހުއްދަ ލިބުނު ވަކީލުންނާ މުހާތަބު ކުރައްވައި ކުރީގެ ޕްރޮސެކިއުޓާ ޖެނެރަލް އަހުމަދު މުއިއްޒު ވާހަކަ ދައްކަވަނީ. ފޮޓޯ:ނިޝާން އަލީ/މިހާރު\nގާނޫނީ ގޯސްތަކެއް ހަދާ ނަމަ ވަކީލުން ތެދުވަން ޖެހޭ: މުއިއްޒު\n11 އެޕްރީލް 2019 - 23:38 32 comments\nމުޖުތަމައުގައި ގާނޫނީ ގޮތުން އެއްވެސް ބަޔަކު ގޯސްތަކެއް ހަދާ ނަމަ ވަކީލުން އެކަމާ ދެކޮޅަށް ތެދުވަން ޖެހޭނެ ކަމަށް ކުރީގެ ޕްރޮސެކިއުޓާ ޖެނެރަލް އަހުމަދު މުއިއްޒު ވިދާޅުވެއްޖެ އެވެ.\nގާނޫނީ ވަކީލު ކަމުގެ ހުއްދަ 84 ވަކީލަކަށް ދިނުމަށް ސުޕްރީމް ކޯޓުގައި މިރޭ ބޭއްވި ރަސްމިއްޔާތު ޝަރަފުވެރިކޮށްދެއްވައި ވާހަކަ ދައްކަވަމުން މުއިއްޒު ވިދާޅުވީ ގާނޫނީ ގޮތުން ރާއްޖޭގައި ހެދި ބައެއް ބޮޑެތި ގޯސްތަކާ މެދު އެއްޗެއް ވިދާޅު ނުވެ ހުންނެވުނީތީ އެކަމާ ހިތާމަ ކުރައްވާ ކަމަށެވެ. ރާއްޖޭގައި ގާނޫނީ ގޮތުން ބައެއް ގޯސްތައް ހަދާފައި ވަނީ ވަކީލުންގެ ކުރިމަތީގައި ކަމަށާއި އެކަންކަމާ ލަދުވެތިވެވަޑައިގަންނަވާ ކަމަށް ވިދާޅުވި އެވެ.\n" މުޖުތަމައުގައި ގާނޫނީ ގޮތުން ބޮޑެތި ގޯސްތަކެއް ހަދާ ނަމަ، [ގޯސްތަކެއް] ހަދާ ކަމަށް ގަބޫލުކުރެއްވޭ ނަމަ ވަކީލުންނަށް އެބަ އޮތޭ ދައުރެއް،" އޭނާ ވިދާޅުވި އެވެ.\nމުއިއްޒު ވިދާޅުވި ގޮތުގައި އެފަދަ ކަންތައްތައް ހިނގާ ނަމަ އެކަންކަމާ ކުރިމަތިލާން ޖެހެ އެވެ. މީގެ ކުރިން ވެސް ވަކީލުން އެ މަގަށް މަސައްކަތް ކޮށްފައިވާ ކަން ފާހަގަކުރައްވައި މިސާލެއްގެ ގޮތުން ދެއްކެވީ ކުރީގެ ރައީސް މުހައްމަދު ނަޝީދުގެ ވެރިކަމުގައި ކްރިމިނަލް ކޯޓުގެ އޭރުގެ އިސް ފަނޑިޔާރު އަބްދުﷲ މުހައްމަދު ހައްޔަަރު ކުރި މައްސަލަ އެވެ. އަބްދުﷲ ގާޒީގެ ނަން ވިދާޅު ނުވެ އޭނާ ވިދާޅުވީ 2012 ވަނަ އަހަރު ފަނޑިޔާރަކު ހައްޔަރު ކުރުމުން ވަކީލުން ތެދުވި ކަމަށެވެ.\nގާނޫނީ ވަކީލުކަމުގެ ހުވާ ކުރައްވަނީ. --ފޮޓޯ: ނިޝާން އަލީ/މިހާރު\nގާނޫނީ ގޮތުން ރާއްޖޭގައި މިހާތަނަށް ހަދާފައިވާ ބައެއް ގޯސްތައް އަދި އެކަންކަމާ ބަހެއް ވިދާޅުނުވެވުނީތީ ހިތާމަކުރައްވާ ބައެއް ކަންކަން މުއިއްޒު މިރޭ ވަނީ ހިއްސާ ކުރައްވައިފަ އެވެ. އެގޮތުން ސުޕްރީމް ކޯޓުގެ ބެންޗުގައި ފަނޑިޔާރުން ތިއްބަވާ އަދަދު މަދު ކުރަން ރައްޔިތުންގެ މަޖިލީހުން ގާނޫނަށް ގެނައި ބަދަލު އެއް ކަމަކަށް ފާހަގަ ކުރެއްވި އެވެ. އޭގެ އިތުރުން ވެސް ކުރީގެ ރައީސް އަބްދުﷲ ޔާމީނުގެ ވެރިކަމުގައި ޝަރުއީ ދާއިރާގެ މިނިވަންކަން ގެއްލޭ ގޮތަށް އެޅި ބައެއް ފިޔަވަޅުތަކުގެ ވާހަކަ ވެސް ދެއްކެވި އެވެ.\nވަކީލުންނަށް ނަސޭހަތް ދެއްވަމުން މުއިއްޒު ވިދާޅުވީ ވަކީލުންގެ އިހުމާލުން ލިބޭ ގެއްލުމުގެ ބަދަލު ހޯދަން ރާއްޖޭގައި މިހާތަނަށް މީހަކު ކޯޓަށް ގޮސްފައި ނުވިޔަސް، އެގޮތަށް ކޯޓަށް ދާ ދުވަސް އޮތީ ދާދި ކައިރީގައި ކަމަށެވެ.\n" އެހެންވީމާ ދަންނަވަން މިއުޅޭ ވާހަކައަކީ ވަކީލުން ވެސް މިކަމަށް ވަރަށް ރަނގަޅަށް ތައްޔާރުވާން އެބަ ޖެހޭ. ވަކީލުން އަބަދުވެސް މަސައްކަތް ކުރަން ޖެހޭނީ މުވައްކިލުގެ ހައްގުގަގޭ،" އޭނާ ވިދާޅުވި އެވެ.\nމިރޭގެ ރަސްމިއްޔާތުގައި 84 ވަކީލަކަށް ހުވާލައި ދެއްވީ ސުޕްރީމް ކޯޓުގެ ފަނޑިޔާރު އަބްދުﷲ އަރީފެވެ. ހުވާ ކުރެއްވި ވަކީލުންނަށް ވަކީލުކަމުގެ ހުއްދަ ހަވާލުކޮށްދެއްވީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ސުޕްރީމް ކޯޓުގެ އެހެން ފަނޑިޔާރުންނާއި ޝަރަފްވެރި މެހްމާން މުއިއްޒެވެ.\nއިތުރު ލިޔުންތައް ފަނޑިޔާރުން ޖުޑީޝަރީ ވަކީލުން ކޯޓް އަހުމަދު މުއިއްޒު ސުޕްރީމް ކޯޓް\nޖުޑިޝަލް އެކަޑަމީގެ ޗާންސެލަރު ކަމަށް މީހަކު ހޯދަނީ


AFC match thakah khaassa huhdhaeh dheefi\nމުހައްމަދު މަބްރޫކް އަޒީޒު ނޫސްވެރިންނަށް މައުލޫމާތު ދެއްވަނީ -- ފޮޓޯ: އަވަސް\nއޭއެފްސީ ކަޕްގެ މެޗްތަށް ކުޅުމަށް ހުއްދަ ދިނުމަށް ނިންމާފައިވާ ކަމަށް ސަރުކާރުން ބުނެފި އެވެ.\nސަރުކާރުގެ ފަރާތުން އެކަން ހާމަކުރެއްވީ އެޗްއީއޯސީން މިރޭ ބޭއްވި ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާން މުހައްމަދު މަބްރޫކް އަޒީޒު އެވެ.\nމަބްރޫކް ވިދާޅުވީ އޭއެފްސީ މުބާރާތަކީ ރާއްޖޭގެ ޓީމުތައް ބައިވެރިވާ ބައިނަލްއަގްވާމީ މުބާރާތަކަށް ވާތީ ރާއްޖޭގައި ކުޅެންޖެހޭ މެޗުތައް ކުޅުމަށް ފުރުސަތު ދިނުމަށް ނިންމާފައިވާ ކަމަށެވެ.\nއޭއެފްސީ ކަޕްގެ ޕްލޭއޯފް އަދި މުބާރާތުގެ މެޗުތައް ކުޅެން ހުއްދަ ދޭން ނިންމީ ކޯވިޑް 19 އާއި ގުޅިގެން އެޗްޕީއޭ އިން އެކުލަވާލާފައިވާ ގައިޑްލައިންތަކާއި އޭއެފްސީގެ ކޮވިޑް ގައިޑްލައިންތަކާ އެއްގޮތަށް އިންތިޒާމުތައް ހަމަޖައްސައިގެން ކުރިއަށް ގެންދާ ގޮތަށެވެ. ހެލްތު މިނިސްޓްރީއާއި އެފްއޭއެމުން އެކަމުގެ މަޝްވަރާތައް ފަށާފައިވާ ކަމަށްވެސް ވިދާޅުވި އެވެ.\n"[މިމުބާރާތަށް] ޓީމުތައް ރާއްޖެއަށް އަންނަންޖެހޭނީ ނެގެޓިވް ޕީސީއާރް ޓެސްޓެއް ހަދައިގެން. އަދި ޓީމުތައް އައިސް ތިބެން ވެސް ޖެހޭނީ ވަކި ހޮޓަލެއްގައި ކަރަންޓީނުވެގެން. އިތުރުތަނަކަށް ދިއުމުގެ ހުއްދައެއް ކުޅުންތެރިންނަކަށް ނޯންނާނެ. އެކޮމޮޑޭޝަނުން ދަނޑަށް، ދަނޑުން އެކޮމޮޑޭޝަނަށް ދާން ޖެހޭނީ. އަދި ޓީމުތަކަށް ހިދުމަތްދޭ ފަރާތްތަކުންވެސް މުޖުތަމައުގެ ތެރެއަށް ނުކުތުމުގެ ހުއްދައެއް ނޯންނާނެ. އަދި މެޗްތައް ކުޅުމަށްފަހު ފުރާ ޓީމުތައް ޑިޕާޗާ ސާމްޕަލްއެއް ނަގަންޖެހޭނެ. އަދި ރާއްޖޭގެ ޓީމުތައް މެޗު ނިންމާފައި 14 ދުވަހުގެ ކަރަންޓީނަށް ދާންޖެހޭނެ،" މަބްރޫކް ވިދާޅުވި އެވެ.\nއޭއެފްސީގެ މެޗުތަކަށް ހާއްސަ ގައިޑްލައިނެއް ހަދަމުންދާ ކަމަށާއި އެހެންކަމުން ގައިޑްލައިން ހަދައި އެއްކޮށް ނިމުމުން އެކަމުގެ މައުލޫމާތު ފަހުން ހިއްސާކުރައްވާނެ ކަމުގައިވެސް މަބްރޫކް ވަނީ ވިދާޅުވެފަ އެވެ.\nއޭއެފްސީ ކަޕްގެ ޕްލޭއޯފް މެޗުގައި ރާއްޖޭގެ ކުލަބް އީގަލްސް އާއި އިންޑިއާގެ ބެންގަލޫރު އެފްސީ ބައްދަލުކުރާ މެޗް ރާއްޖޭގައި އޮންނާނީ މިމަހުގެ 11 ވަނަ ދުވަހު އެވެ. އީގަލްސް މެޗުން މޮޅުވެއްޖެ ނަމަ ގުރޫޕް ސެޓޭޖުން ފުރުސަތު ލިބޭނެ އެވެ.\nއޭއެފްސީ އެޗްޕީއޭ މިނިސްޓްރީ އޮފް ހެލްތު + ޔޫތު މިނިސްޓްރީ އޭއެފްސީ ކަޕް\nރާއްޖެއަށް 200 އަށް ވުރެ ގިނަ ޑޮކްޓަރުން ހޯދަނީ\nފަރުކޮޅުފުށި ފުރިއްޖެ، ވެލިދޫ އޮޕަރޭޝަނަށް


އަބަދުވެސް މި ހިތުގާ ވެޔޭ (1) – Esfiya\nމުޅި ކޮޓަރިއަށް ވެރިވެފައިވަނީ ހަމަ ހިމޭން ކަމެވެ. އަންހެން ކުއްޖެއްގެ ރުއިމުގެ އަޑު މަޑު މަޑުން އިވެމުން ދިޔައެވެ. އެ އަޑުގައި ވަނީ ވެނީ އާހެކެވެ. އަދި އެ އަޑު އިވޭމީހަކަށް އެއަންހެން ކުއްޖާއަށް ކޮށްފައިވާ އަސަރު އިޙްސާސް ކުރެވޭނެއެވެ. ކުއްލިއަކަށް ކޮޓަރީގެ ދޮރު ހުޅުވުނެވެ. އެ އަންހެން ކުއްޖާގެ ނަޒަރު ދޮރާ ދިމާލަށް ހުއްޓުނެވެ.\n“ކަޓް. ނެކްސްޓް ސީންއަށް ރެޑީވޭ” ޑައިރެކްޓާރު ބުނުމުން ނުހާ ތެދުވެގެން ގޮސް އޭނާ އަށް ހާއްސަ ކުރެވިފައިވާ ގޮޑީގައި އިށީދެލިއެވެ. ނުހާ އަކީ މިހާރު ދިވެހިރާއްޖޭގެ ފިލް އިންޑަސްޓްރީގައި ހުރި އެންމެ ފުންނާބު އުސް ތަރިއެވެ. ސްކްރީން ކުރިމަތީގައި ކިތަންމެ ހެވިފައި ހުއްޓެއްކަމަކު ނުހާގެ ދިރި އުޅުމުގެ ކަންތައްތަކަކީ އެންމެނަށް ސިއްރު ކުރެވިފައިވާ ހިތާމަވެރި އަދި އެކަނިވެރި ދިރިއުޅުމެކެވެ.\nނުހާ އަކީ އެނާ ކުރާ ކޮންމެ ކަމެއްވެސް ވަރަށް ވިސްނައިގެން ކުރާ މީހެކެވެ. ސަބަބަކީ ނުހާއަށް ކުރެވޭ ކުޑަ ކުޑަ ކަމަކުންވެސް އޭނާއާއި އޭނާގެ ފިރިމީހާގެ ދިރިއުޅުން ހަލާކު ވެދާނެތީއެވެ. ނުހާގެ ފިރިމީހާ ޝާންއަކީ މާލޭގައި ނަންހިންގާ އެންމެ ނުފޫޒުގަދަ އަދި އެންމެ މޮޅު ދައުލަތުގެ ޤާނޫނީ ވަކީލެކެވެ. މިހާތަނަށް ހިންގާފައިވާ މަރުގެ މައްސަލަތަކުގައި ޤާތިލާ ދެކޮޅަށް އުފުލާފާއިވާ ހުރިހާ ދައުވާއެއްހެން އޭނާވަނީ ކާމިޔާބު ކޮށްފައެވެ. ދެމަރިފިންނަކީވެސް ގިނަ ބަޔަކު ދަންނަ ދެޖޯޑަށް ވުމުން ކޮންމެ ކަމެއް ކުރުމުގައިވެސް ނުހާ ވަރަށް ފަރުވާތެރިކަން ބަހައްޓައެވެ. އެެއްވެސް މީހަކު ނުހާއާއި އޭނާގެ ފިރިމީހާއަށް އިގިލިދިއްކޮށް އެއްޗެއް ބުނުން އެއީ ނުހާ އެއް އިރެއްގައިވެސް ބޭނުންވާ ކަމެއް ނޫނެވެ.\n” ޒީ މިއަދަށް އެއްވެސް އިތުރު ޝެޑިއުލެއް އެބައިންތަ؟ ނެތިއްޔާ އަހަރެން ބޭނުން ގެއަށް ގޮސް ރެސްޓް ކޮށްލަން. ” ވަރުބަލިވެފައިވާ އަޑަކުން ނުހާ އެނާގެ މެނޭޖަރަށް ބުނެލިއެވެ.\n“އާން މިއަދަށް ނިމުނީ! ދެން އޮތް ޝޫޓިން އޮތީ ހަފްތާއެއް ފަހުން ސޯ ނުހާ ހަފްތާއެއް ވަންދެން އޯކޭ ރެސްޓް ނެގިޔަސް.” ނުހާ އަށް ބަލާލަމުން ޒީ ބުނެލިއެވެ.\n“އަސްލުވެސްތަ ދެން ނެތް ހަފްތާއެއް ފަހުން ނޫނީ؟” ހައިރާކަމާއެކު ނުހާ އަހާލިއެވެ.\n“ކިހިނެއްވީ؟ ނުހާ އަށް ރަގަޅެއްނުން ލޯބިވާ ފިރިސޮރާ އެކު ވަގުތު ހޭދަކޮށްލަން ފުރުސަތު ލިބުނީނުން. ބުނަން ނުހާ ތި ދެމީހުންގެ ލައިފް އާ ދޭތެރޭ ވަރަށް ގިނަ މީހުން ޖޭ ވޭ. ޝާން ކަހަލަ ރީތި ރަގަޅު ފިރިއެއް ކޮންމެ ކޮންމެ…..” ޒީ އަން ބުނެވުނީ އެހިސާބަށެވެ.\n” ހޫން ދެން ހުއްޓާލާ ކޮންމެހެން މަގޭ ފިރިމީހާގެ ވަހަކަ ދައްކާނެ ކަމެއްނެތް. ކޮންމެވެސް އެހެން ކަމަކާ އުޅޭ.” ނުހާ ސަމާސާ ރާގަކަށް ބުނެލިއެވެ. ހަޤީޤަތުގައި ނުހާ އޭނާގެ ފިރިމީހާގެ ވަހަކަ ދައްކަން މާ ޝައުޤުވެރިކަމެއް ނުހުރެއެވެ. ގެއަށް ދެވުމާއެކު ނުހާ އަވަސް ވެގަތީ ފާޚާނާއަށް ވަދެ ފެންވަރާލައިގެން އޮށޯވެވޭތޯއެވެ. އޭރު ގަޑިން މެދަމުން އަބުރާ2ޖަހަން ކައިރިވަނީއެވެ. ފެންވަރާލައިގެން ނުކުތް އިރު ޝާން އިނީ އެދުމަތީގައި ފޮތެއް ކިޔަންށެވެ.\n“އަހަރެން އައިމަ އަހަންނަށް ގޮވާލުންވެސް މިހާރު ނެތީތަ؟” ހިތްހަމަ ނުޖެހިފައިވާ ރާގަކަށް ނުހާ އަހާލިއެވެ.\n“އައިތަ؟ ދެން އޮށޯވެ ނިދާ.” ޝާން އެއްވެސް ޝައުގުވެރިކަމެއް ނެތި ނުހާއަށް ބަލާވެސް ނުލާ ބުނެލިއެވެ.\nނުހާގެ ހިތުގައި ޖެހުނެވެ. އަދި ކޮޓަރިން ނިކުމެގެން ގޮސް ސިޓިންގް ރޫމްގައި އިން ސޯފާގައި އިށީދެލިއެވެ. ކޮންމެ މީހަކު ކޮންމެ އެއްޗެކޭ ކިޔަސް ނުހާއަށް އޭނާގެ ދިރިއުޅުމުގެ އަދިރިކަމާ ތަހަންމަލް ކުރަން ޖެހިފައިވާ ހިތާމަތަށް އެގެއެވެ. މީހުންގެ ލޯތަކަށް އެދެމަފިރިން ކިތަންމެ އުފާވެރިކޮށް ފެނުނެއްކަމަކު ނުހާގެ އެކަނިވެރިކަމަކީ އެކަކަށްވެސް ވަޒަން ނުކޮށްލެވޭނެ ކަމެކެވެ. ނުހާ ކަރުނައިން ފުރިފައިވާ ދެލޮލުން ކޮޓަރީގެ ދޮރާ ދިމާލަށް ބަލާލިއެވެ. އޭރުވެސް ކޮޓަރީގެ ބޮކިހުރީ ދިއްލާފައެވެ. ނުހާ ތެދުވުމަށްފަހު މަޑުމަޑުން ހިގާލާފައި ގޮސް ކޮޓަރީގެ ދޮރުމައްޗަށް ހުއްޓުނެވެ.\nއޭރު ޝާން އޮތީ މަޑު ނިންޖެއްގައި ނިދާފައެވެ. ޝާންގެ ބަދަލުތައް ދުވެހެއް ދުވަހަކަށް ދަނީ އިތުރު ވަމުންނެވެ. ނުހާ ޝާންއާ ލޯބީގެ ގޮތުން ގުޅުނީ ހަޔާތުގެ ބާކީ ދުވަސްތައް އުފަލުގައި ހޭދަކުރުމަށެވެ. ނަމަވެސް 17 އަހަރު ހޭދަވެގެން މިދަނީ ނުހާގެ ހުވަފެންތައް އެފުށް މުފުށަށް ޖަހަމުންނެވެ. ކައިވެންޏަށް ދަރިއަކު ލިބިފައިވާއިރު ދަރިފުޅު ހުންނަނީ ނުހާގެ ބޭބޭ ކައިރީ މެލޭޝިއާގައެވެ. ދޭތެރެ ދޭތެރެއިން ދަރިފުޅު ދެކިލުމަށް ނުހާ ދެއެވެ. ދިރިއުޅުމުގައި ނުހާވެސް އަދި ޝާންވެސް އުޅޭ ބިޒީ ކަމުން ދަރިފުޅަށް އެއްވެސް ވަރަކަށް ވަގުތެއް ނުދެވެއެވެ. މާލެ ކަހަލަ ތަނެއްގައި ދަރިފުޅު އެކަނި އުޅެ ބޮޑުވާންވެއްޖެނަމަ ރަގަޅު ގޮތުގައި ތަރުބިއްޔަތު ނުކުރެވިދާނެކަމުގެ ބިރަށް ދަރިފުޅު މެލޭޝައާއަށް ފޮނުވާލީއެވެ. ޝާންއާ އިނުމުގެ ކުރިން އުޅުނު އުފާވެރިކަން ވިސްނުމުގެ ތެރޭގައި އޮއްވާ ނުހާއަށް ނިދުނު އިރެއް ނޭގެއެވެ. މިއީ ކޮންމެ ރެއެއްގެވެސް ހާލެވެ.\nއާދުވަހަކަށް އިރު އެރީ މުޅިރާއްޖެ ސިއްސުވާލަމުންނެވެ. ހުޅުމާލޭގައި ހަދަމުން ދިޔަ އިމާރާތެއްތެރޭ އަންހެންކުއްޖަކު މަރާލާފައި އޮތް ހަބަރު އެކި އެކި ހަބަރު ފަތުރާ ޗެނެލްތަކުން ދައްކަމުން ދިޔައެވެ. ކަމުގެ ހަޤީޤަތް އެއްވެސް މީހަކަށް އެގިފައެއް ނުވެއެވެ. ހެދުނުގެ ނާސްތާ ކުރަން ނުހާ އިނީ ޓީވީ ހުޅުވައިންނެވެ. އޭރު ޝާން އޮފީހަށް ދާން ތައްޔާރުވަމުން ދިޔައެވެ. ދޭތެރެ ދޭތެރެއިން ކޮޓަރިން ބޭރަށް ބޯދިއްކޮލުމަށްފަހު ހަބަރު އަޑު އަހާލައެވެ. ތައްޔާރުވެގެން ޝާން ނިކުތީ ސައިބޯންށެވެ.\n“ޝާން އަހަރެން މިހަފަތާ އެއްކޮށް ފްރީ.” ނުހާ އުންމީދުން ފުރިގެންވާ ރާގެއްގައި ބުނެލިއެވެ. ޝާން އޭނާއާ އެއްކޮށް ވަގުތު ހޭދަކުރަން ބުނާނެކަމުގެ ފޮނި އުންމީދުގައި ޝާންގެ މޫނަށް ބަލަހައްޓައިގެން އިނެވެ.\n“އެހެންތަ. މެލޭއަށް ދާންވީނުން ޒާން ކައިރިއަށް. އަހަރެން ޓިކެޓް ނަގާދޭނަން މިއަދު” ޝާން ޕާން ފޮތީގައި ޖޭމު ޖަހަމުން ނުހާއަށް ބަލާލިއެވެ.\n“އަހަރެން މި ވަހާކަ މިބުނީ ކޮންމެހެން މެލޭއަށް ނުދެވިގެންނުން. އަހަންނަށް ހުސްވަގުތެއް ވާއިރަށް ކީއްވެތަ ޝާން އަހަރެން ފޮނުވާލަން ތިއުޅެނީ؟ އަހަރެން ދެކެ ހަމަ އެހާ ފޫހި ވަނީތަ؟ އަހަރެންގެ ކުށަކީ ކޮބާ؟” ނުހާއަށް ރޮވޭ ގޮތްވިއެވެ.\nޝާން ކާން އިން ޕާފޮތި ތައްޓަށް ލުމަށްފަހު ތެދުވެގެން ހިގައިގަތެވެ. ނުހާ ކައިރިއަށް އައި ރުޅިން އަތުގައި އޮތް ދޮންކެޔޮވަށް ނަގާ ޝާންއާ ދިމާލަށް އެއްލާލިއެވެ. ޝާން ފަހަތަށް ބެލުމެއް ނެތި ގެއިން ނިކުމެގެން ހިގައްޖެއެވެ. މުޅި ދުވަސް އެކަނި ހޭދަކުރަން އަނެއްކާވެސް ނުހާއަށް ޖެހުނެވެ. ފިރިއެއް ހުއްޓަސް ނުހާވަނީ ފިރިއެއްގެ ލޯބިން މަހުރޫމްވެފައެވެ. ކުއްލިއަކަށް ބެލް ރިންގްވާންފެށިއެވެ. ނުހާ ދިޔައީ ސިއްސައިގެންނެވެ. މިހާ ހެދުނާ ގެއަށް އަންނާނީ ކާކު ބާއޭ ހިތާ ހިތުން ކިޔަމުން ގޮސް ދޮރުހުޅުވާލިއެވެ.\n“ހޭ ކުއީން…. ކޮބާ ޝާން ދިޔައިތަ ޖޮބަށް… އަހަރެން ވަރަށް ގުޅައިފީމޭ… ކޮބާތަ ފޯނު؟ ސައިބުއީތަ؟ ނުބޮންޏާ އަހަރެން ސައި ހަދާދެންތަ؟ ކީއްކުރަނީ ތީ؟…” މާ ބޮޑިއެއް ހިފަހައްޓާލައިގެން ދޮރުމަތީ ހުރި ފިރިހެންމީހާ އެތައް ސުވާލެއް އެއްފަހަރާ އަމުނާލިއެވެ.\n“އަޅޭ! އަހަރެން ކިތައްފަހަރުތަ ބުނާނީ ތިގޮތަށް ކުއީންނޭ ކިޔާފަ އަހަންނަށް ނުގޮވާށޭ! މީހަކަށް އަޑު އިވިއްޖެއްޔާޔޯ؟” ނުހާ ދޮރުން ބޭރު ދެކޮޅަށް ބަލާލަމުން ވަރަށް ހާސް ކަމާއެކު ބުނެލިއެވެ.\nVarah varah reethi….waiting for the nxt…and whn nxt…\nހިތުގަ މިވާ ސޫރަ ތެދޭ!! 4


Lanka inthihaabu: Gotabaya adhi kureegai\nލަންކާގެ ޕީޕަލްސް ފްރަންޓް ޕާޓީގެ ކެންޑިޑޭޓް އަދި ކުރީގެ ޑިފެންސް ސެކްރެޓަރީ ގޮތަބަޔަ ރާޖަޕަކްސަ. -- ފޮޓޯ: ރޮއިޓާސް\nސްރީލަންކާގެ ވާދަވެރި ރިޔާސީ އިންތިހާބުގެ ނަތީޖާތައް މިހާރު އަންނަމުންދާއިރު، ކުރީގެ ރައީސް މަހިންދަ ރާޖަޕަކްސަގެ ކޮއްކޯފުޅު ގޮތަބަޔަ ރާޖަޕަކްސަ ހަނި ލީޑެއް ނަންގަވައިފި އެވެ.\nއާ ރައީސަކު ހޮވުމަށް އެތަކެއް މިލިއަން މީހުން އިއްޔެ ނުކުމެ ވޯޓު ލާފައިވަނީ، މިދިޔަ އޭޕްރީލް މަހު ލަންކާގައި ދިން ބޮމުގެ ހަމާތަކަށްފަހު އެ ގައުމުގެ އިގުތިސޯދު ވަރަށް ބޮޑަށް ވަޅުޖެހިފައިވާ ދަނޑިވަޅެއްގަ އެވެ.\nތަމަޅަ ޓައިގަރުންނާއެކު ލަންކާ ސަރުކާރުން ކުރި 25 އަހަރުގެ ދާހިލީ ހަނގުރާމަ ނިންމުމަކަށް ގެނައުމުގައި އިސްދައުރެއް އަދާކުރެއްވި ކުރީގެ ޑިފެންސް ސެކްރެޓަރީ ގޮތަބަޔަ ވަނީ ބުޑިސްޓް މެޖޯރިޓީ އޮންނަ ދެކުނުގެ ގިނަ ސަރަހައްދުތައް ކާމިޔާބު ކުރައްވައިފަ އެވެ.\nގޮތަބަޔައާ އެންމެ ގާތުން ވާދަކުރައްވާ، ހައުސިންގް މިނިސްޓަރު ސަޖިތު ޕްރޭމަދާސާ ވަނީ ތަމަޅަ މެޖޯރިޓީ އޮންނަ އުތުރުގެ ސަރަހައްދުތަކުން ތާއީދު ހޯއްދަވައިފަ އެވެ.\nމިހާތަނަށް އާންމުކޮށްފައިވާ ނަތީޖާތަކަށް ބަލާއިރު، ގޮތަބަޔަ ވަނީ 52.87 ޕަސަންޓް ވޯޓު ހޯއްދަވައިފަ އެވެ. ބައި މިލިއަނެއްހާ ވޯޓު ގުނާފައިވާއިރު، ޕްރޭމަދާސަ އަށް ލިބިވަޑައިގެންފައިވަނީ 39.67 ޕަސަންޓް ވޯޓެވެ.\nގާތްގަނޑަކަށް 16 މިލިއަން މީހުނަށް ވޯޓުލުމުގެ ހައްގު ލިބިފައިވާއިރު، އޭގެ ތެރެއިން 80 ޕަސަންޓް މީހުން ވޯޓުލާފައިވާކަމަށް އިލެކްޝަންސް ކޮމިޝަނުން ވަނީ ލަފާކޮށްފަ އެވެ.\nރިޔާސީ ދައުރެއްގެ މުއްދަތަކީ ހަ އަހަރު ކަމަށް ކަނޑައަޅާފައި ވަނިކޮށް ގާނޫނު އަސާސީ އަށް ގެނައި 19 ވަނަ އިސްލާހުގެ ދަށުން ރިޔާސީ ދައުރު މިހާރު ވަނީ ފަސް އަހަރަށް ކުރުކޮށްފަ އެވެ. އަދި އެކަކަށް ވެރިކަން ކުރެވޭނީ ދެ ދައުރުގައި ކަމަށް ވަނީ ކަނޑައަޅައިފަ އެވެ.


Rahrashu Ge Boahiyaavahikamah 500 Million Rufiyaa Ge Lui Loan Dheynan: Raees - Vaguthu\nހިތަދޫ ފުލެޓް ތައް؛- ވަގުތު އިމޭޖަސް- އިބްރާހިމް ޝާބިލް\nރަށްރަށުގެ ބޯހިޔާވަހިކަން އިތުރު ކުރަން 500 މިލިއަން ރުފިޔާގެ ލުއި ލޯން ދޫކުރުމަށް ނިންމާފައިވާ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nއަންނަ ލޯކަލް ކައުންސިލްތަކުގެ އިންތިޚާބުގައި ވާދަކުރައްވާ އެމްޑީޕީގެ ކެންޑިޑޭޓުންނާއި އެކު ބޭއްވި ބައްދަލުވުމުގައި، ވާހަކަފުޅު ދައްކަވަމުން ރައީސް ސޯލިހް ވިދާޅުވީ ބޯހިޔާވަހިކަމުގެ މައްސަލަ ހައްލު ކުރަން ސަރުކާރުން މުޅި ރާއްޖެއަށް ޚާއްސަ ޕްލޭނެއް އެބަ އޮތް ކަމަށެވެ. އެ ކަމަށް ބޭނުންވާ ފައިސާ ހަމަޖެހިފައި ހުރި ކަމަށް ވެސް ރައީސް ވިދާޅުވިއެވެ.\nމި ގޮތުން ރަށްރަށަށް ކުރިމަތިވެފައިވާ ބޯހިޔާވަހިކަމުގެ މައްސަލަ ހައްލު ކުރަން ލުއި ލޯނުގެ ގޮތުގައި 500 މިލިއަން ރުފިޔާ ރަށްރަށަށް ދޫކުރަން ނިންމާފައިވާ ކަން ރައީސް ހާމަކުރެއްވިއެވެ. އަދި ރަށްރަށުގައި ހުރި ހައުސިން ޔުނިޓްތަކަށް ފައިސާ ދެއްކުން ކޮވިޑް-19 އާ ގުޅިގެން ފަސްކުރަން މަސައްކަތްކޮށް ދެއްވާނެ ކަމަށް ވެސް އެމަނިކުފާނު ވިދާޅުވިއެވެ.\n"އަޅުގަނޑުމެން މި އަންދާޒާ ކުރަނީ ގާތްގަނޑަކަށް 500 މިލިއަން ރުފިޔާ ވަރު ލުމަށްފަހުގައި ކޮންމެ ރަށަކަށް ލުއި ލޯނެއްގެ ގޮތުގައި އެކަން ކުރިއަށް ގެންދިޔުމަށް" ލޯނު ސްކީމްގެ ތަފްސީލެއް ހާމަނުކުރައްވައި ރައީސް ވިދާޅުވިއެވެ.\nރަށްރަށަށް ކުރިމަތިވެފައިވާ ބޯހިޔާވަހިކަމުގެ މައްސަލައަށް ހައްލެއް ގެނެސްދިނުމަށް ޓަކައި ލުއި ލޯނެއް ދިނުމަށް ނިންމަވާފައިވާ ކަން ރައީސް ސޯލިހް ވިދާޅުވެފައިވާއިރު މި މައްސަލައަކީ ޒަމާންތަކެއް ވަން ދެން ދިގު ދެމިގެން ގޮސްފައިވާ ބޮޑު މައްސަލައެކެވެ. ކުރީގެ ސަރުކާރުތަކުގައި ފްލެޓްތަކެއް އެޅި ނަމަވެސް އެ ތަންތަނުގެ ފެންވަރު ނެތުމާއި ހައްގުވެރިކަން ކަނޑައެޅުން ފަދަ އެތައް މައްސަލައެއް ވެސް ކުރިމަތިވެފައިވެއެވެ.\nއެންމެ ފަހުން ރާއްޖޭގައި ހިންގުނު އެންމެ ބޮޑު ބޯހިޔާވަހިކަމުގެ މަޝްރޫއަކީ ކުރީގެ ރައީސް އަބްދުﷲ ޔާމީންގެ ސަރުކާރުގައި ހުޅުމާލޭގެ ދެވަނަ ފިޔަވަހި ހިއްކައި އެ ބިމުގައި އިމާރާތް ކުރި "ހިޔާ މަޝްރޫއު" ގެ 7،000 ފްލެޓްގެ މަސައްކަތެވެ. އެކަމަކު އެ ފްލެޓް ދޫކޮށްފައިވަނީ އިންސާފުން ބޭރުން ކަމަށް ބުނެ މި ސަރުކާރުގައި ފްލެޓް ލިބޭ މީހުންގެ ލިސްޓު މުރާޖައާ ކުރުމަށް ފަހު ވަރަށް ހާލުގައި ދިރިއުޅޭ ބައެއް ފަރާތްތަކުގެ ނަންތައް ވެސް އެ ލިސްޓުން އުނިކޮށްފައިވެއެވެ.\nތިޔަ ލުއި ވާވަރެއް އެނގިދާނެތާ..ކިތަށް ޕަސެންޓު އިންޓްރެސްޓް އުޅޭނެބާ\nފެބުރުއަރީ 21, 2021 11:14\nމީ މަަނިކު ފާނު ރައީސް ކަމަށް ކުރޖމަތިލާ ފަ ވެރިކަން ލިބުމުން 100 ދުވަހު ތެރޭ ހިންގަންބުނި ކަމެއް އަދިވެސް 100،ދުވަސް ނުވަނީތޯ؟؟؟ ކޮބާތޯ %6 ދޫކުރަންބުނި ލޯނުތައް އަސްލަމް މާދަމާ ބުނާނެ ވޯޓް ލިބޭތޯ ބުނިއެއްޗެކޭ.\nފެބުރުއަރީ 21, 2021 11:16\nމިހާރު ދީފަ ހުރިލޯނުތަކަށްވެސް މިއުޅެނީ ފައިސާ ދެއްކޭނެގޮތް ނެތިގެން. ހުރިޔާ ރައްޔިތުން ދަރަނި ކުރުވައިފި.\nފެބުރުއަރީ 21, 2021 11:28\nވޯޓު ވޯޓު ވޯޓު. ދިވެހިން ވިސްނާ\nފެބުރުއަރީ 21, 2021 11:45\nފެބުރުއަރީ 21, 2021 12:29\nމިހާރު މަނިކުފާނު ބަޖެޓު ސަޕޯޓަކައް ކުރުވާ މަސައްކަތަކީ އެކިވައްތަރުގެ ޔުނިފޯމުލާފަ ތިބޭ ޕޮލިހުން ލައްވާ އިސްޓިކާޖެހުން އިބުރޭ ކަލޭ ލަދެއްވެސް ނުގަނޭ ދޯ<\nފެބުރުއަރީ 21, 2021 13:06\nކޮންމެ އިންތިހާބެއް ކައިރިވާއިރަށް ދޮގުވައުދުވެ ރައްޔިތުން ގުނބޯހެއްދުމުގަ މުޅިންވެސް. ހެޔޮނުވާނެ މިމީހުން ދައްކާ ވާހަކަ ގަބޫލުނުކުރޭ.\nފެބުރުއަރީ 21, 2021 15:02\nތީ ދެން ކޮންމެ އިންތިޚާބަކަށް ދައްކާވާހަކަ، ތިވާހަކަ ޕާޓީކުދިންކޮޅުވެސް މިހާރު ޤަބޫލެއްނުކުރޭ، އެކަމަކު ހިތާރޫހުން އުޅޭ ކުދިންކޮޅު ޤަބޫލުކޮށްފާނެ.\nފެބުރުއަރީ 21, 2021 17:43\nމިހާރު ބޭންކުން ދޭ 25000ރފ ލުއިލޯން 50000ރފ ބަދަލު ކޮށް ދީބަލަ\nކަދުރު ޢަލީގެ ނަދުރު\nފެބުރުއަރީ 21, 2021 18:30\nމިފަހަރު ދެންތިބޭ 5އަހަރު ވެރިކަންވައްޓައެއްނުލާނަން\nބޯހިޔާވަހިކަމަށް ފެންބޮވައިގެންފައިވާ ފަގީރު ރައްޔިތެއް\nފެބުރުއަރީ 22, 2021 00:12\nފަހަތްޕުޅުގައި މިތިބީ ޠާޢަތާއެކު. ނިކަން އަވަހަށް ދެއްވާ އިންތިޚާބު ގެ ކުރިން އަޅުގަނޑު ގެ ގޭގެ ބިންގާ އަޅައި ތަނބުތައް ކޮޅަށް ޖަހަން ބޭނުންވޭ. ހަމަ އެންމެ ތިން ލައްކަ ދެއްވަނިކޮށް ދެން ކުރިޔަށް އޮތް ހުރިހާ އިންތިޚާބެއްގައި ވެސް މަނިކުފާނު ވިދާޅުވާ ގޮތަކަށް ވޯޓުދިނުމަށް ފަތްލިޔެ މި އަރުވަނީ.\nފެބުރުއަރީ 22, 2021 03:29\nމީ އެހެންވީމަ އެއައި އިންޑިއާ މީހާ ގެނައި ރުފިޔާއެއްނޫންބާ ވޯޓް ގަންނަން


Emme vote eh ves athun beevegen nuvaane: Faisal | Mihaaru\nއިދިކޮޅުގެ ދޮރުން ދޮރަށް ހަރަކާތުގައި ފައިސަލް މީހަކާ މިއަދު ސަލާމްކުރައްވައި ހާލު އޮޅުންފިލުއްވަނީ. - ފޮޓޯ: އެމްޑީޕީ\n21 ޖުލައި 2018 - 11:28\nރިޔާސީ އިންތިޚާބުގައި ރީރަޖިސްޓްރީ ކުރަން ޖެހޭ ރައްޔިތުންނަށް އެހީތެރިކަން ފޯރުކޮށްދިނުމަށް ރައްޔިތުންގެ މަޖިލީހުގެ އިދިކޮޅު މެމްބަރުން ދޮރުން ދޮރަށް ހިންގެވުމުގެ ހަރަކާތް އިފްތިތާހު ކުރުމަށް ޖުމްހޫރީ ޕާޓީގެ މައި ޖަގަހަ މ. ކުނޫޒުގައި ބޭއްވި ރަސްމިއްޔާތުގައި ފައިސަލް ވިދާޅުވީ ރީރަޖިސްޓްރީ ކުރުމުގެ މަސައްކަތަކީ އެންމެ އިސްކަންދީގެން ކުރަންޖެހޭ މަސައްކަތް ކަމަށެވެ.\nގިނަ އަދަދެއްގެ ރައްޔިތުން ޒަރޫރީ ބޭނުންތަކުގައި، މާލެ އާއި ވިލިމާލެ އާއި ހުޅުމާލޭގައި ދިރިއުޅެމުން އަންނަ ކަން ފާހަގަ ކުރައްވައި ފައިސަލް ވަނީ ރީ ރަޖިސްޓްރީ ކުރުމަށް ރައްޔިތުން ހާއްސަ ސަމާލު ކަމެއް ދިނުމަށާއި އެ މަސައްކަތް ވީހާވެސް އަވަހަސް ނިންމާލުމަށް އެދިވަޑައިގެންފަ އެވެ.\nކުނޫޒުގައި މިއަދު ފެށި ހަރަކާތަށް ފަހު، އިދިކޮޅު ޕާޓިތަކުގެ އިސް ބައެއް ބޭފުޅުން. - ފޮޓޯ: އެމްޑީޕީ\n"މިއަދު ފެށިގެން މިދަނީ އިންތިޚާބާ ގުޅޭގޮތުން ކުރަން ޖެހޭ އެންމެ މުހިންމު އެއް މަސައްކަތް. އަޅުގަނޑުމެން ވިސްނަން ޖެހޭ ކަންތައްތަކަކީ އެންމެ ވޯޓެއް ވެސް އަޅުގަނޑުމެން އަތުން ބީވެގެން ގޮސްގެން ނުވާނެ،" އިދިކޮޅު ބައެއް މެމްބަރުން ބައިވެރިވެވަޑައިގެންނެވި ރަސްމިއްޔާތުގައި ފައިސަލް ވިދާޅުވި އެވެ.\nފައިސަލް ވިދާޅުވި ގޮތުގައި އިލެކްޝަންސް ކޮމިޝަން (އީސީ) އިން ގޮނޑި ގެއްލުނު ކަމަށް ކަނޑައެޅި އިދިކޮޅު 12 މެމްބަރުން ކުރައްވާ މަސައްކަތުން ރައްޔިތުންނަށް ލިބެނީ ހިތްވަރެކެވެ. އިދިކޮޅު މެމްބަރުންގެ މަސައްކަތަކީ ގެއްލިފައިވާ ރައްޔިތުންގެ ހައްގުތައް ހޯދައި ދިނުން ކަމަށް އޭނާ ވިދާޅުވި އެވެ.\nކުނޫޒުގައި މިއަދު ބޭއްވި ރަސްމިއްޔާތުގައި ފައިސަލް ވާހަކަ ދައްކަވަނީ. - ފޮޓޯ: ޖޭޕީ\nމީގެއިތުރުން ފައިސަލް ވިދާޅުވީ ހާއްސަ އެހީއަށް ބޭނުންވާ މީހުންގެ ވޯޓް ކަރުދާސްކޮޅުގައި އީސީން ކަނޑައަޅާ އޮފިޝަލަކު ފާހަގަ ޖަހައިދޭ ގޮތަށް ހަމަޖެއްސުމަކީ އެމީހުންގެ ހައްގު ހިފެހެއްޓުމަށް ކޮމިޝަނުން ކުރި ކަމެއް ކަމަށެވެ. ފައިސަލް ވަނީ އެކަން ރައްޔިތުން އެދޭ ގޮތަށް ބަދަލުކޮށްދިނުމަށް ގޮވާލައްވައިފަ އެވެ.\nވަކި ފަރާތަކަށް ބުރަވެ ތިބެގެން އިންތިހާބެއް ބޭއްވުމަކީ ރައްޔިތުން އެދޭ ގޮތެއް ނޫން ކަމަށާއި އީސީން ކުރަން ޖެހޭ ކަމަކީ ރައްޔިތުންގެ ތާއީދު ހޯދުން ކަމަށް ރައްޔިތުންގެ މަޖިލީހުގެ ކާށިދޫ ދާއިރާގެ ޖުމްހޫރީ ޕާޓީގެ މެމްބަރު ފައިސަލް ވިދާޅުވި އެވެ.\nއިދިކޮޅު ފަރާތްތައް މަޖިލީހުގެ މެމްބަރުން އިލެކްޝަންސް ކޮމިޝަން ވޯޓުދިނުމުގެ ހައްގު ނައިބު ރައީސް ފައިސަލް ނަސީމް\n32 ކޮމެންޓް, 85 ރިއެކްޝަންސް\nއެއް ވޯޓް ބީވެގެން ގޮއްސި އެމްޑީޕީއާ ގުޅިފަ އޮތީމަ.\nތި ޕާޓީތަކުގެ މީހުންނަކަށް ނުކުރެވޭނެ އެއްވެސް އާރުލާ ކަމެއް. އެކަން ފެނިފަ އޮތީ. ޕާޓީތައް ނާންނައިރުވެސް މިގައުމުގައި ބޭފުޅަކު ވެރިކަންކޮށްފި. އެއަށްވުރެ ރަގަޅަށް އަދިވެސް ކުރެވޭނެ ޕާޓީނޫން މީހަކަށް ވެރިކަން...އެ ފުރުސަތު ދޭން ކެރެންޔާ.\nމާގޭ ވޯޓް މިފަހަރު އިރާދަ ކުރެއްވިއްޔާ ރައީސް ޔާމީނަށް އެއީރައްޔިތުންގެ ރއީސްސއް ކަމަށްވާތީ\nއަހަރެންވެސް ރީރަޖިސްޓްރީކޮއްފާނަން އިދިކޮޅުމީހުންގެ އެހީގަ އެކަމަކު ޔަގީނުންވެސް މަގޭވޯޓެ މަގޭދަރިންގެ ވޯޓެއްވެސް އިދިކޮޅުމީހުންނަ ލިބުނަކަނުދޭނަން... ރަޖިސްޓްރީ ކޮއްފަބަހައްޓާ... މިދިޔަފަހަރުވެސް އިދިކޮޅުމީހުންނާއެކު ރަޖިސްޓްރީކުރިން... އެހެންވިޔަސް ވޯޓެނުދެން. ދެންވެސް އިންޝާﷲ އިދިކޮޅަށް ވޯޓެނުދޭނަން... މިއީ ރޔާމީން ދެވަނަދައުރަށް ހޮވަންޖެހޭ ފަހަރެއް..\nޔާމީނު ކަލޭމެން އެންމެން ހައްޔަރު ކުރާނެ. ބަލަންތިބޭ. ޔާމީނު މައިތިރި ކުރެވޭނީ ހަމައެކަނި ޔޫރަޕިއަން ޔޫނިއަނައް. ބަލަންތިބޭ!\nއިހައްދުވަހު މިނިށްޓްރީއަކުން އަޅުގަނޑާމެދު ގާނޫނާ ޚިލާފު ކަމެއް ކޮށްފައި އޮވެގެން އެކަމުގެ ޝަކުވާ ކުރީމާ އެންގީ ކޯޓަށް ދާށެވެ. އެކަމަށް އެހެން ޙައްލެއް ލިބޭތޯ މެންބަރަކާ ވާހަކަ ދެއްކުމުން ވިދާޅުވީ، އިންތިޚާބުގައި ސަޕޯރޓް ކުރަން ޖެހޭނެ ކަމަށެވެ.\nހާދަ އާވެގެން ތިޔަ އުޅެނީ\nމިހާރު ސަރުކާރުގެ ހުރިހާ މޮއްގަނޑަކުންވެސް ކޮންމެ ނޭވާއެއް ދޫކޮށްލަނީ ވޯޓަށް ނުފޫޒު ހިންގަވަންތޯ؟\nކެންޕޭން މެކުހަށްޖަހަންވީއިރު ރިޔާސީ ކެންޑިޑޭޓްކޮބައިހޭ. ތިވަރުގެ ބަޔަކަށް ކިހިނެއް ވޯޓްދެވޭނީ.\nބޯހަލާކުނުވޭ. ކެންޑިޑޭޓް ވީ އޭނާގެ ދަރީގެ ގްރެޖުއޭޝަން އަށް ގޮސް\nގެއްލިގެން މަގޭވޯޓެއް ދިޔަކަ ނުދޭނަން.... ހެއްލިގެން ސަރުކާރަށް ދިޔަކަ ނުދޭނަން....\nޔާމިނު ހޮވާނި ރާއްޖެތެރެ ތަރައްގި މިކުރަނި ޔަމިން.


Insaafge magah Jazeera Raajje: mulhi carnival sarahahdhu...\nރާއްޖެ - ޖަޒީރާ ރާއްޖެ\nއިންސާފުގެ މަގަށް ޖަޒީރާ ރާއްޖެ: މުޅި ކާނިވާ ސަރަހައްދު "ލޯބިން" ފުރާލައިފި\nމިއީ އެއްވެސް މަޖުބޫރު ކަމެއް ނެތި ހިތު ލޯބިން އެއްވި މީހުން\nގޮނޑިތައް ފުރި އެތައް ސަތޭކަ ބަޔަކު ކޮޅަށް\nމުޅި ކާނިވާ ފުރި ބާރުވެފައި\nކ. މާލެ 8 ސެޕްޓެންބަރ 2018 | ހޮނިހިރު 21:16 8,627\nޖަލްސާ ބާއްވާ ސަރަހައްދު އެއްކޮށް ފުރި ބާރުވެފައި - މުހައްމަދު ޝަރުހާން\nގުޅިފައިވާ ސިޔާސީ ޕާޓީތަކުން "އިންސާފުގެ މަގަށް- ޖަޒީރާ ރާއްޖެ" ގެ ނަމުގައި މިރޭ ބާއްވާ ޖަލްސާ ފެށުމުގެ 30 މިނެޓުގެ ކުރިން މުޅި ކާނިވާ "ލޯބިން" ފުރާލައިފިއެވެ.\nއިދިކޮޅު ސިޔާސީ ޕާޓީތަކަށް ޖަލްސާއެއް ބާއްވާނެ ތަނެއް ނުދީ ތިން އަހަރު ވަންދެން ހިފަހެއްޓުމަށް ފަހު މިރޭ ޖަލްސާ ބާއްވަން ކާނިވާ ސަރަހައްދު ދިނުމާ އެކު އަދަދުން ސަރުކާރު "ބަލިކޮށްލާނެ" ކަމަށް ޕާޓީތަކުން ދިޔައީ ބުނަމުންނެވެ.\nކާނިވާ ސަރަހައްދުގައި ޖަލްސާއަށް ގިނަ އަދަދެއްގެ ގޮނޑި ޖެހި ނަމަވެސް 20:30 ވީއިރު ގޮނޑިތައް ފުރާލައި، މުޅި ކާނިވާ ވަނީ ތޮއްޖެހިފައެވެ.\nމިއީ ވަޒީފާގެ ބިރެއް ދެއްކުމެއް ނެތި، އެޓެންޑެންސް ބެލުމެއް ނެތި "ހިތު ލޯބިން" ޖަމާވެ ތިބި މީހުންތަކެކެވެ. މުޅި ސަރަހައްދު ފުރިގެން ގޮނޑިތައް ޖަހާފައިވާ ޖާގަ ވެސް ގާތްކޮށް އިތުރު ގޮނޑި ވެސް ވަނީ ޖަހާފައެވެ. ގޮނޑިއެއް ނުލިބި ކޮޅަށް ވެސް އެތައް ސަތޭކަ ބަޔަކު އެބަ ތިއްބެވެ.\nޖަލްސާއަށް މީހުން ހާޒިރުވާ އަދަދު ގިނަ ކަމުން ޓްރެފިކް ބާރު ބޮޑުވެ ކާނިވާ ސަރަހައްދަށް ދެވެން އޮންނަ މަގުތައް ފުލުހުން ވަނީ ބަންދުކޮށްފައެވެ. ޖަލްސާ ފެށެން ކައިރިވެފައިވާ އިރު މާލޭގެ އެކި މަގުތަކުގައި އަދިވެސް ވަނީ މީހުން ފުރި ބާރުވެފައިވާ ޕިކަޕްތަކުން ޓްރެފިކް ބޮޑުވެފައެވެ.


ފާޑުކިޔުންތައް އަމާޒު ވުމުން ޒަކިއްޓެ މާއާފަށް އެދިއްޖެ\nޒަކިއްޓެ މައާފަށް އެދިއްޖެ\nޕޯސްޓުގެ ސަބަބުން ޒަކިއްޓެއަށް މަރުގެ އިންޒާރު ފޮނުވާފައިވޭ\nމައާފަށް އެދެމުން ޒަކިއްޓެ ބުނީ އެނާ ދެއްކީ ގޯސް ވާހަކަތަކެއް ނޫންކަމަށް\n28 މެއި 2020 | ބުރާސްފަތި 20:57\nލަވަ ކިޔުންތެރިޔާ ހުސެއިން އިރުފާން ( ޒަކިއްޓެ)\nކުރީގެ ލަވަކިޔުންތެރިޔާ އަލީ ރަމީޒުގެ ލަވަތަކަށް ފާޑު ކިޔުމުން، ގިނަ ބައެއްގެ ނުރުހުން އަމާޒުވެ، އެންމެފަހުން ޒަކިއްޓެ އެކަމަށް މައާފަށް އެދިއްޖެ އެވެ.\nމޯލްޑިވިއަން އައިޑޮލް އިން ދިވެހިންގެ ތެރޭގައި މަގުބޫލުކަން ހޯދި ލަވަކިޔުންތެރިޔާ ހަސަން އިރުފާން (ޒަކިއްޓެ) ކުރި ޕޯސްޓެއްގައި ބުނެފައިވަނީ އަލީ ރަމީޒުގެ ގިނަ ލަވަތަކަކީ80 އިންސައްތަ ކޮޕީ ލަވަތަކެއް ކަމަށެވެ. މި ޕޯސްޓަށް ގިނަ ބައެއްގެ ފާޑުކިޔުންތަށް އަމާޒުވުމާއި އެކު ޒަކިއްޓެ ވަނީ ޕޯސްޓު ޑިލީޓް ކޮށްލާފަ އެވެ.\nޕޯސްޓް ޑިލީޓް ކުރި ސަބަބު ހާމަކޮށް ކުރި ޕޯސްޓް ވެސް މާ ގިނަ އިރުތަކެއް ނުވެ ފޮހެލުމަށް ފަހު އޭނާ ވަނީ ފޭސްބުކް އެކައުންޓްވެސް ޑީއެކްޓިވޭޓް ކޮށްފަ އެވެ. ނަމަވެސް މި ޕޯސްޓުގެ ސްކްރީންޝޮޓްތައް މުޅި މީސް މީޑިއާ ގައި ދައުރުވެ، ގިނަ ބަޔަކު ވަނީ އޭނާ ވަނީ ބޮޑު މީމް އަކަށް ހަދާފަ އެވެ.\nބުރާސްފަތި ދުވަހު އަލުން އެކައުންޓް އެކްޓިވޭޓް ކުރުމަށް ފަހު ޒަކިއްޓެ ވަނީ ހުރިހާ އެންމެން ގެ ކިބައިން މާފަށް އެދި ޕޯސްޓެއް ކޮށްފަ އެވެ. މައާފަށް އެދި ކުރި ޕޯސްޓުގައި ވެސް ޒަކިއްޓެ ބުނީ އަލީ ރަމީޒުގެ ލަވަތަކަކީ 80 އިންސައްތަ ކޮޕީއެއް ކަމަށް ބުނެފައިވާ ވާހަކީއަކީ ގޯސް ވާހަކައެއް ނޫން ކަމަށެވެ. އަދި އެކަމުގައި މައްސަލައެއް އޮތްކަމަށްވެސް ނުދެކޭކަމަށެވެ. ނަމަވެސް އެވާހަކަ ބުނެވުނު ގޮތް ގޯސްކަން ކަމާއި އެކަމުން އަލީ ރަމީޒަށް ދެރަބަސް ބުނެވޭ ފަދަ ގޮތަކަށް ވާހަކަ ދެކެވިފައި ހުރިކަން ޒަކިއްޓެ ގަބޫލްކުރެ އެވެ.\nމައާފަށް އެދި ކުރި ޕޯސްޓުގައި އިތުރަށް އޭނާ ބުނީ އޭނާއަކީ އެއްވެސް އެހީއަކާ ނުލައި އަމިއްލަ ނަމެއް ހޯދި މީހެއް ކަމަށާއި މިހާ ހިސާބަށް އަންނަން ވަރަށް ބުރަ މަސައްކަތްތަކެއް އަމިއްލައިން ކުރި މީހެއް ކަމަށެވެ. މީގެ އިތުރުން ފާޑުކިޔުންތައް ގިނަވެ އޭނާއަށް މަރުގެ އިންޒާރު ފޮނުވާ އާއިލާގެ ފަރާތްތަކަށް ފުރައްސާރަ ކޮށްފައިވާ ކަމަށްވެސް ޒަކިއްޓެ ބުނެފައި ވެއެވެ.\nޒަކިއްޓެ ވަނީ އޭނާ ސޯޝަލް މީޑިއާގައި ޝެއަރ ކޮށްފައިވާ ޕޯސްޓެއްގައި ފަލަ މީހުނަށް މަލާމަތް ކުރެވޭ ފަދަ ބަސްތަކެއް ރައްދުވާތީ އެކަމަށް ވެސް މައާފަށް އެދިފަ އެވެ. މައާފަށް އެދުނު ނަމަވެސް އޭނާ ކުރި ޕޯސްޓެއްގެ ސަބަބުން ކުރިމަތިވި ފުރައްސާރައާއި މަރުގެ އިންޒާރުތަކަކީ ބަލައިގަނެވޭނެ ކަމެއް ނޫން ކަމަށާއި ހެދުނު ގޯހެއްގެ ސަބަބުން އެނާ އަށް ރައްދުވަމުންދާ ނަފްރަތު އެނާ އަށް ހައްގު ނޫން ކަމަށެވެ.\nދިވެހިންގެ ތެރޭގައި އުފެދުނު އެންމެ ކުޅަދާނަ، އެންމެ މަގުބޫލު ލަވަކިޔުންތެރިޔަކީ އަދިވެސް އޭނާ ކަމުގައި ގިނަ ބަޔަކު ދެކެ އެވެ.